ޝީން (ބާވީސް ވަނަބައި) – Esfiya\nލޯބި March 22, 2018\nޝީން (ބާވީސް ވަނަބައި)\nތެދުވެފައި ހިނގައިގަތް ރައިން ގޮސް އެމީހާގެ ފައިގާ އޮޅުލައި ގަންނަމުން ބައް ބައް ބައް ޕާ އޭ ގޮވާލިއަޑުއިވުމާއެކު ޝީންއާއި އާޔަން އެއްފަހަރާބަލާލީ ހިނިއައިސް ހުރެއެވެ.ރައިންގެ އަނގައިން އަލައް ބައްޕާއޭ ގޮވާލުމުން ޝީން އިނީ ހިނިއައިއްސައެވެ..\nއޭރު ރައިން އެމީހާގެ ފައިގައި އޮޅުލައިގަނެގެން ހުއްޓެވެ.އޭރު އެމީހާގެ ދެލޯ ވަނީ ޝީންއަށާއި ސޯފާގައި އިން އާޔަންއަށް ހުއްޓިފައެވެ.\nޝީންމެންނާ ދިމާލައް ބަލަހައްޓައިގެން ހުރިމީހާއަށް ޝީން ބަލަލީވަރައް ފަރުވާތެރިކަމާއެކުގައެވެ\nޝީންގެ ސިކުނޑިއަށް އެމީހަކު ނަގައިގަންނަން ކުޑައިރުކޮޅެއް ނެގިއެވެ.\nފުންމައިގެން ސޯފާއިން ތެދުވެވުނީކިހިނެއްކަމެއްވެސް ޝީންއަށް ނޭގުނެވެ. އަބަދުވެސް މޫނުމަތީއެއްވަރައް ކޮށާލާފައިވާ ތުނބުޅި ވަނީ ދިގުވެގެން ގޮސް މީހާގެ ސިފަނޭގޭވަރުވެފައެވެ.\nކުލައަލި މޫނުމަތިން އެރީތި ދެލޯ ކައިރިވަނީ ކަޅުވެ ވަޅުވަދެފައެވެ. ހުދުކަންބޮޑު ދެލޯވަނީ ރަތްވެގެން ގޮސް އެދެލޮލުގެ ރީތިކަން ގެއްލިފައެވެ.\nއަބަދުވެސް ގުޅޭގޮތައް ހެދުން އަޅަމުން އައިކަމުގައިވިޔަސް މިއަދު ހެދުން އެޅުމުގައިވެސް އެއްވެސް ގުޅުވުމެއްނެތެވެ.\nއެންމެ އަގުބޮޑު ޒަމާނީ ގަޑިއަޅަމުން އައި އަތްވަނީ މިއަދު ފަޅުވެފައެވެ.\nބޮޑުބައްޔެއްތަހައްމަލް ކުރަމުންދާ މީހެކޭ އޭނައެކޭއެއްވެސް ތަފާތެއްނެތެވެ. ގަބުވެފައި ހުރި ޝީންއަށް ބަލަހައްޓައިގެން އާޔަންއަށް ހުރެވުނީ ވާނުވާނޭގިފައެވެ.\nގޭތެރެއަށް ވަދެގެން އައި ނަފީސާއަށް ކޮނޑުގައި ދަބަސް އަޅުވާލައިގެން ސިޓީންގްރޫމްގައި ހުރިމީހާއާއި އަރާހަމަވަމުން ބަލައިލިއެވެ.\nއެހިދު އޭނާއަށް ލިބުނީ ޝޮކެކެވެ\nޝީންއަށް ވީގޮތައް ނަފީސާއަށްވެސް ހުއްޓުންއެރީ އޭނަގެ ދަރިފުޅަށް އައިސްފައިވާ ބަދަލުންނެވެ.\nކުރިން އެމޫނުމަތިން ފެންނަ އުޖާލާކަމެއް މިއަދު އެދަރިފުޅުގެ މޫނުމަތިން ނަފީސާއަކަށް ނުފެނުނެވެ.\nއަޔާޒް ދެފައިގައި އޮޅުލައިގަނެގެން ހުރި ރައިން އަނެއްކާވެސް އަނގަހަލުވަމުން ބައް ބައްޕާއޭ ގޮވާލިއެވެ.\nއެވަގުތު ޝީއަށް ބުނާނެއެއްޗެއް ވެސް ނޭގުނެވެ. ރައިން ކޮށަމުންވިޔަސް އަލަށްވެސް ބައްޕައެކީއޭނާގެ ބައްޕައަށެވެ.ގުދުރަތްތެރިކަން ދެކެބަލާށޭވެ.\nއަޔާޒްގެ ފައިގައި އެކުއްޖާ އެލިގަނެގެން އޮތްއިރު އެއިން އެއްވެސްކަމެއް އަޔާޒްއަށް ނޭގޭ ކަހަލައެވެ.\nކަޅިޖަހާލަންވެސް ހަދާންނެތި ބެލެމުން ދިޔައީ ޝީންއާއިދިމާލަށެވެ.\nއާޔަންގޮސް އަޔާޒްއާއި ރައިން ދުރުކޮއްލުމައްފަހު އުރާލިއެވެ. އެވަގުތު އާޔަންގެ ލޮލަށް އަޔާޒް ބަލައިލީ ސުވާލުގެ ނަޒަރަކުންނެވެ.\nއެންމެ ހިދުކޮޅަކައްވެސް އެތާކެއްކުރަން ދަތިވުމުން އާޔަން އަތުގައި އިން ރައިން އުރާލައިގެން ޝީން މައްޗައް އަރައިގެން ދިޔައެވެ.\nވާނުވާ ނޭގިހުރި އާޔަން ނަފީސާގާތު ފަހުން އަންނާނަން ކަމައްބުނެ އެގެއިން ނިކުތެވެ.\nއެންމެން ދިއުމުން ނަފީސާ އަޔާޒްއާއި ގާތައް ޖެހިލިއެވެ. ދަރިފުޅައްއައިސްފައި ހުރި ބޮޑުބަދަލުން އޭނަކުރާ ހިތާމަ އެ މަންމައަށް އިހުސާސް ކުރެވުނެވެ.\nމަންމާ ވަރައްވަރުބަލިވެފަ މިހިރީ “އަންނާނަން ކުޑަކޮއް ނިދާލާފަ”\nމިގަޑީގައި އެއްވެސް ވާހަކައެއް ދައްކަން ބޭނުން ނުވުމުން އަޔާޒް އުޒުރެއްދައްކާލުމައްފަހު ކޮޓަރިއަށްދާން ހިނގައިގަތީ ނަފީސާ އެކަމާ އެއްބަސް ވުމުންނެވެ.\nފަހަރަކު ސިޑިއަކަށްއަރަމުން ދިޔައިރު އަޔާޒް ހިތުގައިވަނީ އެތައް ސުވާލްތަކެއް އުފެދިފައެވެ.\nޝީން އެގޭގައި އުޅެންޖެހޭ ސަބަބަކީ ކޮބައިހެއްޔެވެ؟ އަލޫކް ޝީން ވަރިކުރީހެއްޔެވެ؟ ދެން އެއީ ކޮންފިރިހެނެއްހެއްޔެވެ؟ ޝީން އިތުރު ކައިވެންޏެއް ކުރީހެއްޔެވެ؟\nސުވާލްތަށް އަޔާޒް ހިތުގައި ފުނިޖެހެމުންދިޔައެވެ. ހިތް ބުނަމުންދިޔައީ ހުރިހާ ސުވާލެއް ޝީންގެ ކުރިމައްޗައް ބަންޑުން ކޮއްލުމަށެވެ.\nނަމަވެސް މިއަދު އެހިތްވަރެއް އަޔާޒްގެ ގަޔަކު ނެތެވެ. އޭނަ ފެނުމުން ޝީންއަށް ވީގޮތުން އެހިތުގައި އިތުރު ރިހުމެއް އުފެދިއްޖެއެވެ. ކުއްވެރިޔަކު ފަދައިން ކޮޓަރިއަށްވަދެ އެދުކައިރީގައި އިށީނދެވުނެވެ.\nކޮޓަރިއަށް ވަދެވުމާއެކު ދޮރުބުޑުގައި ޝީންއަށް އިށީންދެވުނެވެ. ހިތުގައިއުފެދެމުން ދިޔަ ޖަޒްބާތުތަށް ކަރުނައިގެ ސިފާގައި ފަހަރަކު ތިއްކެއް ކޯތާފަތުން ތިރިއަށް ފައިބަމުންދެއެވެ.\nއަޔާޒްއަށް އައިސްފައިވާ ބޮޑު ބަދަލުން ޝީންގެ ހިތުގެ ހަމަޖެހުން ގެއްލުނެވެ.އެހާދުވަސް ވީއިރުވެސް އަޔާޒް ހިތުން އަދިވެސް އެކަން ނުފިލަނީހެއްޔެވެ، އެނައަށް ކުރެވުން ކުށައް މާފް ނުދެނީ ހެއްޔެވެ.\nއުނގުގައި އިން ރައިން ޝީން ރޯވަރަކަށް އޭނަގެ ބަހުން ކޮންމެސް އެއްޗެހިތަކެއް ކިޔަމުން ދެއެވެ.އެދަރިފުޅުވެސް މަންމަގެ ހިތާމާގައި ބައިވެރިވެ އެމަންމައަށް ވިސްނައިދެމުން ދާކަހަލައެވެ.\nޝީން ރައިންނަގާ ގަޔާ ބޮނޑިކޮއްލަމުން މުޅި މޫނުގައި ބޮސްދޭން ފެށިއެވެ.ކޮންމެ ހާލެއްގައިވެސް އެދަރިފުޅަކީ އަޔާޒް ދަރިޔެކޭ ބުނާނެ ހާ ހިތްވަރެއް އެހަށިގަނޑަކު ނެތެވެ.އެހެން ބުނާނީ ކޮންދުލަކުން ހެއްޔެވެ.\nއޭރަށް މިހާރައްވުރެވެސް އަޔާޒް އޭނައަށް ނަފްރަތް ކުރާނެއެވެ. ދެން ހަދާނީ ކިހިނެއްހެއްޔެވެ. މުޅިއުމުރައް ރައިންއަކީ އަޔާޒްގެ ދަރިއެއްކަން ސިއްރު ކޮއްފައި އަހަރެންނައް ކުރެވުން ކުށައް މާފަށް އެދެނީއެވެ.\nއަޔާޒް އެގޮތައް ހުރުމުން ހިތައް ލިބޭ ވޭން އެތައްގުނައަކައް އިތުރުވެއެވެ.\nއެކި ގޮތްގޮތައްވިސްނުމައްފަހު ޝީން ވިސްނީ އަޔާޒްއަށް ރައިންގެ ހަގީގަތް ހާމަ ނުކުރުމަށެވެ. ކަރުނަ ފޮހެލަމުން ޝީން އެދުން ތެދުވީ ރައިން ބަނޑުހައިވެގެން ރޯންފެށުމުންނެވެ.\nއޭރު ރައިންއަށް ކާންދޭ ގަނޑިޖެހިގެން ހިގައްޖެއެވެ.\nއެހުރިހާ އިރުވެސް ޝީން އިނީ އަޔާޒް ކުރިމައްޗައް އަރަން ނުކެރިގެންނެވެ. ފާހާނާއަށް ވަދެމޫނު ދޮވެލުމައްފަހުކުރިމަތީ ހުރި މޫނުބަލާ ލޯގަނޑުން މޫނު ބަލާލިއެވެ. މުޅި ދެލޯ ވަނީ ރޮއެ ރޮއެ ރަތްވެފައެވެ.\nޝީންއާއި އަޔާޒް އަށް ވީގޮތުން ނަފީސާ ހިތުގައި ޝައްކުތަކެއް އުފެދިގެންދިޔައެވެ.\nރައިންއަށް ކާންދޭ ގަނޑި ޖެހުން އިރުވެސް ޝީން ނުނިކުތުމުން ނަފީސާގޮސް ކޮޓަރީ ދޮރުގައި ޖަހާލަމުން ގޮވާލިއެވެ.\nފާހާނާއިން ނިކުމެ ޝީން ރައިން އުރާލައިގެން ދޮރުހުޅުވީ ނަފީސާގޮވާ އަޑަށެވެ.\nއެސޮރައް މިރޭ ކާންވެސް ނުދޭ ރެއެއްތަ؟ މާލަސްވީމަ މިއައީ އެއޮއް އަށެއްޖަހަން އުޅެނީ މިހާރު “” މިހާރު ނިދިއައިސްގެން އެއުޅެނީ” ޝީންއަތުގައި އިން ރައިން އުރާލަމުން ނަފީސާ ބުނެލިއެވެ.\nއެގަޑީގައިވެސް ޝީންގެ ލޮލައް ބަލައިލުމުންވެސް ޝީން އެނިކުތީ ރޮއިފައިކަން ނަފީސާއަށް އެގުނެވެ.\nޝީންއާއި އެއްވެސް ވާހަކައެއްނުދައްކާ ރައިންއާއި ސަމާސާ ކުރަމުން ނަފީސާ ތިރިއަށް ފެބިއެވެ.\nއަޔާޒްގެ ކޮޓަރި ދިއްލާފައިވާތަން ފެނުމުން ޝީން ހަމަޖެހިލެވުނެވެ. އަޔާޒް ނިކުންނަންވާއިރައް ޝީން ވަރައް އަތްމަތި އަވަސްކޮއްލަމުން ރައިންއަށް ކާންދެވޭތޯ އުޅުނެވެ.\nރައިންއަށް ކާންދީ ނިމުންއިރުވެސް އަޔާޒް ނުނިކުތުމުން ޝީން ފުންނޭވާއެއް ބޭރުކޮއްލުމައްފަހު ކޮޓަރިއާއި ދިމާލައް ހިނގައިގަތީ ނަފީސާގާތު މިރޭ ނުކާނަން ކަމައް ބުނެފައެވެ.\nޝީން ކޮޓަރިއަށް ވަދުންއިރު އާޔަން ގުޅާފައޮތެވެ. މިރޭ ހަމަ ފެންވަރުވާލުމާއެކު ރައިން ނިދައިފިއެވެ.ކޮޓަރިން ނުނިކުންނައް އަޒުމް ކަނޑައަޅައިގެން ހުއްޓަސް ހިތްއެދެމުން ދިޔައީ އަޔާޒް ދެކިލުމަށެވެ.\nއޭނަގެ ކިބައިން މާފައް އެދުމަށެވެ.އެހެންނޫނީ ޝިންގެ ހިތައް ހަމަޖެހުމެއްނުލިބޭނެއެވެ.\nރައިން ނިންދަވާލާފައި ޝީން ގޮސް ކޮޓަރީ ފޮތިގަނޑު ކަހާލަމުން އެއްކޮއްކަހާލެވޭ ދޮރުކަހާލުމައްފަހު ބެލްކަންޔައް ނިކުތެވެ.\nއުޑުމައްޗައް ބަލަހައްޓައިގެން ހުރިއިރު އެތައްހާސް ތަރިތައްފިޔަޖަހަމުން ދެއެވެ.\nކިތަންމެ ދެރަވެފައި ހުއްޓަސް އެތަރިތަކަށް ބަލާލުމުން އެހިތައް ހަމަޖެހުން ލިބެއެވެ.ނަމަވެސް މިރޭ އެއިން އެއްވެސް ކަމަކުން އެހިތައް ހަމަޖެހުމެއްނުލިބުނެވެ\nބެލްކަނީގައި ހުރެ ޝީން ބަލާލީ އަޔާޒްގެ ކޮޓަރިއާއި ދިމާލަށެވެ. ކުޑަދޮރު ފޮތިގަނޑު ނުދަމާ ހުރުމުން އެކޮޓަރީގެ އަލި ބެލްކަންޏައް އެޅިފައި ހުއްޓެވެ.\nޝީން އެތާ ހުއްޓައި އަޔާޒް ބެލްކަންޏައް ނިކުންނާނެނަމައޭ ހިތައް އެރީ ކިތައް ފަހަރުކަމެއްވެސް ޝީންއަކައް ނޭގެއެވެ.\nބަލަހައްޓައިގެން ހުއްޓައި އެކޮޓަރީގެ ބޮކި ނިއްވާލުމުން އަޔާޒް ކޮތަރިން ދިޔައީކަން ޝީންއަށް އެގުނެވެ.\nއަޔާޒް ނިކުމެގެން އައިސް ކާގެއަށް ވަދުންއިރު ނަފީސާ ކާތަށިތައް އަތުރައިގެން އިނެވެ.އަޔާޒް ފެނުމާއެކު ފުރިޖުން ޖޫސްފުޅިއެއް ނެގުމައްފަހު އެއްތައްޓައް އަނބު ޖޫސް އަޅާދިނުމައްފަހު ދެން ހުރިތައްޓައް ފެންތައްޓެއް އަޅާލަދިނެވެ.\nމޭޒުމަތީގައި ހުރިތަށިތައް އަޔާޒްއާއިކައިރިއަށް ޖައްސާލުމައްފަހު ނަފީސާވެސް ގޮނޑީގައި އިށީނެވެ.\nދަރިފުޅު ތި ތުބުޅި ބާލާކައްނުވޭތަ “މަންމައަށްހާދަ ހަޑިއޭ ތިހެން ހުރީމަ “ފެންވަރާވައްތަރެއްވެސްނުޖަހައެއްނު”ނަފީސާއަޔާޒްގެ ބޮލައް ބަލަހައްޓައިންގެ އިނދެލުމައްފަހު ތައްޓައް ބަތްކޮޅެއްއަޅާލަމުންބުނެލިއެވެ.\nއެކޮޅުގަ މާ ބިޒީ ވީމަވަގުތެއް ނުވީ މާދަން ތިކަން ކޮއްލާނަން”އަޔާޒް މަންމައައި ދިމާލައް ބަލައިލަމުން އެހެން ބުނެލީ އެންމެ ކުރިން ސުރެވެސް ނަފީސާ ބޯދިގުކޮއް ހުންނަން ހިތްހަމަ ނުޖެހޭކަން އެގޭތީއެވެ.\nނަފީސާ އިންތިޒާރު ކުރަމުން ދިޔައީ އަޔާޒް ޝީންގެ ވާހަކަ އަހާލާނެކަމަށެވެ.ނަމަވެސް ކައި ނިމުން އިރުވެސް އަޔާޒް ޝީންގެ އެއްވެސް ވާހަކައެއް ނޭހިއެވެ.\n“ދަރިފުޅާ ޝީންއާއި މިހާރު ރުޅީތަ ” ކުއްލިއަކަށް ނަފީސާ ކުރި ސުވާލުން އަޔާޒްއަށް ތެޅި ގަނެވުނެވެ.\nނޫން ރުޅިއެއްނޫން” ހަދާންނެތިފަ މިހުރީ “ޝީން މިގޭގަ ކީއްކުރަނީ ؟ ކޮބާ އަލޫކް؟\nއަޔާޒް ހިތުގައި ހުރި ހުރިހާ ސުވާލެއް އެއްފަހަރާ އޭނާގެ މަންމައާއިކޮންލަން ބޭނުންވިޔަސް އަޔާޒްވަރައް ހަމަ ޖެހޭ ގޮތް ދައްކާލަމުން ސުވާލް ކޮއްލިއެވެ. ޝީން އުޅެނީ މިގޭގަ އޭނަގެ އެއްވެސް މީހެއް މިހާރު ނެއް”ނަފީސާގެ ޖަވާބުން އަޔާޒްއަށް ނަފީސާއާއި ދިމާލައްބަލައިލެވުނީ ގަބޫލް ކުރަންދަތި ވެފައެވެ.\nއާން”ކައިވެނި ކުރިރޭ އަލޫކް މަސްތުވާއެއްޗެހީގެ މައްސަލާގައި ހައްޔަރު ކޮއްފި”ނަފީސާ ކަންތައްވެގެން ދިޔަގޮތް އަޔާޒްއަށް ފެށުނީން ސުރެ ކިޔައިދިނެވެ.\nއަޔާޒްއަށް ކުއްވެރިކަމުގެ އިހުސާސް ކުރެވުނެވެ. ދިޔައިންސުރެ އެންމެ ފަހަރަކުވެސް ޝީންއަށް އޭނާ ގުޅާނުލައެވެ. އެދުވަހު އޭނަގެ އެހީ ބޭނުންވީ ދުވަހު ދުރުކޮއްލެވުނީއެވެ. އޭނައަކީ ކޮންކަހަލަމީހެއް ހެއްޔެވެ. އަމިއްލައަށް ކުއްވެރިޔަކު ފަދައިން އަނގައިންވެސް ނުބުނެ ނަފީސާގެ ވާހަކަތައް އަޑުއަހަން އަޔާޒް އިނީ އިސްޖެހިފައެވެ.\nއެދުލުން ބުނާނެ އެއްވެސް އެއްޗެއް ނޭގުނެވެ.\nއެދުވަހުން ފެށިގެން މިޔަދާ ހިސާބައްވެސް ޝީންގެ ހަޔާތުގައި ހިނގާފައި ހުރީ ހުސް ހިތްދަތިކަމެވެ.\nއެ އަންހެން ކުއްޖާގެ ހިތްވަރައް ސާބަސް ދޭވަރުވެއެވެ. އިންސާނެއްގެ ހަޔާތުގައި ހިތާމަތައް ކުރިމަތިވާނީ އެހާކައްވަރަށެވެ.\nމުނީރާގެ ވަކިވުމުގެ ވާހަކައިން އަޔާޒްގެ ލޮލުންވެސް ކަރުނައަންނަ ވަރުވިއެވެ.\nއެންމެފުރަތަމަ އޭނަގެ އިތްފަތް ފޭރިގަނެލީއެވެ. ދެން އޭނަގެ ފިރިމީހާއާއި ވަކިވީއެވެ.އެވަގުތު މަންމަވެސް ދުނިޔެއާއި ވަކިވީއެވެ. ހުސް ހިތާމައެވެ.\nނަފީސާ ނިދަން ކޮޓަރިއަށް ވަނުމުން ވެސް އަޔާޒް އަށް އޮވެވުނީ ޝީންއާއި ދޭތެރޭ ވިސްނާށެވެ.\nއޭނަ ޝީންގެ ކިބައިން މާފައް އެދޭނެއެވެ.\nއެގޮތުގައި އެތައްއިރަކު ސޯފާގައި އޮތުމައްފަހު އަޔާޒް ކޮޓަރިއަށް ވަނީ ޝީންގެ ކޮޓަރިއާއި ދިމާލައް ބަލައިލުމައްފަހުގައެވެ.\nދަންވަރުގެ އެވަގުތުވެސް މިރޭ ޝީންގެ ލޮލާ ނިދި މަހުރޫމްވެފައިވާ ކަހަލައެވެ.ހުރިފިޔަވަޅުމަތީ ބެލްކަނީގައި ހުރެވުނި ކިހާއިރަކު ކަމެއްވެސް ނޭގުނެވެ.އަދިވެސް ޝީން އެތެރެއަށް ވަންނަ ހިޔާލެއް ނުކުރެއެވެ.\nކޮޓަރިއަށް ވަދެފައިވެސް އަޔާޒްއަށް އެދުގައި އޮށޯވެވޭގޮތެއްވެސް ނުވިއެވެ.\nމަންމަ ކިޔައިދިން ވާހަކައިން އިތުރައް އޭނަ ހިތްދަތިވެއްޖެ .އަމިއްލަ ނަފްސް ކުއްވެރިކުރެވުނީ ޝީންއަށް ހުރިހާ ކަމެއް ހިގާދިޔައިރު ޝީންއަށް އެއްވެސް އަލާލުމެއް އޭނަފަރާތުން ނުލިބުމުންނެވެ.\nކޮޓަރިތެރޭ ދެކޮޅައް ހިގަ ހިގާ ހުރެފައި އަޔާޒް ބޮލުގެ އިސްތަށިގަނޑުތެރެއަށް ދެއަށް ކޮއްޕާލަމުން ބެލްކަންޏައް ނިކުމެވެން އިންދޮރުކަހާލިއެވެ.\nއެވަގުތު ކަންފަތުގައިއައިސް ޖެހުން މަޑު ގިސްލުމުގެ އަޑުން އަޔާޒްގެ ހިތް ނުހުއްޓުނީ ކިރިޔާއެވެ.\nކޮޓަރިތެރެއިން ބޭރައް ފިޔަވަޅެއްއަޅަން ނުކެރި އަޔާޒް ހުރީ ޝީންއަށް ބަލާށެވެ.\nއެރުއިމުން އެއަންހެންކުއްޖާ ތަހަންމަލްކުރަމުންދާ ވޭން އަޔާޒް އަށް އިހުސާސް ކުރެވުނެވެ،\nއަޔާޒް އެދެއަތުގެ ތެރެއަށް ޝީން ގެނެސްލާންއޭނަގެ ހިތް އެދެމުން ދިޔަޔަސް އެހިތްވަރެއް ނުލިބުނެވެ.\nއެތައް އިރަކު އެގޮތުގައި ރުއިމައްފަހު ޝީން ކޮޓަރިއަށް ވަނީ ރައިން ރޯއަޑޫއިވުމުންނެވެ.\nއާދުވަހަކައް އަރައިގެން އައި އިރާއެކު މުޅިއުދަރެސް ބައްދާލާފައި ކަޅުވިލާގެ ސާލެއް ދުނިޔެމަތީގައި ލާފައިވާކަހަލައެވެ.\nހީވަނީ ދެންމެ ދެންމެ ވެހިގަނެފާނެހެންނެވެ.\nއޮފީހައްދާން ގަޑިގާތް ވުމާއެކު ޝީން ރައިން އުރާލައިގެން އައިސް މޯނާ އަތަށް ދިނުމައްފަހު ގެއިން ނިކުތީ އާޔަން އައުމުންނެވެ.އަޔާޒް އަށް ނުފެނި ގެއިން ނިކުމެވޭ ގޮތް ވުމުން ޝީން އަށް ލޯމަރާލަނުން ފުން ނޭވާއެއް ބޭރު ކޮއްލެވުނެވެ.\nއާޔަންއަށް ޝީން ކާރައްއެރުމާއކު ރޮއިފައިވާކަން އެދެލޮލައްބަލައިލުމުން އެނގުނެވެ.\nކާކުތަ އިއްޔެއެއީ އަޔާޒްތަ؟ ޝީން އާޔަންއަށް ބަލައިލަމުން ބޯޖަހާލިއެވެ.\nއަހަރެންނައް އެހެން ހީވިއޭ ޝީންއަށް ވެފަ ހުރިގޮތުންވެސް” ކިހިނެއް ހަދަންގަސްތު ކުރަނީ”އޭނައަށް އެގިއްޖެތަ ރައިން އެއީ”…… އާޔަން އެހިސާބައް ބުނެ ހުއްޓާލާފައި ޝީންގެ ޖަވާބަކައް އިންތިޒާރުކުރަންފެށިއެވެ.\nއެވާހަކަ އެއްވެސް މީހަކައް ނާންގާތި”ރައިން އަކީ އަހަރެންގެ އެކަނި ދަރިއެއް އަހަރެންނައް އެކަން ސިއްރު ކޮއްދީ’އަޔާ އަދިވެސް އަހރެންނާ ވާހަކަ ނުދައްކާ އެކަން އެގިއްޖާ އަޔާ ދުވަހަކުވެސް އަހރެންނާ ވާހަކަ ނުދައްކަފާނެ”ޝީން ގިސްލަމުން ބުނެލިއެވެ.\nއާޔަން ޝީންގެ ކަރުނަފޮހެލަދެމުން އެކަމާއެއްބަސްވެލިއެވެ.\nހެދުނު ހޭލެވުމާއެކު އަޔާޒް ސައިބޮއިގެން ދިޔައީ ބޯކޮށާށެވެ. ބޮލާއިތުބުޅި ރީތިކޮއްލުމުން ކުރިންހުންނަ ފިރިހެން ވަންތަ ކަން އެމޫނުމަތިން ދައްކަން ފެށިއެވެ.ނަމަވެސް އެދެލޮލުގައިކުރިން ހުންނަ ވިދުމެއް މިހާރު ނުކުރެއެވެ.\nގެއަށް އައިސް ފެންވަރާލައިގެންއަޔާޒް ނަފީސާ ކާރިއަށް ނިކުތެވެ.ސޯފާގައި ރައިން ގޮވައިގެން އިން ނަފީސާ ކައިރީ އަޔާޒް އައިސް އިށީންދެ ރައިންއަށް ފުންކޮއްބަލާލިއެވެ.\nފުރަތަމަ ފަހަރައް އަޔާޒް އެކުއްޖާ ގެނެސް އެއުނގުތެރެއަށް ލިއެވެ.\nހީ އިޒް ބިއުޓިފުލް…އަޔާޒް ރައިންނަގާ މޫނުފެންނަގޮތައް އަބުރާލަމުން އެމޫނުގައި ބޮސްދިނެވެ.އެވަގުތު އެތުއްތު މޫނުގައި އޭނަފިރުމާލުމާއެކު ހައިރާންވިއެވެ.އެހާ މަޑެވެ.\nއެ ތުއްތު މޫނު ބަލާ ފޫހިނުވާހާ ރީއްޗެވެ.\nއަމިއްލަ ދަރިއަކު ދެކެވާނެފަދަ ފުން ލޯއްބެއް އަޔާޒް ހިތުގައި އެކުއްޖާއާއި ދޭތެރޭ އުފެދުނެވެ.\nVarah kiyaa hithun indhaa enimunee vaahaka varah reethi miee mihaaru enme inthizaaru kurevey vaahaka\n?? Alhey…thank you siy\n❤ ?? thank you ibsha\nAlhey.. these2people dho.. dhemeehun vx ekaku anekakah maaf nukuraane kama dhera vefa ronee.. v sad but it makes the story nice.. waitin for the next ep\n❤ ?? thank you lotus ..insha allah maadhan next part upkolladheynan\nMasha allah mibaives vvv reethi❤❤?? marie plx plc miadhu adhi eh part\n??thank you xaaan\nMaadhan next part up kollleveyny..\nMiadhu2part up kolladheyn kolladheyn vrh undhagooo vaane ..vrh\n🙁 bodah sorry\nމާޝާ ﷲ .ވަރަށް ރީތި. މިއަދު އަދި އެއްޕާޓު ގެނެސްދީބަލަ. ޕްލީޒް ޕްލީޒް\n??thank you een\nMiadhu2part up kolladheyn vrh undhagooo vaane ..vrh\nVvv reeti waiting4next part\n??thank you zuhooooo\nV v reethi…v kiyaaahihvey..\n??thank you fathun\n??thank you ⚘⚘⚘m\nVvvr reethi adhi eh part plspls??????\n??thank you swety\nMaadhan inshaallah aneh\n??? part up kollladheynan\nWow haadha haadha rythi story ekey mee… V kiyaahithun indhe mibaives mi kiyaa ninmaaly… V v v ves rythi\n??thank you shann\n??? aneh part maadha vrh avahah kohdheveythw\nV salhi ingey mee adhi mihaathanah kiyaa enmme salhi dhivehi story❤?\n?Alheyyyy thank you aisha\n??? vrh vrh happy vejjje\n??thank you shaha\nMaadhan inshallah up\nVvv reethi.v kiyahithun hutta komme faharaku nimeny.next part dhigukohlahchay.\nއަގެއްނެތްލޯބި 17 ވަނަބައި\nމަންމަގެ ޑައިރީ 18 ވަނަ ބައި (ޝާލިން)\nލޯބި June 30, 2014\nޔާރު މިވަނީ ލޯތްބޭ ޙަޤީގީ (2ވަނަ ބައި)\nހިތާމަ މަޖާ ލޯބި July 25, 2017


MDP ge PG group gai othee Uthuru Korea ge hama: Bonde\n"އެމްޑީޕީގެ ޕީޖީ ގްރޫޕްގައި އޮތީ އުތުރު ކޮރެއާގެ ހަމަ"\nމެންބަރު އިބްރާހިމް ރަޝީދު: އެމްޑީޕީގެ ޕީޖީ ގްރޫޕަށް ފާޑު ވިދާޅުވި\n"އުތުރު ކޮރެއާގެ ގޮތްގަނޑެއް" އެމްޑީޕީގެ ޕާލަމެންޓްރީ ގްރޫޕުގައި ގެންގުޅޭ ކަމަށާއި އެ ގޮތް ދޫކޮށްލައި ރައްޔިތުންނާއި ގުޅުންހުރި ކަންކަން ހާމަކަން ބޮޑުކޮށް ނިންމަން ޖެހޭ ކަމަށް އެމްޑީޕީގެ މެންބަރު، އަދި ރައްޔިތުންގެ މަޖިލީހުގެ މާފަންނު މެދު ދާއިރާގެ މެންބަރު އިބްރާހިމް ރަޝީދު (ބޮންޑެ) ވިދާޅުވެއްޖެ އެވެ.\nބޮންޑެގެ މި ސިފަ ކުރުމާއި ތުހުމަތުތައް އައީ ރޭ "ސަންގުޓީވީ" ގެ ޕްރޮގްރާމެއްގައި ބައިވެރިވެ ވަޑައިގެން ދެއްކެވި ވާހަފުޅެއްގެ ތެރޭ އޭނާ ވެސް ނިސްބަތްވެ ވަޑައިގަންނަވާ އެމްޑީޕީގެ ޕީޖީ ގްރޫޕަށް ފާޑު ވިދާޅުވުމުގަ އެެވެ.\nބޮންޑެއަކީ އޭނާއަށް ފެންނަ ގޮތާއި ހިޔާލު ފާޅު ކުރެއްވުމުގައި އަބަދުވެސް އެއްގޮތެއްގައި ދެމި ހުންނަވާ ސިޔާސީ ބޭފުޅެކެވެ.\nބޮންޑެ ވިދާޅުވީ ކަންކަން ނިންމުމުގައި ދުނިޔެއަށް ގޮން ޖަހައި އެކަހެރިވެގެން އޮންނަ އުތުރުކޮރެއާގައި އަމަލުކުރާ ގޮތަށް އެމްޑީޕީގެ ޕީޖީ ގްރޫޕުން، ރައްޔިތުންގެ މަސްލަހަތު އޮންނަ ބޮޑެތި ކަންކަން ނިންމާއިރު ސިއްރު ކުރުމެއް ގެންގުޅޭ ކަމަށެވެ. އެ އުސޫލާއި ގޮތްގަނޑު އެމްޑީޕީގެ ޕީޖީއިން ދޫކޮށްލަންޖެހޭ ކަމަށެވެ.\nއެމްޑީޕީގެ ޕީޖީ ގްރޫޕްގެ ވަކި މެންބަރުންތަކެއް ބޭނުންވެ ވަޑައިގަތުމުން މަގާމުތަކާއި މިނިވަން މުއައްސަސާތަކަށް މީހުން އައްޔަން ކުރުމުގައި ބައްދަލުވުން ސިއްރުކޮށް ގޮތްގޮތަށް ރާވާ ކަމަށް ވެސް އޭނާ ތުހުމަތު ކުރެއްވި އެވެ.\nމަޖިލީހުގެ ކޮމިޓީ މަރުހަލާގައި އިންޓަވިއު ކުރާއިރު، މެންބަރުން ކޮމިޓީ ދޫކޮށް ނުކުތުމުން ގާބިލު ބޭފުޅުންނަށް ވެސް ބޭނުންވާ އަދަދަށް ވޯޓް ނުލިބި މަޖިލީހުގެ ތަޅުމަށް ނުފޮނުވިދާތަން އަންނަ ކަމަށް ވެސް ވިދާޅުވި އެވެ. އަދި ވިދާޅުވީ "ވަގު ހިފަން" މަޖިލީހަށް ވަތން މީހުން ވަގުންގެ އަތުގައި ހިފައިގެން އުޅޭ ކަމަށެވެ.\nއެމްޑީޕީގެ ޕީޖީގެ ގްރޫޕްގެ ލީޑަރަކީ މެދު ހެންވޭރު ދާއިރާގެ މެންބަރު އަލީ އާޒިމެވެ. މަޖިލީހުގެ މިނިވަން މުއައްސަސާތަކުގެ ކޮމެޓީގެ މުގައްރިރަކީ ރޮޒައިނާ އާދަމެވެ. އާޒިމާއި ރޮޒައިނާއަކީ ޑީއާރްޕީން އެމްޑީޕީއަށް ބަދަލުވި ދެ ބޭފުޅުންނެވެ. ބޮންޑެއަކީ އެމްޑީ އުފެދުނު އިރުވެސް ޕާޓީގެ ހަރަކާތްތަކުގެ ތެރޭގައި ހުންނެވި ބޭފުޅެކެވެ.\nއެމްޑީޕީ ޕޮލިޓިކްސް ބޮންޑެ އިބްރާހިމް ރަޝީދު


Majileehu ge lafaa Raeesah aruvaifi\nރައީސް އިބްރާހިމް މުހައްމަދު ސޯލިހަށް ރައްޔިތުންގެ މަޖިލީހުގެ ލަފާގެ ރިޕޯޓް ރައީސް މުހައްމަދު ނަޝީދު ދެއްވަނީ -- ފޮޓޯ: މަޖިލީސް\nކޮވިޑް-19 އިގެ ސަބަބުން ވިޔާރިތަކާއި އާންމު ފަރުދުންގެ މާލީ ހާލަތު ދަށްވާތީ ސަރުކާރު ޕެޖޭކްތަކާއި ޕްރޮތްރާމްތަކަށް ރައްޔިތުންގެ މަޖިލީހުން އަރުވާ ލަފާގެ ރިޕޯޓު ރައީސް އިބްރާހިމް މުހައްމަދު ސޯލިހަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ދެއްވައިފި އެވެ.\nރައީސް އޮފީހުގައި އެކަމަށް ބޭއްވި ބައްދަލުވުމުގައި ރައީސްގެ އަރިހުގައި ރައީސް އޮފީހުގެ މިނިސްޓަރު މުހައްމަދު ޝިފާޒު އާއި ރައީސް އޮފީހުގެ ޗީފް އޮފް ސްޓާފް އަލީ ޒާހިރު ބައިވެރިވެވަޑައިގެންނެވި އެވެ. ރައީސް ނަޝީދުގެ އަރިހުގައި މަޖިލީހުގެ އަމީންއާންމު ފާތިމަތު ނިއުޝާ އާއި ކައުންސިލަ ޖެނެރަލް ފާތިމަތު ފިލްޒާ ބައިވެރިވެވަޑައިގެންނެވި އެވެ.\nކޮވިޑް-19 ގެ ރޯގާއާ ގުޅިގެން އިގްތިސާދު ދަށްވާތީ ސަރުކާރަށް ލަފާ ދިނުމުގެ މައްސަލައެއް މަޖިލީހަށް ހުށަހެޅުއްވީ މަޖިލީހުގެ މެޖޯރިޓީ ލީޑަރު އަދި މެދު ހެންވޭރު ދާއިރާގެ މެންބަރު އަލީ އާޒިމެވެ.\nރައީސް އިބްރާހިމް މުހައްމަދު ސޯލިހަށް ރައްޔިތުންގެ މަޖިލީހުގެ ލަފާ އެރުވުމަށް ރައީސް އޮފީހުގައި ބޭއްވި ބައްދަލުވުމުގެ ތެރެއިން -- ފޮޓޯ: މަޖިލީސް\nއެ މައްސަލަ މަޖިލީހުގެ 13 ކޮމިޓީއަކުން ދިރާސާކުރި އެވެ. އަދި ކޮންމެ ކޮމިޓީއަކުން މަޖިލީހުގެ ލަފާގައި ހިމަނާނެ ހުށަހެޅުންތަކާއެކު ރިޕޯޓެއް އެކުލަވާލައި ތަޅުމަށް ފޮނުވި އެވެ. އެ ރިޕޯޓްތަކުގައި 300 އަށް ވުރެ ގިނަ ހުށަހެޅުން ހިމެނެ އެވެ. ރައީސް ސޯލިހަށް މިއަދު ދެއްވާފައި ވަނީ ކޮމިޓީތަކުގެ ރިޕޯޓްތަކުގެ ހުލާސާ ރިޕޯޓެކެވެ.\nއެ ހުށަހެޅުންތަކުގެ ތެރޭގައި ދައުލަތުގެ އާމްދަނީއަށް ވެގެން ދާނެ ގޮތުގެ އަންދާޒާތަކާއި އިތުރު ކުރެވޭނެ ގޮތްތައް ހިމަނާފައިވެ އެވެ. މި ހާލަތުގައި ވަޒީފާ ގެއްލޭނެ ކަމަށް އަންދާޒާ ކުރެވޭ މިންވަރާއި އެ ފަރާތްތައް އިނާޔަތެއް ދިނުމާ ގުޅޭ ހުށަހެޅުންތައް ވެސް ހިމެނެ އެވެ. ގޭގެ ކުލި ނުދެއްކިގެން މަގުމަތިވެފައިވާ މީހުންގެ ބޯހިޔަވާހިކަން ކަށަވަރު ކުރުމާއި އަސާސީ ހިދުމަތްތައް އެންމެނަށް ލިބޭ ކަން ކަށަވަރު ކުރުމަށް ވެސް އެ ލަފާގައިވެ އެވެ.\nކޮމިޓީތަކަށް ދިރާސާ ކުރަން އެ މައްސަލަ ފޮނުވުމުގެ ކުރިން މަޖިލީހުގެ ތަޅުމުގައި ވެސް އެ މައްސަލައަށް 72 މެންބަރަކު ބަހުސް ކުރެއްވި އެވެ. މިއީ މިހާރު މި ހިނގާ ނަވާރަވަނަ ރައްޔިތުންގެ މަޖިލީހުގައި މައްސަލައެއްގެ ބަހުސްގައި އެންމެ ގިނަ އަދަދަށް މެންބަރުން ބައިވެރިވެވަޑައިގެންނެވި މައްސަލަ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ރައީސް އޮފީސް ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު އެކޮންމިކް ރިލީފް ޕެކެޖް ދިވެހި ރާއްޖެ އަލުން ހުޅުވާލުން


PNC ge Raees Adhurey ves fuluhah haaziruvaan angaifi | Mihaaru\nޕީއެންސީގެ ރައީސް އަދުރޭ ވެސް ފުލުހަށް ހާޒިރުވާން އަންގައިފި\nޕީޕީއެމް އޮފީސް ކައިރީގައި ހުންނަވައި، އަބްދުއްރަހީމް އަބްދުﷲ މިދިޔަ ހުކުރު ދުވަހު ވާހަކަދައްކަވަނީ.-- ފޮޓޯ: އަހުމަދު އަވްޝަން އިލްޔާސް/ މިހާރު\n30 އޯގަސްޓް 2020 - 14:41\nއިދިކޮޅު ޕީޕީއެމް/ޕީއެންސީ ކޯލިޝަނުން މިދިޔަ ހުކުރު ދުވަހުގެ ހަވީރު މާލޭގައި ބޭއްވި އެއްވުމާ ގުޅިގެން، ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ފުލުހަށް ހާޒިރުވާން އަންގައިފި އެވެ.\nގައިދުރުކުރުމުގެ އުސޫލުތަކާ ޚިލާފަށް ބޭއްވި އެއްވުމާ ގުޅިގެން، ފޮނަދޫ ދާއިރާގެ ކުރީގެ މެމްބަރު އަދުރޭ ފުލުހަށް ހާޒިރުވާން ޖެހެނީ މާދަމާ ހެނދުނު 10:00 އަށެވެ.\n"ރާއްޖެ ވިއްކާލުމާ ދެކޮޅަށް" ނަމުގައި، އިދިކޮޅު ކޯލިޝަނުން މާލޭގައި ބޭއްވި ސައިކަލްބުރާއި އެއްވުމުގައި، ބައެއް މީހުން ތިބީ މާސްކު ނާޅަ އެވެ. ޚާއްސަކޮށް ސައިކަލް ބުރުގައި ގައިދުރުކުރަން އެއްވެސް ވަރަކަށް ސަމާލުކަން ދީފައިވާ ތަނެއް ނުފެނެ އެވެ.\nމާލެ ސަރަހައްދުގައި، ހަލުވިކަމާ އެކު ކޮވިޑް-19 ފެތުރެމުން ދާއިރު، މާސްކު ނާޅައި ބޭރަށް ނުކުމެ އުޅުން ސަރުކާރުން ވަނީ މަނާކޮށްފަ އެވެ. އަދި ފަސް މީހުންނަށް ވުރެ ގިނައިން ގްރޫޕް ހަދައިގެން އުޅުން ވެސް މަނަ އެވެ. ނަމަވެސް އިދިކޮޅު ހަރަކާތް ބޭއްވީ ހެލްތު ޕްރޮޓެކްޝަން އޭޖެންސީ (އެޗްޕީއޭ) ގެ އުސޫލުތަކާ ހިލާފަށް ކަމަަށާއި އެހެންވެ މައްސަލަ ބަލައި، އެކަށީގެންވާ ފިޔަވަޅު އަޅާނެ ކަމަށް ފުލުހުން ބުނެފައި ވެ އެވެ.\nއެ އެއްވުމާ ގުޅިގެން ކުރީގެ ރައީސް މުހައްމަދު ވަހީދާއި ޕީއެންސީގެ ނައިބު ރައީސް އިބްރާހިމް ޝުޖާއު ވެސް ފުލުހަށް ހާޒިރުވާން އަންގާފައި ވެ އެވެ. އިދިކޮޅު ކޯލިޝަންގެ އެޑްވައިޒަރުގެ މަގާމުގައި ހުންނެވި ވަހީދު ފުލުސް އޮފީހަށް ހާޒިރުވާން ޖެހެނީ މިއަދު ހަވީރު ހަތަރެއް ޖަހާއިރަށެވެ. އެގޮތަށް އެމަނިކުފާނަށް ފުލުހުން އެންގީ، ވަހީދު ދިރިއުޅުއްވާ ގެކޮޅަށް ފުލުހުންގެ ޓީމެއް މިއަދު ގޮސްގެންނެވެ.\nބާރަށު ދާއިރާގެ ކުރީގެ މެމްބަރު ޝުޖާއު ހާޒިރުވާން އަންގާފައިވަނީ މިރޭ 7:00 އަށެވެ.\nއިދިކޮޅު ކޯލިޝަންގެ އިސް ބޭފުޅުން ފުލުހަށް ހާޒިރުކުރުމުގެ މައްސަލައާ ގުޅިގެން އަދުރޭ ރޭ ވިދާޅުވީ ލީޑަޝިޕަށް ބިރު ދެއްކި ނަމަވެސް ކޯލިޝަންގެ ހަރަކާތްތައް ނުހުއްޓުވޭނެ ކަމަށެވެ.\nފޮޓޯ ގެލަރީ / "ރާއްޖެ ވިއްކާލުން" އާ ދެކޮޅަށް މަގުތަކަށް ނުކުތުން\nއޭނާ ވިދާޅުވީ ވާދަވެރި ސިޔާސީ ޕާޓީއެއްގެ ދައުރު އަދާކުރަން އެ ބޭފުޅުން ނުކުންނެވީ މި ސަރުކާރުގެ އަނިޔާވެރިކަން އެނގިވަޑައިގެން ތިއްބަވައިގެން ކަމަށެވެ.\nފުލުހުން އިދިކޮޅު ފަރާތްތައް ކުރީގެ މެމްބަރު އަބްދުއްރަހީމް އަބްދުﷲ ޕީޕީއެމް/ޕީއެންސީ އިއްތިހާދު ޕީޕީއެމް ޕީޕަލްސް ނެޝަނަލް ކޮންގްރެސް މުޒާހަރާ\nފުލުހަށްހާޒިރުކުރުމަކުން ނުފުދޭ ތިފަދަ ގައުމަށް ގައްދާރުވެފަ އަދި ގައްދާރުވަމުންދާ މީހުންނަށް ހަރުކަށި ފިޔަވަޅުތައްއަޅާ ތޭރިތަކުގެ ތެރެއަށް ކޮށްޕާލާ.\nހިންގިފަ ހުރި ޖަރީމާތައް މަދުވެގެން ތެޅިބާލާ މީހެއް ، މިގައުމު ނޫނީ ވައްކަންކުރާމީހުން ދައުލަތުގެ ފައިސާ ވަގަށް ނެގީމަވެސް ދޫވެފަ ތިބޭމީހުން މިގައުމުނޫނީ ނެދެކެން.\nފުނަދޫވެސް އަދުރޭއަށް ބުނީ ނޫނެކޭ. ލަދެއް ނުގަނެއެ. ގައުމްފަސާދަ ކުރަށް ނުކުންނާކަށް\nޔާމިން ސަލާމަތް ކުރާށޭ ކިޔާގެން ފީފީއެމް ފީއެންސީ އަދުރޭ މެން ސައީދު މެން ދެތިބި ބަޔަކުވެސް އުޅެނި މީޑިޔާގެ ސަމާލުކަން ހޯދައިގެން މަސްހޫރުވާން. ހުރިހާވެސް ބޭނުމަކީ 2023 ގެ ރިޔާސީ ކެންޓިޑޭޓްކަން ހޯދުން. މި މީހުންނަށް އެގޭ ޔާމިނު ސަލާމަތް ނުވާނެ ކަން އަދި މި މީހުން ބޭނުން ވަނީ ވެސް އެގޮތް..\nތިކަލޭގެ ގެންގޮސް ޓިނުގޮޅިއަކައްލާ\nއަދުރޭ ފުލުހަށް ގެންދަށް ލަސްވެސް ވެއްޖެ. ވެރިންނާއި ރަށްއިތުން ޖެހޭގޮތަށް ދޮގުމައުލޫމާތު ފަތުރަނި. އަވަށްޓެރި ގައުމްތަކާ ޖެހޭގޮތަށް ދޮގު މައުލޫމާތު ތަކުރާރުކޮށް ފަތުރަނި. މީނަ ހަށްޔަރުކޮށްފަ ބަހަށްޓާ ގައުމީސަލާމަތަށް ހުރި ބިރެއް ތީ.\nމިނޫން ސަގާފަތެއް މިތާ އެބައޮތްތަ؟ ކޮންމެ ބަޔަކު ކުރިޔަސް ގޯސްވާނީ ގޯހަށް.\nއަވައްޓެރި ގައުމުތަކާ ޖެހޭ ގޮތަށް ދޮގު މައުލޫމާތު އަދުރޭ އެކަންޏެއްނޫން ފަތުރަނީކީ. އިންޑިއާއާ ޗައިނާއާ ދެމެދު ހަނގުރާމަ ފެށޭވަރުގެ ވާހަކަ އެންމެ ގިނައިން ދައްކަނީ މިގައުމުގެ އެއްބާރުގެ ވެރިއާ. އެހާ ފާޅުކަން ބޮޑުކޮށް އެކަންކުރާއިރު އަޅާނުލާ ތިބެނީ ތިމަންނަގެ ސަރުކާރުވީމަ ކަލޭމެންނާ ޕީޕީއާ މާބޮޑު ތަފާތެއް ހުރިހެނެއް ހިއެއްނުވޭ. އަދުރޭ ގޮޅިއަށް ލެވިދާނެ. ދެންހުރި މީހާ ބުނާ އެއްޗަކަށް އަތްޖަހަން ތިހެން ތިބެންޖެހޭނީ.\nތީ ހަމަ ހިފާ ހައްޔަރު ކުރަންވެފަ ހުރި މީހެއް ... ގާނޫނު ތަކާ ގަވައިދުތަކުގެ ތެރެއިން އެކަން ކުރެވޭނެ ވަރަށް ފަސޭހައިން


14 Vana Garunugai Aabaadhee Ge Bodu Baeh Nethikohli Nurahkaatheri Bayyeh Jehifaivaa Meehaku Fenijje - Vaguthu\n14 ވަނަ ގަރުނުގައި ދުނިޔޭގައި ފެތުރުނު ނުރައްކާތެރި ބަލިމަޑުކަމެއް ކަމަށްވާ "ބިޔޫބޮނިކް ޕްލޭގް" ޖެހިފައިވާ މީހަކު ޗައިނާއިން ފެނިއްޖެ އެވެ.\nމި ބަލި ޖެހިފައިވާ މީހަކު ޗައިނާއިން ފެނުމާއި ގުޅިގެން، އޭނާ ނިސްބަތްވާ ސިޓީ މިހާރު ވަނީ ތިންވަނަ ދަރަޖައިގެ ސިއްޙީ ކުއްލި ހާލަތަށް ގެނެސްފައެވެ. މި ސަމާލު ނެރެނީ ގައިން ގަޔަށް ފެތުރޭ ނުރައްކާތެރި ބައްޔެއް 20 އަށްވުރެ ގިނަ ނުވާ އަދަދަކަށް މީހުންނަށް ޖެހުމުންނެވެ.\nޗައިނާއިން "ބިޔޫބޮނިކް ޕްލޭގް" ޖެހުނު މީހާއަށް މިހާރު ހޮސްޕިޓަލުގައި ފަރުވާދެމުންދާކަން އިދާރާތަކުން ނޫސްތަކަށް ކަށަވަރުކޮށްދިން ނަމަވެސް، އޭނާ އާއި ބެހޭ އިތުރު އެއްވެސް މަޢުލޫމާތެއް އަދި ހާމައެއް ނުކުރެއެވެ. އަދި އޭނާގެ ހާލާއި ގުޅޭގޮތުންވެސް އޮފިޝަލުން އެއްޗެއް ބުނެފައެއް ނުވެއެވެ.\n"ބިޔޫބޮނިކް ޕްލޭގް" ގެ ބަލިމަޑުކަމަކީ މިހާތަނަށް ދުނިޔޭގައި ފެތުރުނު އެންމެ ނުރައްކާތެރި އެއް ބަލިމަޑުކަމެވެ. މި ބަލިމަޑުކަމުގައި 14 ވަނަ ގަރުނުގައި ދުނިޔެއިން ސަތޭކަ މިލިއަނަށްވުރެ ގިނަ މީހުން މަރުވި ކަމަށް ވެއެވެ. އެހެންކަމުން ޗައިނާއިން މި ބަލި ފެނުމާއި ގުޅިގެން، ބަލި ފެތުރިފައިވެދާނެ ކަމުގެ ކަންބޮޑުވުންތައް ވަނީ އިތުރު ވެފައެވެ.\n"ބިޔޫބޮނިކް ޕްލޭގް" ޖެހެނީ، "ޔާސިނީއާ ޕެސްޓިސް" ނަމަކަށްކިޔާ ޖަރާސީމެއްގެ ސަބަބުންނެވެ. އިންސާނުން "ބިޔޫބޮނިކް ޕްލޭގް" އަށް އިންފެކްޓުކޮށްލަނީ، ޖަރާސީމު އުފުލާ، ނުވަތަ އޭގެ އަސަރު ކޮށްފައިވާ ސެއްޅި ފަދަ ސޫފިތައް އިންސާނުންގެ ގައިގައި ދަތްއެޅުމުންނެވެ. ސޫފިތަކަށް މި ބަލި ޖެހެނީ، ބަލި ޖެހި މަރުވެފައިވާ މީދަލާއި މުސަޅު ފަދަ ފަދަ ޖަނަވާރުތަކުގެ ހަށިގަނޑުންނެވެ.\nއިންސާނުންނަށް މި ބަލި ޖެހޭތާ އެއް ދުވަހާއި ހަތް ދުވަހާއި ދެމެދުގައި އޭގެ އަލާމާތްތައް ފެންނަ ކަމަށް ވެއެވެ. މި ބަލި ޖެހުމުން ކުއްލިއަކަށް ހުންގަދަވެ ގައިގައި އާއި ބޮލުގައި ރިއްސުމާއިއެކު، ހަށިގަނޑުގެ ބާރު ދަށްވުމާއި ހޮޑުލެވުމުގެ އިތުރުން ނޭވާލާން އުދަގޫވުންފަދަ ހާލަތްތަކާއި ދިމާވެއެވެ. އަދި މި ބަލީގެ ސަބަބުން ވޭންގަދަ "ލިމްޕް" ނުވަތަ ގޮށް ފަދަ ތަކެތި ހަށިގަނޑުގައި ނަގަގައި ދުޅަވެފައި ހުރެއެވެ. މިއީ މި ބަލީގެ އެންމެ އާންމު އެއް އަލާމާތްވެސް މެއެވެ.\nއެހެން ގިނަ މިފަދަ ބަލިތަކެކޭ ވެސް އެއްފަދައިން "ބިޔޫބޮނިކް ޕްލޭގް" އަށް މެދުވެރިކުރާ ވައިރަހުގެ އަސަރު ފުއްޕާމެޔަށްވެސް ވަރަށް ފަސޭހައިން ކުރެއެވެ. އަދި މަދު ދުވަސްކޮޅެއްގެ ތެރޭގައި ހާލަތު ގޯސްވެ ފުރާނައަށް ނުރައްކާވުމުގެ ފުރުސަތު މި ބަލީގައި އޮވެއެވެ.\nތާރީޚުން އެނގޭ ގޮތުން މީގެ އެތައް ޒަމާނެއް ކުރިން "ބިޔޫބޮނިކް ޕްލޭގް" ވަނީ ޗައިނާ އާއި އަވައްޓެރި އިންޑިއާ ހިމެނޭހެން އޭޝިއާ ސަރަޙައްދުގައި ވަރަށް ބޮޑަށް ފެތުރިފައެވެ. އަދި މި ބަލީގައި 1340 ވަނަ އަހަރާއި 1350 ވަނަ އަހަރާއި ދެމެދު އެކަނިވެސް ޔޫރަޕުގެ ޤައުމުތަކުގެ ބޮޑު އާބާދީއެއް މަދުވެދިޔަ ކަމަށް ވެއެވެ.\nދުނިޔޭގައި "ބިޔޫބޮނިކް ޕްލޭގް" ފެތުރުނުތާ އެތައް ޒަމާނެއް ވެގެން ގޮސްފައި ވާއިރު، މި ބައްޔަށް ފަރުވާ ކުރަން ބޭނުންކުރެވިދާނެ އެންޓިބަޔޮޓިކް މިހާރު ހުންނަ ކަމަށް ބުނެވެއެވެ. ނަމަވެސް މި ބައްޔަކީ މަދު ދުވަސްކޮޅަކުން، ބަލި ޖެހޭ މީހާގެ ހާލު ދެރަކޮށް ފުރާނައަށް ނުރައްކާ ކުރާ ބައްޔެއް ކަމުން، ދުނިޔޭގައި ހަލުވިކަމާއެކު ބަލި ފެތުރިއްޖެ ނަމަ ހާލަތު ގޯސްވުމުގެ ފުރުސަތު އޮންނާނެއެވެ.\nޖުލައި 7, 2020 08:12\nއަނެކާ އަނެ ކަންތަ\nޔާސިނީއާ ޕެސްޓިސްއަކީ ވައިރަހެއް ނޫން. އެއީ ބެކްޓީރިއާއެއް. މިބެކްޓީރިއާ ނުރައްކާތެރި މިވަނީ އެންޓި ބަޔޮޓީކަށް ނުގުޑާފާނެތީ. މިބައްޔަކީ ވަރަށް ހަލުވިކަމާއެކު ފެތުރޭ ބައްޔެއް. މިދަލާއި އުކުނާއި ސެއްޅިއާއި ބުޅަލާއި ކުކުޅުގެ ސަބަބުން މާސްކް އަޅައި ލޮކްޑައުން ކުރިޔަސް މިބަލި ފެތުރިގެން ދާނެ. އަދި ކޮވިޑް ހެން ވައިގެ ޒަރިއްޔާއިންވެސް ފެތުރޭ. ވެދާނެ މިއީ އެމެރިކާއިން ކުޅޭ ކުޅިވަރެއް ކަމަށްވެސް. ފުރަތަމަ ވޫހާން އިން ކޮވިޑް. ދެން އެހެން ސްޓޭޓަކުން މީދަލުން ޖެހޭ ބައްޔެއް. ދެން މިބަލި...\nޖުލައި 12, 2020 05:58\nއެއްގޮތަކުން ނުވިއްޔާ އަނެއްގޮތަކުން ޗައިނާ މަތަކުރަން އެމެރިކާނުން ކުރާ ކަމެއް!\nޖުލައި 12, 2020 07:57\nތިޔައީ ސައިންސް ވެރިން ތިޖަރާސީމްތައް ހިފަހައްޓައިގެން ރައްކާކޮށްގެން އުޅެފަ އެތަކެތި ދޫކޮށްލުމުން ވާކަންކަން ކީއްކުރަން އެބަލިމަޑުކަމެއްގެ ބެކްޓީރިއާއި އެއްވިޔަސް އަދި އެހެން ޖަރާސީމެއް ވިޔަށް އަދި ތާސީރެއް ވިޔަސް ރައްކާކޮށްގެން އެދިރާސާކޮށްކޮފަ ތިއުޅެނީ އަލިފާން ޖަހާ ނިކަން ތި އެއްޗެހިތައް ނައްތާލަބަ. އޭރުން ފަހުން ތިއެއް ނާންނާނެ. އިންޝާ ﷲ\nޖުލައި 12, 2020 16:14\nހެޔޮ ނުވާނެ ޗައިނާ މީހުން ކޮން ބަލި ތަކެއް މި އުފައްދަނީ.. އަނެއްކާ އެހެން ބަލި މަޑު ކަމެއެއް.


Russia in Crimea ah gadhavegathun America gabooleh nukuraane: Biden\nރަޝިއާއިން ކްރައިމިއާއަށް ގަދަވެގަތުން އެމެރިކާ ގަބޫލެއް ނުކުރާނެ: ބައިޑަން\nއެމެރިކާ ރައީސް، ޖޯ ބައިޑަން: ރަޝިޔާއިން ކްރައިމިއާއަށް ބާރު ހިންގި ނަމަވެސް އެއީ ޔުކްރޭންގެ ބައެއް\nރަޝިއާއިން ކްރައިމިއާއަށް ބާރު ހިންގުން ދުވަހަކު ވެސް އެމެރިކާއިން ގަބޫލް ނުކުރާނެ ކަމަށް އެމެރިކާގެ ރައީސް ޖޯ ބައިޑަން ވިދާޅުވެއްޖެ އެވެ.\nރަޝިއާއިން ޔުކްރޭން އަތުން ކްރައިމިއާ ޖަހައިގަތީ ފެބްރުއަރީ 2014 އިގަ އެވެ. އެ ހާދިސާ ހިނގައިދިޔަތާ ހަތް އަހަރު ފަހުން އެ ހަނދާން އާ ކުރައްވައި ބައިޑަން ވިދާޅުވީ ދަންނަވަން އޮތީ އެއްމެ ވާހަކައެއް ކަމަށެވެ. އެއީ "ކްރައިމިއާ އަކީ ޔުކްރޭން" ކަމަށެވެ.\nރަޝިއާ ސިފައިން ކްރައިމިއާއަށް ވަދެގަނެ ބާރު ބޭނުކޮށް ވަނީ އެ ސަރަހައްދު އަތުލާފަ އެވެ. އަދި ދެބަޔަށް ބަހައި ރަޝިއާ ސަރުކާރުގެ ފުރިހަމަ ކޮންޓްރޯލް އޮންނަ ގޮތަށް އެތަނުން އެއްބައި ވަނީ ހިފަހައްޓާފަ އެވެ. ރަޝިއާގެ މި އަމަލު މުޅި ދުނިޔެ ކުށްވެރިކުރި ނަމަވެސް ބުނެފައި ވަނީ އެކަމާ ފަރުވާލެއް ނެތް ކަމަށެވެ. ޔުކްރޭނުން ކުރި އާދޭހަށް ވެސް ރަޝިއާ ޖަވާބެއް ނުދިނެވެ.\n"ރަޝިއާއިން ކިތަންމެ ދުވަހެއް ވަންދެން ކްރައިމިއާ ހިފަހައްޓައި، ބާރު ހިންގި ނަމަވެސް، އެއީ ރަޝިއާގެ ތަނެއް ކަމަށް އެމެރިކާ ގަބޫލެއް ނުކުރާނެ،" ބައިޑަން ވިދާޅުވި އެވެ. "އަޅުގަނޑުމެން ތިބޭނީ ޔުކްރޭންއާ އެކު، ރަޝިއާގެ އެ އަމަލު ކުށްވެރި ކުރުމުގައި" ބަޔާނެއް މެދުވެރިކޮށް ބައިޑަން ވިދާޅުވި އެވެ.\nބައިޑަން ވިދާޅުވީ ރަޝިއާ ޖަވާބުދާރީ ކުރުވަން މަސައްކަތް ކުރާނެ ކަމަށާއި ކްރައިމިއާ ހިމާޔަތް ކުރަން ޔުކްރޭނުން ކުރި މަސައްކަތްތަކަށް ތައުރީފްވެސް ކުރައްވާ ކަމަށެވެ.\nރަޝިއާއިން ކްރައިމިއާ އަތުލައި ހިފަހައްޓައިގެން އުޅުން އދ. އާއި އެމެރިކާ އަދި ތުރުކީން ވެސް ވަނީ ކުށްވެރިކޮށްފަ އެވެ. އެއީ ބައިނަލްއަގްވީ ގާނޫނާ ހިލާފު ކަމެއް ކަމަށް އެ ގައުމުތަކާއި އދ. ވެސް ގަބޫލު ކުރެ އެވެ.\nޔޫއެން އެމެރިކާ ރަޝިޔާ + ތުރުކީ ޔުކްރެއިން ޕުޓިން ޖޯ ބައިޑަން


Aa sarukaaruge furathama dhuvahu Anas ge maruge massala ah insaafu hoadhumuge masakkaiy feshigendhaane - Moosa Ali Manik\nއައު ސަރުކާރުގެ ފުރަތަމަ ދުވަހު އަނަސްގެ މައްސަލައަށް އިންސާފު ހޯދުމުގެ މަސައްކަތްފެށިގެންދާނެ - މޫސާ އަލީ މަނިކު\nއައު ސަރުކާރުގެ ފުރަތަމަ ދުވަހު މަރުހޫމް މުހައްމަދު އަނަސްގެ މަރުގެ މައްސަލައަށް އިންސާފު ހޯދުމުގެ މަސައްކަތް ފެށިގެންދާނެކަމަށް އެމްޑީޕީގެ މަޑުއްވަރީ ދާއިރާގެ ރައީސް މޫސާ އަލީ މަނިކު ވިދާާޅުވެއްޖެއެވެ. މޫސަ މިހެން ވިދާޅުވެފައިވަނީ އޭނާ މިއަދު ކޮށްފައިވާ ފޭސްބުކް ޕޯސްޓެއްގައެވެ. މަރުހޫމް މުހައްމަދު އަނަސް އަނިޔާވެރިގޮތަކަށް މަރާލާފައިވަނީ މިދިޔަ އަހަރުގެ ޖުލައިމަހުގެ 31ވަނަ ދުވަހުގެ ރޭ ލިޓަސް ސާވިސް ސެންޓަރުތެރޭގައެވެ.\nމޫސަގެ ޕޯސްޓުގައި އިތުރަށް ބުނެފައިވަނީ އިންސާފަށް ބީރުކަންފަތެއް ދީގެން ތިބިތިބުމަށް ނިމުން އަތުވެއްޖެމަށާއި ގެއްލުވާލެވުނު އަދި މަރާލެވުނު އަދި ގޮތްނޭނގޭ މަރުތަކަށް އިންސާފުލިބިދިނުމަށް އޮތް ހުރަސް ރައްޔިތުން ނައްތާލަދެއްވައިފިކަމަށެވެ.\nއަނަސްގެ މަރުގެ މައްސަލައިގައި ޝަރީއަތަށް ފޮނުވާފައިވާ މުޖުރިމުންނަކީ މ. ލޮނުމިދިލިގޭ އަފްރާހު އަބްދުއްރައްޒާގާއި ތ. ކިނބިދޫ ގުލްފާމުގޭ، މުހައްމަދު ޝާޒާއި ލ. ގަން ތުނޑީ ނަންނާރިގޭ، ޖުނައިހު އަބްދުﷲ އާއި ސ. ފޭދޫ ވެސްޓަންވިލާ ހަސަަން މަހްފޫޒާއި ދަފްތަރު ނަމްބަރު 1746، ސިމާހް މޫސާގެ އިތުރުން ޅ. ކުރެންދޫ އަސުރުމާގޭ އަހްމަދު ޒަޔާން އަދި ގ. ދިމިޝްގު، އުސްމާން ޝަރީފެވެ. ދައުލަތުން ކޮށްފައިވާ ދައުވާގައިވާ ގޮތުން މި މީހުންގެ ތެރެއިން އަނަސް މަރާލުމުގައި އަމަލީ ގޮތުން ބައިވެރިވެފައިވަނީ މުޖުރިމު ޒަޔާނާއި، އުސްމާން އަދި އަފްރާހު އާއި ޝާޒުއެވެ. މިއެންމެންގެ ޝަރީއަތް ފެށިތާ މިހާރު އެތަކެއް މަސްތަކެއް ފާއިތުވެފައިވާއިރު އެއްވެސް މީހެއްގެ މައްޗަކަށް އަދިވެސް ހުކުމެއް އިއްވޭ ހިސާބަކަށް ޝަރީއަތް ގޮސްފައެއް ނުވެއެވެ.


Customs in Kunfungnakah 22 million Rf dhakkan jehijje\nކަސްޓަމުން ކުންފުންޏަކަށް 22 މިލިއަން ރުފިޔާ ދޭން ޖެހިއްޖެ\nއަމިއްލަ ކުންފުންޏެއް ކަމަށްވާ ސީޖީޓީ ޕްރައިވެޓް ލިމިޓެޑަށް 22 މިލިއަން ރުފިޔާ ދައްކަން ކަސްޓަމްސްގެ މައްޗަށް ސިވިލް ކޯޓުން ހުކުމްކޮށްފި އެވެ. އެ ކުންފުންޏަކީ ފެން ކުންފުނީގެ ޗެއާމަން އަހުމަދު މައުސޫމް އޮންނަ ކުންފުންޏެކެވެ. އޭނާ ހުރީ އެމްއެމްޕީއާރްސީގެ ކޮރަޕްޝަނާ ގުޅުމެއްވާ ކަމުގެ ތުހުމަތަށް ސަސްޕެންޑްކޮށްފަ އެވެ.\nސިވިލް ކޯޓުގެ ގާޒީ އަލީ އަބްދުﷲ މިދިޔަ ހަފުތާގެ ތެރޭގައި ކަސްޓަމްސްގެ މައްޗަށް އެ ހުކުމް ކުރީ ސީޖީޓީއިން ރާއްޖެ އެތެރެކުރި ސިނގިރޭޓްތަކެއްގެ ޑިއުޓީގެ މައްސަލާގަ އެވެ. އެ ކުންފުންޏަކީ ރާއްޖެއަށް އެންމެ ފުޅާ ދާއިރާއެއްގައި ސިނގިރޭޓް އެތެރެކުރާ އެއް ކުންފުންޏެވެ.\nސިނގިރޭޓްގެ ޑިއުޓީ ބޮޑުކުރި ދުވަސްވަރެއްގައި އެ ކުންފުންޏަށް ޑިއުޓީގެ ގޮތުގައި ކަސްޓަމްސްއިން ދައްކަން އެންގި މިންވަރާމެދު ހިތްހަމަ ނުޖެހިގެން ކޯޓަށް ދިޔަ އެވެ. ކޯޓަށް ދިޔައީ ބޮޑުކުރި ޑިއުޓީ ދެއްކުމަށްފަހު އެ ފައިސާ އަނބުރާ ހޯދުމަށެވެ. އެއީ އެ ކުންފުނިން އޭރު އެތެރެކުރި ޝިޕްމެންޓުން ބޮޑުކުރި 22 މިލިއަން ރުފިޔާގެ ޑިއުޓީ އެވެ.\nއެނގިފައިވާ ގޮތުގައި މި މައްސަލާގެ ޝަރީއަތުގެ ފުރަތަމަ މަރުހަލާތަކުގައި ބަންޑާރަ ނައިބުގެ ފަރާތުން ވަނީ އެ ފައިސާ އަނބުރާ ސީޖީޓީއަށް ދޭން ނުޖެހޭ ކަމަށް ވަކާލާތުކޮށްފަ އެވެ. ޑިއުޓީގެ ގޮތުގައި އެ އަދަދު ނަގަން ރަނގަޅު ކަމަށް ބުނަމުން ދިޔައީ އޭރުގެ ބަންޑާރަ ނައިބު މުހައްމަދު އަނިލްގެ އިރުޝާދުގެ ދަށުންނެވެ.\nއެހެންނަމަވެސް އާ ސަރުކާރު އައުމާއެކު ބަންޑާރަ ނައިބުގެ ސްޓޭންޑް ބަދަލުވެ، އެ ފައިސާއަކީ ސީޖީޓީއަށް އަނބުރާ ދައްކަން ޖެހޭ ފައިސާއެއް ކަމަށް ޝަރީއަތުގައި އެއްބަސްވި އެވެ. އެ ފައިސާއަކީ ކަސްޓަމްސްއިން ދައްކަން ޖެހޭ ފައިސާއެއް ކަމަށް ބަންޑާރަ ނައިބުގެ ފަރާތުން ވެސް އިއުތިރާފްވެފައިވާތީ ހަ މަސް ދުވަހުގެ ތެރޭގައި ފައިސާ ދައްކާ ހަލާސްކުރުމަށް ސިވިލް ކޯޓުގެ ހުކުމްގައި ވަނީ އަންގާފަ އެވެ.\nމޯލްޑިވްސް ކަސްޓަމްސް ސާވިސް ސިވިލް ކޯޓް


ދިހައެއް ސިލްސިލާގެ "ހަމަ އެންމެ ކަމަކަށް"\n08 ޖޫން 2020 - 09:26 8 comments\n(ޖޫން 4، 2020، ބުރާސްފަތި ދުވަހުގެ ބަޔާ ގުޅޭ)\nމުބާރާތަށް ތައްޔާރުވަމުން ދިޔަ އިރު ނިހާދުގެ ވަރަށް ބޮޑު ވައުދެއް، ނޫރާއަށް ވި އެވެ: އެއް މިލިއަން ރުފިޔާ ލިބިއްޖެ ނަމަ، ޗުއްޓީއެއްގައި ޔޫރަޕަށް ދަތުރެއް އަޅާލުމެވެ. އެކަމަކު ނޫރާގެ މަންމަ ކައިރީގައި އެ ވާހަކަ ބުނުމުން ހިތްހަމައެއް ނުޖެހުނެވެ. މަންމަ ބުނީ "ދަރިފުޅު އެކަނި ނިހާދުއާ އެކު ރާއްޖެއިން ބޭރަށް ދާން ބައްޕަ ވެސް، މަންމަ ވެސް ހުއްދަނުދޭނެ" ކަމަށެވެ. ކުރަންވީ ކަމަކީ، އަވަހަށް ކައިވެނިކޮށް، ޒުވާން އުމުރުގައި ކުދިން ހޯދައިގެން ދިރިއުޅުމެއް ފެށުން ކަމަށް، މަންމަ ނަސޭހަތް ދިނެވެ.\nއެ ވާހަކަ ނިހާދު ކައިރީ ނޫރާ ބުނުމުން، ހިނިގަނޑެއް ޖަހާފައި އޭނާގެ ޖަވާބަކަށް ވީ "އެހެންވިއްޔާ މިފަހަރު މިކަން ކާމިޔާބުކޮށް އޭގެ އުފަލަކީ ކައިވެނި ކަމަށް ހަދަމާ" ހިނގާށޭ އެވެ. ކިހާ އުފާވެރި ހަބަރެއް ހެއްޔެވެ؟ އެއް މިލިއަން ރުފިޔާއަކީ ކައިވެންޏަކަށް ވަރަށް ބޮޑު "ހަދިޔާއަކަށް" ނޫނީ ނުވާނެ އެވެ. ނޫރާއަކީ މާލޭގެ މެދު ފަންތީގެ އާއިލާއެއްގެ މެމްބަރެކެވެ. އުޅެނީ އަށް ބުރިއަށް ހަދާފައި ހުރި ބައްޕަގެ ގޭގަ އެވެ. ތިބި ދެ އަންހެން ދަރިންގެ ތެރެއިން ހަގު މީހާ އެވެ. ކައިވެނިކޮށްފި ނަމަ، ގެއިން އެއް އެޕާޓްމަންޓް ނޫރާއަށް ދޭ ގޮތަށް ބައްޕަ ނިންމި އެވެ.\nމުބާރާތަށް ތައްޔާރުވަމުން ދިޔަ އިރު، ނިހާދުގެ ހާއްސަ ކެއުން ތައްޔާރުކޮށްދިނީ ނޫރާ އެވެ. އެ ހުރިހާ ކެއުމެއް ކެއީ ވެސް އެ ގޭގައި، ނޫރާ ކައިރީގައި ބައިންދައިގެން އިނދެ އެވެ. އިންސްޓްރަކްޓަރާއި ނިހާދުގެ މަޝްވަރާތައް ވެސް އޮތީ، ނޫރާގެ ހާޒިރުގައި، އެ ގޭގަ އެވެ.\nޝޯ ބަލަން ނޫރާ ދިޔައީ މަންމަ އާއި ބައްޕަ އާއި ދައްތަ ވެސް ގޮވައިގެންނެވެ. ނިހާދުގެ އާއިލާ ވެސް ތިއްބެވެ. ނިންމާފައި ނިހާދުއާ އެކު ދެ އާއިލާ ދިޔައީ، ނިހާދުގެ ގެއަށެވެ. އުފާފާޅުކުރުން ބާއްވަން އޮތީ އެގޭގަ އެވެ. ނިހާދު ފެންވަރައިގެން ސިޓިން ރޫމަށް ނުކުތް އިރު، "ވަން އެންޑް އޮންލީ މިސްޓަ މޯލްޑިވްސް" ޖަހާފައި އޮތް ބޮޑު ކޭކެއް، ސިޓިން ރޫމުގެ މެދުގައި ބަހައްޓާފައި ހުއްޓެވެ.\n"ފޮނި އެއްޗެއް ނުކާތާ ލައްކަ ދުވަސް ވެއްޖެއެއްނު، މިރޭ ދެން ޖެހޭނީ ކާން،" ނޫރާ ބުންޏެވެ.\nކޭކު ފެޅީ ނިހާދުގެ އަތުގައި، ނޫރާ ވެސް ހިފަހައްޓާލައިގެން ހުރެގެންނެވެ. ފުރަތަމަ ކޭކުކޮޅު ނިހާދު ލެވީ ވެސް ނޫރާގެ އަނގަޔަށެވެ.\n"މަންމަ އެއްޗެކޭ ހިތަށް ނާރާތި، އިނގޭ. އަހަންނަށް ކައްކައިދިނީ ނޫރާ. މި ކާމިޔާބީގެ ވަރަށް ބޮޑު އެއްޗެއް އެއީ، މިދިއަ ހަ މަސް ދުވަހު ލިބުނު ކެއުން،" ނޫރާގެ އަނގަޔަށް ކޭކުކޮޅު ލެވުމުގެ ކުރިން ނިހާދު ބުންޏެވެ.\nނޫރާއަށް ރަނގަޅަށް ކޭކުކޮޅު ކާނުލެވި އުޅެނިކޮށް އަނެއްކާވެސް ނިހާދު ވާހަކަ ފެށި އެވެ.\n"ދެން އޮތީ އެހެން ހަބަރެއް. އަހަރެމެން ދެ މީހުން އެއްބަސްވީ، މި މުބާރާތަށް ފަހު ކައިވެނިކުރަން،" އޭނާ ބުންޏެވެ.\nއެހާ ހިސާބުން ދެ އާއިލާގެ އެންމެންގެ މޫނުމަތިން ފެނުނީ ކުއްލި އުފާވެރިކަމެކެވެ. ނިހާދުގެ މަންމަ ގޮސް، ނޫރާގެ ގައިގައި ބައްދާލި އެވެ.\n"ތިއީ ވަރަށް އުފާވެރި ހަބަރެއް،" ނޫރާގެ ބައްޕައަށް ބުނެވުނެވެ.\n"ދެން ކޮން ދުވަހަކުން ކުރާނީ؟" ނިހާދުގެ މަންމަ އަހާލި އެވެ.\n"މާދަމާ އެބަ ޖެހޭ ހަފުތާއެއްގެ ދަތުރަކަށް ފުރަން، އޭގައި ދިއުމަކީ، ޝަރުތެއް. އޭގެ ފަހުން އޮންނާނީ ކައިވެންޏަށް ތައްޔާރުވުން، ދޯ ނޫރާ،" މަންމަގެ އަނގައަށް ވެސް ކޭކުކޮޅެއް ލަވަމުން، ނިހާދު ބުންޏެވެ.\nއެއީ ދެ އާއިލާގެ ކުރިމަތީގައި، ދެ މަންމަ އާއި ދެ ބައްޕަގެ ހާޒިރުގައި، ނިހާދަށް ވެވުނު ވައުދެކެވެ. "މިއީ އަހަރެން ވާ ވައުދެކޭ" އެހެން ނުބުންޏަސް، ވަކި ވަގުތުތަކެއްގައި ވަކި ކަންކަމާ ގުޅޭ ގޮތުން ތިމާއަށް ބޭރުކުރެވޭ ބަސްތައް އެތުރިގެން އެ ދަނީ، ވައުދުގެ ފޮޅުވަތްތަކުގަ އެވެ. އަމިއްލަ ނަފުސަށް ލަދުވެތިވާ މީހުންނަށް އެ މާނަ ނެގޭނެ އެވެ.\nއެރޭ ނިމިގެން ދިޔައީ ދެ އާއިލާގެ ދެމެދު، ކައިވެނީގެ އިންތިޒާމްގެ ވާހަކަ ވެސް ކޮންމެވެސް ވަރަކަށް ދެކެވިގެންނެވެ. ދެ މީހުން ލާނެ ހެދުމާއި ކުލަ އާއި ޑިޒައިނުގެ އިހުތިޔާރު ދޫކޮށްލީ ނޫރާގެ އަތް މައްޗަށެވެ.\n"ތިޔަ އެއްޗެއް ލާ އިރު ވެސް މަށެއް ނުބަލާނަން،" މަޖާ ވާހަކަތަކުގެ ތެރޭގައި ނިހާދު، އޭނާގެ ކައިވެނީގެ ހެދުމާ ބެހޭ ގޮތުން، ބުންޏެވެ.\nއެހާ ވެސް ނޫރާއަށް އޭނާ ކުރި އިތުބާރު ބޮޑެވެ. އޭނާގެ މިޒާޖާއި ނޫރާގެ މިޒާޖު ދިމާވެ އެވެ.\nއެކަމަކު ދިމާނުވި ކަމަކީ، ނިހާދުގެ ބަހެވެ.\nރިސޯޓްގައި ތިން މީހުން ބޭތިއްބީ ދުރުދުރުގައި ހުރި ތިން ކޮޓަރީގަ އެވެ. ނިހާދަށް ދިނީ ވޯޓާ ވިލާއެކެވެ. ރޭގަނޑުގެ ކެއުމަށް ފަހު އޭނާ އިށީނދެ އިނީ، ރިސޯޓްގެ ބޮޑު ފަޅަށް ކުރިމަތިވާ ގޮތަށް ބަހައްޓާފައި ހުރި ގޮނޑީގަ އެވެ. ހަނދުވަރު ނެތް ނަމަވެސް، ކޮޓަރިތަކުގެ އެކި ހިސާބުތަކުގައި ހުރި ބޮކިތަކުން، މޫދުގައި އޮތީ ރީތި މަންޒަރެއް ކުރަހާލައިފަ އެވެ. ކުދިކުދި ރާޅުބާނީތައް، ރޭގަނޑުގެ ފިނީގައި، މަޑުމަޑު ވައިރޯޅީގައި، ނަށަމުން ދެ އެވެ. މޫދު ތެރެއަށް ފޭދެމުން ދާ އަލިތައް "ކާލަންވެގެން"، އެކި ކަހަލަ މަސްތައް، ބައެއް ހިސާބުތަކުގައި، ބޮނޑިބޮނޑިއަށް އެއްވެގެން އުޅެ އެވެ.\n"މިއީ ވަރަށް، ވަރަށް ރީތި ރިސޯޓެއް،" ނިހާދު ބުންޏެވެ.\n"މަ ނެތްކަން އެކަނި ދޯ،" ނޫރާ ޖަވާބުދިނެވެ.\n"މާ ބޮޑަށް ވެސް. ހަނީމޫނަށް ވެސް ރަނގަޅު. ފުރަތަމަ ރިސޯޓަކަށް، ދެން ބޭރަށް، އޯކޭއެއްނު،" ނިހާދު ހިޔާލުފާޅުކުރި އެވެ.\n"އަހަންނަށް ވަރިހަމަ. މަ މި ހުންނަނީ ހަމަ ތައްޔާރަށް،" ނޫރާ ބުންޏެވެ.\nދެ މީހުންގެ ވާހަކަ ނިމުނީ ބައިގަޑިއެއްހާ އިރު ފަހުންނެވެ. ދެން ނިހާދު ކޮނޑީގައި ދެ ފައި ދަމާލައިގެން އޮތެވެ. އޭނާގެ ވިސްނުން ދޫކޮށްލީ ރިސޯޓްގެ ރީތިކަމާއި މުއްސަނދިކަމުގެ މައްޗަށެވެ. މިވަރުގެ ރިސޯޓެއް ތަރައްގީކޮށް ހިންގޭނީ ލާރި ހުރެގެންނެވެ. ވިސްނުން މޮޅުވެގެންނެވެ. ވިޔަފާރީގެ ސިކުނޑި ވެސް ތަފާތުވެގެންނެވެ.\nއޭނާ ވެސް ބޭނުންވަނީ ކާމިޔާބު މީހަކަށް ވާށެވެ. އެކަން ކުރެވޭނީ ރަނގަޅު ގުޅުންތަކެއް ހޯދައި، ވަގުތުގެ ބޭނުންހިފައިގެންނެވެ. މިހާރު ވެސް އޭނާއަށް ލިބިފައިވާ ކުރިއެރުން، ބޮޑީބިލްޑަރަކަށް ބަލާ ނަމަ، ވާނީ ނަމޫނާއަކަށެވެ. އޭނާއަށް ވާހަކަ ދައްކަން އެނގެ އެވެ. އޭނާއާ ބައްދަލުވާ ވިޔަފާރިވެރިންގެ ބޮލަށް އެރެން އެނގެ އެވެ. މިހާތަނަށް އޭނާ ވާހަކަ ދެއްކި އެއްވެސް ކަމެއްގައި، ނާކާމިޔާބުވެފައެއް ނެތެވެ. އޭނާ ހިޔާރުކުރަނީ ވެސް ކޮންމެވެސް ގޮތަކުން އޭނާއަށް ފައިދާއެއް ވާނެ އެކަހަލަ މީހުންނެވެ. ބޭކާރު ގޮތުގައި ވަގުތުތަކެއް ހޭދަކޮށް، ނަތީޖާއެއް ނެތް ކަމެއްގައި އުޅުމުގެ ބޭނުމެއް ނެތެވެ. އެހެންކަމުން ނިހާދުގެ ފޯކަސް، އޭނާ ގަބޫލުކުރާ ގޮތުގައި، ވަރަށް ސީދާވެފައި، އަމާޒެވެ.\nކޮޓަރީގެ ރަނގަބީލުގެ އަޑު އިވުނެވެ. އޭނާ ގޮނޑިން ތެދުވެ، ކޮޓަރި ތެރެއިން ލާފައި ގޮސް، ބޭރު ދޮރު ހުޅުވާލި އެވެ. އޭރު ދޮރުމަތީގައި އޮތީ ބަގީއެކެވެ.\n"މެޑަމް ބުނެގެން މި އައީ،" މަޑު ނޫ ކުލައިގެ ގަމީހަކާއި، ކަކުކާ ހަމައަށް ދާ ވަރުގެ ހުދު ޝޯޓެއްގައި ހުރި ޒުވާން ފިރިހެން ކުއްޖާ ބުންޏެވެ.\n"މެޑަމް އަކީ...." ނިހާދަކަށް ފުރަތަމަ ނޭނގުނެވެ.\n"ނަސްރާ މެޑަމް. ރޭ އިނާމު ދިނެއްނު،" މުވައްޒަފު ބުންޏެވެ.\n"އޯ...އޯކޭ....ކޮން ތާކަށް ދާންވީ؟" ނިހާދަށް ހައިރާންވެގެން ހުރެ އަހާލެވުނެވެ.\n"ބަގީގައި މި އައީ ބަލާ،" އޭނާ ބުންޏެވެ.\nމާ ބޮޑު ޗޮއިސްއެއް އޭނާއަކަށް ނެތެވެ. އޭނާ ބަގީއަށް އެރި އެވެ. ފޯނުން ގަޑި ބަލައިލި އިރު، ނުވައެއް ޖަހަނީ އެވެ. އެހެންކަމުން އަދި އެހާ ލަހެއްނުވެއޭ ހިތަށްއެރި އެވެ.\nކުއްލިއަކަށް އޭނާއަށް ވިސްނާލެވުނީ ރޭގެ އިނާމު ދިނުމުގެ ވަގުތުކޮޅާ މެދުގަ އެވެ. އޭގެ ކުރިން ދުވަހަކު ވެސް އެ އަންހެން ކުއްޖާ އޭނާ ނުދެކެ އެވެ. ވެފައި ހުރި އުފަލެއްގެ ބޮޑުކަމުން ވިސްނާ ވެސް ނުލެވުނީ އެވެ. އެކަމަކު އެއީ މުޅި މުބާރާތް ސްޕޮންސަކުރި މީހާގެ ދަރި އެވެ. އޭނާއަށް އެއް މިލިއަން ރުފިޔާ ލިބުނީ އެ ސްޕޮންސަޝިޕްގެ ސަބަބުންނެވެ.\nފަަހަރެއްގައި ހަމަ އަނގަ ތަޅާލަން ގެންދަނީ ކަމަށް ވެދާނެ އެވެ. އަނެއް ދެ ބައިވެރިން ވެސް ތިބުން އެކަށީގެންވެ އެވެ. އެކަމަކު އެއިން މީހަކަށް ފޯނުކޮށް، އެކަން ބަލާކަށް ބޭނުމެއް ނުވި އެވެ. އެއީ އޭނާގެ ހާއްސަ ސިފައެކެވެ. ބައެއް ފަހަރަށް އޭނާގެ ހަ ވަނަ ހިއްސު ވަރަށް އަވަހަށް އޭގެ ވާޖިބު އަދާކުރެ އެވެ.\nފަހަރެއްގައި އެ ލިބުނު އިނާމާ މެދު ހިތްހަމަޖެހޭތޯ އަހާފާނެ އެވެ. ފަހަރެއްގައި ނަސްރާއާ އެކު، އޭނާގެ ބައްޕަ ވެސް ހުރެދާނެ އެވެ. ފަހަރެއްގައި ރިސޯޓްގެ ޖިމްގެ ކަންކަން ބަލައިދޭން، ހުށައެޅުމެއް ވެސް ލިބިދާނެ އެވެ. ނުވަތަ ފަހަރެއްގައި، ހަމަ ފަހަރެއްގައި، އޭނާ ލައްވާ އަގުބޮޑުކޮށް، ކޮންމެވެސް އިސްތިހާރެއް ކުޅެން ވެސް ބޭނުންވެދާނެ އެވެ.\nދިގު ފާލަމުން ބަގީ ފައިބައި، ދުއްވަމުން ދިޔައީ ރަށުގެ އެއް ކޮޅަށެވެ. އެއީ އޭނާ އަދި ނުވެސް ދެކޭ ހިސާބުގަނޑެކެވެ. ހިޔާލުތަކުގައި އިންދާ ބަގީ ގޮސް މަޑުކުރީ، ރަށުގެ އެއްކޮޅުގައި ހަދާފައި ހުރި ރީތި، އެހާމެ ބޮޑު ގެއެއްގެ ކުރިމައްޗަށެވެ.\n"މި ދޮރުން ވަދެގެން ދޭ،" ޒުވާނާ ބުނެލި އެވެ.\nނިހާދު ފައިބައިގެން އެ ދޮރުން ވަނެވެ. ކުރިމަތީގައި އޮތީ، ދެ ފަރާތުގައި ބަގީޗާ ހައްދާފައި އޮތް ހަނި، ދިގު މަގެކެވެ. ރީތި ފަނޑު އަލިކަމެއް ދޭ ކަހަލަ ލައިޓްތަކެއް، ގަސްތަކުގެ ތެރޭގައި ހަރުކޮށްފައި ހުއްޓެވެ. އޭނާއަށް ހިނގާފައި އެ ދެވެނީ ގޭގެ ގޯތިތެރޭގަ އެވެ. ވަކި ހިސާބަކުން ސްވިމިން ޕޫލެއް ވެސް، ގަސްތަކުގެ ތެރެއިން ފެނުނެވެ. އެއީ އެ ގެއަށް ހާއްސަ ސްވިމިން ޕޫލްކަން އޭނާއަށް އެނގުނެވެ.\nގޭގެ މައި ބޮޑު ދޮރާ ހަމައަށް ދެވުނީ ދުއިސައްތަ ފޫޓެއްހާ ހިސާބަށް ހިނގި ފަހުންނެވެ. އޭނާއަށް މަޑުކޮށްލެވުނު ވަގުތު ދޮރު ހުޅުވާލި އެވެ. އޭނާގެ ކުރިމައްޗަށް ނުކުތީ، ނަސްރާ އެވެ. ހީލާފައި، އަތް ދިއްކޮށްލި އެވެ.\n"މިއީ ނަސްރާ!" މަޑުމަޑުން ބުނެލި އެވެ.\n"ނިހާދު...." އޭނާއަށް ބުނެވުނެވެ.\n"ވަދޭ،" ނިހާދު ވަންނަން ބޮޑަށް ދޮރު ހުޅުވާލަމުން، ދޮރާ އެކު އެއްފަރާތަކަށް ޖެހިލާފައި ނަސްރާ ބުންޏެވެ.\nއޭނާ ވަނުމާ އެކު ފަހަތުން ދޮރު ލެއްޕި އެވެ.\n"މަރުހަބާ އިނގޭ. ރަސްމީކޮށް އަދި ކިރިޔާ ދޯ މަރުހަބާ މި ކިޔާލެވުނީ،" ނިހާދުއާ ދިމާއަށް ރަނގަޅަށް ބަލައިލަމުން، ނަސްރާ ބުންޏެވެ.\n"މިރަށުން ކީ މަރުހަބާ ވެސް ވަރަށް ފުރިހަމަ،" ނިހާދު ބުނެލި އެވެ.\n"ތޭންކްސް. ކައިގެން ހުއްޓަސް އަދި އެއް ފަހަރު ކޮންމެވެސް ގޮތެއް ހެދޭނެހެން ހީވަނީ. ހިނގާ ބަލަ އެކޮޅަށް،" އެއްވެސް ޖެހިލުމެއް ނެތި، ނަސްރާ، ނިހާދަށް މަގު ދެއްކީ، އެ ބޮޑު، ރީތި ގޭގެ އެއް ފަރާތަށް ދާން އިޝާރަތްކުރަމުންނެވެ. ނަސްރާއާ ތަންކޮޅެއް ފަހަތުގައި ހުރެގެން އޭނާ ކުރިއަށް ދިޔަ އެވެ.\nނަސްރާ ނުކުތީ އެހެން ދޮރަކުން ބޭރަށެވެ. އެއީ ރީތި މާ ގަސްތަކުން ފުރިފައި އޮތް ބަގީޗާއެކެވެ. މެދުގައި ހުރި ހަޓެއްގެ ދަށުގައި ކާ މޭޒެކެވެ. މޭޒު މަތީގައި، އެކި ފާޑުގެ ކެއުންތައް އަތުރާލައިފަ އެވެ. ހަޓްގެ ވަށައިގެން އޮތް ގަސްތަކަށް ވެރިވެފައި ވަނީ ވަރަށް މަޑުމަޑު އަލިކަމެކެވެ. ނަމަވެސް މޭޒު މަތީގައި ހުރި ބޮޑު ދެ އުއްބައްތީގެ ހުޅުކޮޅު، އެއަށް ހާއްސަ ބިއްލޫރި ފުޅީގައި، ރަސްކަން ކުރަމުން ދިޔަ އެވެ.\n"އެ ގޮނޑީގައި އިށީދޭ!" ނިހާދު އިންނަންވާ ގޮނޑި ނަސްރާ ދެއްކި އެވެ. ކިޔަމަންތެރިކަމާ އެކު ގޮސް ގޮނޑީގައި އިށީނެވެ. ނިހާދުގެ މޫނުން ކަޅި ނައްޓާނުލައި، ނަސްރާ ވެސް އިށީނެވެ. ދެން މޭޒު މަތީގައި ހުރި ކޮންމެ އެއްޗެއްގެ ނަން ކިޔައިދީ، އޭގެ ހާއްސަ ސިފަތަކާއި ބޭނުންކޮށްފައި ހުރި ބާވަތްތައް ބުނެދިނެވެ.\n"މިއީ ނިހާދުއަށް ހާއްސަކޮށްގެން ހަދާފައި،" ނަސްރާ ބުންޏެވެ.\n"ރެސްޓޯރަންޓަށް ދިއުމުގެ ކުރިން ބުނި ނަމަ،" ނިހާދު ރައްދުގައި ބުންޏެވެ.\n"އޭރުން އަނެއް ދެ ބައިވެރިންނާ ވަކިވާނެތީ. މިއީ އެންމެ ރަނގަޅު ގޮތް. މި ހުރިހާ ދުވަހު މީރު އެއްޗެހި ނުކައި ހުރުމުގެ ބަނޑުހައިކަން އަދި ނުފިލާނެ، އަހަންނަށް އެކަން ޔަގީން،" ނިހާދުގެ ރުހުމަށް ބެލުމެއް ނެތި، ބައެއް އެއްޗެހި އަޅައިދެމުން، ނަސްރާ ވާހަކަ ދެއްކި އެވެ.\nނިހާދަށް ނޫނެކޭ ނުބުނެވުނެވެ. ސެލަޑާއި ސީފްޑުގެ ބައެއް އެއްޗެހި އެޅި ތައްޓަށް ބަލައިލެވުނެވެ.\n"ތިއީ ވަރަށް ހާއްސަކޮށް ތައްޔާރުކޮށްފައި ހުރި ސީފްޑްގެ ވައްތަރެއް،" ނިހާދު އިން ގޮތް ފެނިފައި، ނަސްރާ ކުޑަ ތަފުސީލެއް ދިނެވެ.\n"އެހެން އެބަ ހީވޭ،" ހީލަމުން، އެކަމަކު ހައިރާންކަމުގައި އިނދެ، ނިހާދު ބުންޏެވެ.\n"ހިނގާ ފަށަމާ،" ނަސްރާގެ ތައްޓަށް ވެސް އެއްޗެހި އަޅާފައި، އެއް ފަރާތުގައި އޮތް އުލާއި ވަޅި ނަގަމުން، ބުންޏެވެ.\nނިހާދު ވެސް ކާން ފެށި އެވެ. އެކަމަކު އޭރު އޭނާއަށް ނަސްރާގެ ބެލުންތަކުން އުނދަގޫވާން ފެށި އެވެ. ސުވާލުތައް ވެސް އުފެދުނެވެ. އުއްބައްތީގެ އަލިކަން ނަސްރާގެ މޫނަށް ވެސް އެޅިފައި ހުއްޓެވެ. ދޮން އަންހެނެކެވެ. ހަށިގަނޑަށް ސަމާލުކަންދޭތީ ކަމަށް ވެދާނެ އެވެ. ފަލައެއް ނޫނެވެ. ނުވަތަ ކެޔަސް، ޒުވާން އުމުރަށް ވުމާ އެކު، ފަލަނުވާ ކަހަލަ ހަށިގަނޑެއްގެ ވެރިއެކެވެ.\n"ނިހާދު ހުންނަ ކޮޓަރި ކިހިނެއް؟" ހިމޭންކަމަކަށް ފަހު އަދި ނިހާދު އިންލެއް މަޑުމަތިރިކަމުން، ނަސްރާ ސުވާލުކުރި އެވެ.\n"ވަރަށް ރީތި، ރިސޯޓް ވެސް ވަރަށް ފުރިހަމަ،" ނިހާދު ޖަވާބު ދިނެވެ.\n"ބައްޕަގެ މަސައްކަތް. ބައްޕަގެ ހިޔާލު ހަމަ،" ނަސްރާ ބުންޏެވެ.\n"ނަސްރާ މަސައްކަތްކުރަނީ މި ރަށުގައިތަ؟" ނިހާދު ސުވާލުކުރި އެވެ. އޭނާއަށް ދެން ކުރެވެން އޮތީ ވެސް އެކަހަލަ ސުވާލުތަކެކެވެ.\n"ނޫން، އަދި ކިޔަވައި ނިމިގެން އައިތާ މާ ގިނަ ދުވަހެއް ނުވޭ. ނިހާދު ރިސޯޓަށް އަންނާތީ މަޑުކޮށްގެން ވެސް މި ހުރީ،" އެހެން އޭނާ ބުނީ، ނިހާދުގެ ދެ ލޮލަށް ނަޒަރު ހުއްޓާލައިގެން އިނދެ، ހިނިތުންވުން ވެސް ވަމުންނެވެ. ދެ ކޮލުގައި އުފެދުނު އަޑިކޮޅު، ނިހާދުގެ ލޮލުގައި، ފުރަތަމަ ފަހަރަށް އަޅައިގަތެވެ.\nއެ ބުނީ ކީކޭ ހެއްޔެވެ؟\n"ބައްޕަ ސްޕޮންސަކުރި މުބާރާތުގެ ޗެމްޕިއަންއަން މަރުހަބާ ކިޔަންތަ؟" ހިތަށްއެރި ގޮތަށް ނިހާދު ސުވާލުކޮށްލި އެވެ.\n"ނޫން އެހެންނެއް ވެސް ނޫން، ހަމަ ނިހާދުއާ ބައްދަލުކުރަން،" ކުރިއަށް ވުރެ ބޮޑަށް ހިނިތުންވަމުން، ނަސްރާ ޖަވާބުދިނެވެ.\nނިހާދުގެ ހިތަށް ފިނިވެގެން ދިޔަ އެވެ. މިހާރު ނަސްރާގެ ވާހަކަތައް އެދަނީ، ސަމާސާކުރުން ނުވަތަ ކޮންމެވެސް އެހެން ނިޔަތެއް އޮތުމުން އެ މިސްރާބަށްކަން އޭނާއަށް އެނގުނެވެ. އެކަމަކު ސަމާސާކުރުން ނޫން ދެން އެހެން ކޮން ކަމެއް ހެއްޔެވެ؟ މިއީ ނަސްރާއާ އޭނާ މި ގޮތަށް ބައްދަލުވި ފުރަތަމަ ފަހަރެވެ.\n"އެއްޗެކޭ ނުބުނެ ތިއިނީ، އަނެއްކާ ކިކޭ ހިތަށްއަރާތީ؟" ނަސްރާ އެހި އެވެ.\n"މި ވިސްނަނީ އަހަންނާ ބައްދަލުކުރަން އޮތީ ކޮން ކަމަކާ ބާވައޭ؟ އަނެއްކާ ރިސޯޓްގެ ޖިމުން ވަޒީފާއެއް ހުށަހައަޅަނީ ބާވައޭ؟" ހިތުތެރޭގައި ދެމިގެންދާ ފިނިގަނޑުގެ އަސްލު ގުޅިފައި އޮތް ޝައްކާ ބެހޭ އެއްވެސް ސުވާލެއް ނުކޮށް، ނިހާދު ބުންޏެވެ. އޭރު އޭނާގެ ހިތަށްއަރައަރާ ހުރީ، "އަނެއްކާ އަހަންނަށް ނުފެނި، ނަސްރާ އަހަންނާ މެދު އެހެން ގޮތަކަށް ވިސްނަނީ ހެއްޔެވެ؟" އެކަމަކު އެފަދަ ސުވާލަކާ ހަމައަށް ދާކަށް ބޭނުމެއް ނުވި އެވެ.\n"މިހާރުތަ ބުނަންވީ؟ ނުވަތަ ކައި ނިންމާފަތަ ބުނަންވީ؟" ނަސްރާގެ ނަޒަރުން ނިހާދުއަށް ސަލާމަތެއް ނުވެވެ އެވެ. އެހާ ފުންކޮށް، ކަޅި ވެސް ޖަހާނުލައި، ބަލަން އެ އިންނަނީ ކޮންމެވެސް އެހެން ނިޔަތެއް އޮވެގެންކަން، ނިހާދަށް ޔަގީނާ ގާތަށް އެނގުނެވެ. "އަނެއް ކަންތައް؟" އޭނާގެ ހިތަށް ކުއްލިއަކަށް އެރި އެވެ.\n"ނަސްރާއަށް ދޯ އެ ޖޮބް ތި އޮތީ. އަހަރެން މި އިނީ ނަސްރާ ދައްކާ ވާހަކައެއް އަޑުއަހަން،" އަމިއްލަ ނަފުސު ހަމަޔަކަށް އަޅުވަން މަސައްކަތްކުރަމުން، ނިހާދު ބުންޏެވެ.\n"އެހެންވިއްޔާ ކައި ނިންމާފައި،" ނަސްރާ ގޮނޑިން ތެދުވެ، މައިގަނޑު ކެއުން ކަމަށް ވާ ސްޕެގެޓީ ތަށި ނަގައި، ނިހާދުގެ ތައްޓަށް އަޅަން ފެށި އެވެ. އެއްވެސް ވާހަކައެއް ނުދައްކަ އެވެ.\nނަސްރާ ވެސް އޭނާގެ އާ ތައްޓަށް ސްޕެގެޓީ އަޅާފައި، ކާން ފެށި އެވެ. ދެން އޭނާ ދައްކަން ފެށީ އެ ރިސޯޓް ހަދަން ބައްޕަ ކުރި މަސައްކަތާއި، ބައްޕަގެ ރިސޯޓް ވިޔަފާރީގެ ބައެއް ވާހަކަތަކެވެ. އޭގެ ފަހުން ނިއު ޒީލެންޑްގައި އޭނާ ކިޔެވި ރޮނގާއި، ކުރަން ބޭނުންވާ ކަންކަމެވެ. އޭގެ ތެރޭގައި، ބައްޕަގެ ވިޔަފާރީގައި ނޫޅޭނެ ކަމަށް ބުނުން ވެސް ހިމެނެ އެވެ. ދެން ދެއްކީ އެހެން އެންމެންނާ އޭނާގެ ބޭބެ، މައުސޫމް ތަފާތު ވާހަކަ އެވެ. މިހާރު ވެސް ކިޔަވަން ހުރީ ސައުދީ އަރަބިއްޔާގައި ކަމެވެ. ބައްޕަ އާއި ބޭބެއާ ދެމެދު އެހާ ގާތް ގުޅުމެއް ނޯންނަ ކަމެވެ. ދެ މީހުންގެ ވިސްނުން އެހާ ތަފާތު ކަމެވެ.\nކެއުން ނިމިގެން ދިޔައީ، ވަރަށް ހާއްސަ ވައިޓް ކޭކާއި، އެ ރިސޯޓްގައި ތައްޔާރުކުރާ ވެނީލާ އައިސް ކްރީމުންނެވެ. އޭރު ނަސްރާގެ އާއިލާއާ ބެހޭ ވަރަށް ގިނަ ވާހަކަ ނިހާދުއަށް އެނގިއްޖެ އެވެ. އެކަމަކު ނޭނގެނީ، އޭނާއަށް އެފަދަ ކެއުމެއް ދިން ސަބަބެވެ. އާއިލާގެ އެ ބޮޑު، މުއްސަނދި ވިލާގައި، އެކަނިމާއެކަނި އޭނާއާ ބައްދަލުކުރި ސަބަބެވެ. ނިހާދުގެ ހިތް ބޮޑަށް ތެޅެން ފެށީ އެހާ ހިސާބުންނެވެ.\nފެން ބޮއި ނިންމައިގެން، މަޑުމަޑުން ނަސްރާ ތެދުވި އެވެ. ދެން ނިހާދު ކައިރީގައި މަޑުކޮށްލާފައި، އެއްވެސް ޖެހިލުމެއް ނެތި، ވާތު އަތްތިލާގައި އޭނާގެ ކަނާތު އަތްތިލައިން ހިފާ ޖޯޑުކޮށްލި އެވެ.\n"އަހަރެން ބޭނުންވަނީ މި ގޮތަށް ނިހާދު ގޮނޑިން ނަގަން،" މުޅި ކެއުމުގެ ތެރޭގައި ވެސް ނިހާދަށް ފެނުނު އެ ހިނިތުންވުމުގައި ހުރެ ނަސްރާ ބުންޏެވެ.\nއިތުރު އެއްޗެއް ބުނާކަށް ނޭނގުނެވެ. ގަނޑުވެފައި އިނދެ، ނިހާދު ތެދުވި އެވެ. ނަސްރާ ކުރިއަށް ދިޔައީ އޭނާގެ އަތުގައި އެގޮތަށް ހިފަހައްޓާލައިގެން ހުރެ އެވެ. ނިހާދު ބުނާނެ ވާހަކައަކަށް، އަތުން ދޫކޮށްލަފާނެ ކަމަކަށް ކުޑަކޮށް ވެސް އަޅާނުލަ އެވެ. ގޭތެރެއަށް ވަދެ، އޭނާ ހިނގައިގަތީ އެހެން ދިމާލަކަށެވެ. ވަކި ހިސާބަކުން، ހުޅުވާފައި ހުރި ދޮރަކުން އަނެއްކާވެސް ނުކުތީ، ބަގީޗާއެއް ހައްދާފައި އޮތް ތަނަކަށެވެ. އެތަނުގައި ހުރި ހަޓްގައި ހަރުކޮށްލާފައި ވަނީ، ރީތި އުނދޯންޏެކެވެ. ކުރިމަތީގައި އޮތީ ވައްކޮށް ހަދާފައިވާ މަސް ފެންގަނޑެކެވެ. މަޑު ނޫ ކަލައިގެ އަލިން ފެންގަނޑު އޮތީ ފާޑަކަށް ދިއްލިފަ އެވެ.\nއުނދޯލީގައި އިށީނީ ވެސް ނިހާދުގެ އަތުން ދޫކޮށްނުލަ އެވެ. ބޮޑު ކަންނެޔޮތަކެއް، އުނދޯލީގެ ތިން ފަރާތުގައި ބާއްވާފައި އޮތެވެ.\nނަސްރާ ދެން ނެގީ، ނިހާދުގެ ކަނާތެވެ. ހަތަރު ކަޅި ހަމަކޮށްލި އެވެ. ނިހާދު އެއްޗެއް ނުބުންޏަސް، މިއީ ކޮން ކަމެއްކަން އޭނާއަށް ޔަގީންވި އެވެ. އެކަމަކު ނަސްރާގެ ކައިރިން މިނިވަންވެގެން ދާކަށް ބޭނުމެއް ނުވި އެވެ.\n"ނިހާދަށް ދައުވަތު ދިނީ މިކަމަށް. އަހަރެން ނިހާދު ދެކެ ލޯބިވާ ވާހަކަ ބުނަން،" ހަމަ އެ ބެލުމުގައި އިނދެ، ޖެހިލުމެއް، ލަދެއް ވެސް ނެތި ނަސްރާ ބުންޏެވެ.\n"އޯ... ނޯ...." ނިހާދުގެ އަނގައިން ނުކުތީ އެ ދެ ލަފުޒެވެ.\n"މިއީ ފޭކެއް ނޫން، މިއީ ވަގުތީ އުފަލަކަށް ދައުވަތު ދިނުމެއް ވެސް ނޫން، މިއީ އަހަރެންގެ ލޯބި. އެހެން މީހަކަށް ނުދީ އަހަރެން މިހާތަނަށް ވެސް ހިފެހެއްޓި ލޯބި،" ނުދަންނަ މީހަކަށް ވިޔަސް، ނަސްރާ ޔަގީންކަމާ އެކު ބުންޏެވެ.\nނިހާދުގެ ދެ އަތްތިލާގައި ނަސްރާ ހިފަހައްޓާލައިގެން އިނީ ވަރަށް ބާރަށެވެ. ހީވަނީ އާއެނކޭ ނުބުނެ، ނުދެވޭނެއޭ ބުނާހެންނެވެ.\nނިހާދަށް އެއީ ޝޮކެކެވެ. ތެދެކެވެ. އޭނާ މަޝްހޫރެވެ. ވަރަށް ގިނަ އަންހެން ކުދިން އޭނާ ރީއްޗޭ ބުނެ އެވެ. މެސެޖް ވެސް ފޮނުވަ އެވެ. ފޭސްބުކްގައި ކޮމެންޓް ވެސް ލި އެވެ. އެކަމަކު މިހެން، މިހާ ސީދަލަށް، ޖެހިލުމެއް ނެތި، އަދި މި ފެންވަރުގެ އަންހެން ކުއްޖަކު އެ ދެއްކި ވާހަކަ އިން އޭނާ އިނީ، އެންމެ ފުރަތަމަ އަތުގައި ހިފާލި އިރުން ފެށިގެން އަދިވެސް، ފާޑަކަށް ގަނޑުވެފަ އެވެ.\nދެ މީހުންގެ ހަތަރު ކަޅި އެވެ. އެކަކު އޭނާގެ ހިތުގެ އެންމެ އަޑިން އުފެދިގެން އަރަމުން އަންނަ ލޯތްބެވެ. އަނެކަކު، އެހެން ލޯތްބެއްގެ ހިޔަނީގެ ތެރޭގައި އުޅެމުން ވެސް، އެކަމަކު "ނޫނެކޭ، ވިސްނާލާނަމޭ،" އެހެން ވެސް ނުބުނެވިފަ އެވެ. މިހާދުގެ ހަ ވަނަ ހިއްސު އޭގެ ވާޖިބު އަނެއްކާވެސް އަދާކުރަން ފެށި އެވެ. އޭނާއަށް ފެންނަނީ، މީގެ ކުޑައިރުކޮޅެއް ކުރިން، ކޮޓަރީގެ ބޭރުގައި ހުރި ގޮނޑީގައި އޮތް އިރު ނަޒަރު ހުއްޓުނު ރީތިކަމެވެ. ފެންވަރު މަތީ ރިސޯޓްގެ އެ މުއްސަނދި މަސައްކަތެވެ. އާދައިގެ މީހަކަށް މިއިން އެއްވެސް އެއްޗެއް ނުލިބޭނެ އެވެ. އާދައިގެ ގޮތަކަށް ދިރިއުޅެގެން މިއިން އެއްވެސް ކަމަކާ މެދު ހިޔާލެއް ވެސް ނުކުރެވޭނެ އެވެ.\nމިއީ މުޅިން އެހެން ފެންވަރެކެވެ. މިއީ ދުނިޔޭގެ އުނދަގޫތަކާ މެދު ހިޔާލެއް ނެތި، ބޭނުން ހަރުގަނޑަކުން މައްޗަށް އެރިދާނެ ފުރުސަތެވެ. މިއީ ހަޔާތުގައި މަދު މީހަކަށް ނޫނީ ނުލިބޭނެ މަގާމެކެވެ. މިއީ، ކޮންމެ އިންސާނަކު ވެސް، ހުވަފެން ދެކެމުން އަންނަ މުއްސަނދިކަމެވެ.\nއެ މުއްސަނދިކަމުގެ އެއް ވާރުތަވެރިޔާ އެ އިނީ އޭނާގެ އަތުގައި ހިފަހައްޓާލައިގެން، އޭނާގެ ދެ ލޮލާ ވާހަކަ ދައްކާށެވެ. އޭނާގެ ހިތަށް އަސަރުކުރުވާނެ ފަދަ ތޫނު ނަޒަރަކުން، އެތައް އެއްޗެއް ކިޔައިދޭށެވެ. ކިތައް މީހުންގެ ހަޔާތުގައި މިކަހަލަ ވަގުތުކޮޅެއް އަތުވެދާނެ ހެއްޔެވެ؟ ވަގުތުގެ ބޭނުން ނުހިފައި، އެ ނަސީބު ދޫކޮށްލާފައި ދާނީ ހެއްޔެވެ؟\n"އަހަރެން މިހާރު ވެސް ވައުދުވެދާނަން. ނިހާދު ބޭނުމިއްޔާ މާދަމާ ވެސް އަހަރެން ކައިވެނިކޮށްފާނަން،" އޭނާ އެ އިން ހުއްޓުމުގެ ތެރެއަށް އަނެއްކާވެސް ނަސްރާގެ ވަރުގަދަ ޔަގީންކަމެކެވެ.\n"މަށަށް ދީ ވަގުތުކޮޅެއް...." ނިހާދަށް އެންމެ ފަހުން ބުނެވުނެވެ.\n"ބާކީ އަދި އެބަ އޮތް ހަ ދުވަސް. އަހަރެން އިންތިޒާރުކުރާނަން،" ނިހާދުގެ އަތުން ދޫކޮށްލުމަށް ފަހު، މަޑުމަޑުން އަތް ނަގައި، އޭނާގެ މޫނުގެ ދެ ފަރާތުން، އެހާމެ ލޯބިން ޖައްސާލަމުން ނަސްރާ ބުންޏެވެ. ދެން އަނެއްކާވެސް އޭނާގެ ނަޒަރު ހުއްޓާލީ، ނިހާދުގެ ދެ ލޮލަށެވެ.\n"މިިއީ އެ ބިލްބޯޑުން އަހަންނަށް ފެނުނު މޫނު. އަހަރެން ހުއްޓުވި މޫނު. ހާދަ ރީއްޗޭ...." ނަސްރާގެ ލޮލުތެރެއަށް ކުއްލިއަކަށް ކަރުނަ ޖަމާވާން ފެށި އެވެ. ނިހާދު ބަލަހައްޓައިގެން އިންދާ އެ ކަރުނަތައް ފައިބަން ވެސް ފެށި އެވެ. ނަސްރާ އަވަހަށް، ނިހާދުގެ މޫނުން އަތް ނައްޓާލާފައި، އުނދޯލީގެ ކުރިމައްޗަށް ވާ ގޮތަށް އެނބުރި، އަމިއްލަ މޫނުގައި އަތް އަޅާލި އެވެ.\nމިއީ ޔަގީނުން ވެސް ހީލަތެއް ނޫނެވެ: ނިހާދުގެ ހިތަށްއެރި އެވެ. އެކަމަކު އޭނާއަށް ނަސްރާގެ ގައިގައި އަތްލާކަށް ނުކެރުނެވެ. ހިތްހަމަޖައްސައިދޭން ބުނާނެ އެއްޗެއް ނޭނގުނެވެ.\n(ހަތަރު ވަނަ ބައި، ޖޫން 9، 2020، އަންގާރަ ދުވަސް)\nއިތުރު ލިޔުންތައް ތާރީހް އެދުރު ވާހަކަ


Billthah draft kurumugai sarukaaraai Majilis, kon hiyaalu thafaathuvumeh? | Mihaaru\nރައްޔިތުންގެ މަޖިލިހުގެ މިއަދުގެ ޖަލްސާގައި ބައެއް މެމްބަރުން ބައިވެރިވެވަޑައިގަންނަވަނީ. --- ފޮޓޯ: މަޖިލިސް\nބިލްތައް ޑްރާފްޓްކުރުމުގައި ސަރުކާރާއި މަޖިލިސް، ކޮން ހިޔާލު ތަފާތުވުމެއް؟\n09 އޮކްޓޯބަރ 2019 - 12:46 19 comments\nމީގެ ކުރިން ރާއްޖޭގައި އުފެދިފައި ނުވާ ކަހަލަ ބަހުސެއް ކުއްލިއަކަށް އިއްޔެ ފެންމަތިވެއްޖެ އެވެ: ހުށައަޅާ ބިލްތައް ޑްރާފްޓްކުރާނީ މަޖިލިހުންތޯ ނުވަތަ ސަރުކާރުންތޯ އެވެ؟ ނޫން ނަމަ ސަރުކާރުން ފޮނުވާ ކަހަލަ ބިލެއް އަނެއްކާ އެމްޑީޕީން ވެސް ފޮނުވާފާނެ ހެއްޔެވެ؟\nމި ބަހުސް އުފެދުނީ އިއްޔެގެ ޖަލްސާ ފައްޓަވަމުން ކުރީގެ ރައީސް އަދި މަޖިލިހުގެ ރައީސް މުހައްމަދު ނަޝީދު ދެއްކެވި ވާހަކަފުޅަކުންނެވެ. އެމަނިކުފާނު ވިދާޅުވީ "އެމްޑީޕީން ހުށައަޅަން ބޭނުންވާ ބިލްތަކާއި ސަރުކާރުން ހުށައަޅަން ބޭނުންވާ ބިލްތައް މިއީ ދާދި އެއް ބިލްތަކެއް" ކަމަށެވެ.\nއެމަނިކުފާނުގެ އެ ވާހަކަފުޅަށް ފަހު ދެން އެނގުނީ ސަރުކާރުން މަޖިލިހަށް ފޮނުވަން ބޭނުން ބިލްތަކެއް ސީދާ ރަައްޔިތުންގެ މަޖިލިހުން ޑްރާފްޓްކުރަން ފެށިކަމެވެ. އޭގެ ތެރޭގައި އިންކަމް ޓެކްސް ބިލާއި މިނިމަމް ވޭޖްގެ ބިލް ހިމެނެ އެވެ. މިއީ ކުރިން ރައްޔިތުންގެ މަޖިލިހުން ސީދާ ކުރި ކަމެއް ނޫނެވެ.\nމަޖިިލިހުގެ ކޮމިޓީތަކުން ބިލްތަައް ޑްރާފްޓްކުރަން ފެށިކަން މީޑިއާ އިން ތިލަވުމާ އެކު، ކުޅިވަރާއި ޒުވާނުންނާ ބެހޭ މިނިސްޓަރު އަދި ދެ އަހަރު ރައްޔިތުންގެ މަޖިލިހުގެ މެމްބަރުކަން ކުރެއްވި އަހުމަދު މަހުލޫފް ކުރެއްވި ޓްވީޓެއްގައި ވިދާޅުވީ "ސަރުކާރުން ހުށައަޅާ ބިލްތައް ޑްރާފްޓްކުރާނީ ސަރުކާރުން، އެއީ އޭޖީ އޮފީހުން ކުރައްވާ މަސައްކަތެއް" ކަމަށެވެ.\nމަހުލޫފްގެ ޓްވީޓަށް ފަހު ދެން އައީ އެޓާނީ ޖެނެރަލް އިބްރާހިމް ރިފްއަތުގެ ޓްވީޓެކެވެ. އޭނާ ވިދާޅުވި ގޮތުގައި ސަަރުކާރުން މަޖިލިހަށް ހުށައަޅާ ބިލްތަކަކީ، "ސަަރުކާރުން ރައްޔިތުންނަށް ވެފައިވާ ވައުދުތައް ފުއްދުމަށްޓަކައި، ސަރުކާރުގެ މައިގަނޑު ސިޔާސަތުތަކާއި އެ ތަންފީޒުކުރާނެ ހަމަތައް ބަޔާންކުރާ އެއް ވަސީލަތެވެ".\n"ނަޒާހަތްތެރި މަޖިލީހަކުން އެ ފުރުސަތު ސަރުކާރަށް ފަހިކޮށްދޭނެ އެވެ،" ރިފްއަތު ލިއުއްވި އެވެ.\nރައްޔިތުންގެ މަޖިލީހަށް ސަރުކާރުން ހުށަހަޅާ ބިލްތަކަކީ ސަރުކާރުން ރައްޔިތުންނަށް ވެފައިވާ ވައުދުތައް ފުއްދުމަށްޓަކައި، ސަރުކާރުގެ މައިގަނޑު ސިޔާސަތުތަކާއި އެތަންފީޛުކުރާނެ ހަމަތައް ބަޔާންކުރާ އެއް ވަޞީލަތެވެ. ނަޒާޙަތްތެރި މަޖިލީހަކުން އެފުރުޞަތު ސަރުކާރަށް ފަހިކޮށްދޭނެއެވެ.\n— I.Riffath (@ibriffath) October 8, 2019\nއެމްޑީޕީ އަކީ ސަރުކާރު ހިންގާ މައި ޕާޓީއަށް ވެފައި އަދި ރައްޔިތުންގެ މަޖިލިހުގެ ސުޕަ މެޖޯރިޓީ އޮތީ އެމްޑީޕީއަށް ކަމަށް ވުމުން، ސަރުކާރާއި އެމްޑީޕީން އެއް ކަހަލަ ބިލްތަކެއް މަޖިލިހަށް ފޮނުވުމަކީ، ނުވަތަ ފޮނުވަން އުޅުމަކީ ދެކޮޅު ޖެހޭ ކަމެއް ނޫން ކަމަށް، މަޖިލިހުގެ ބައެއް މެމްބަރުން ވެސް ދެކެވަޑައިގަނެ އެވެ. އެހެންކަމުން ރައްޔިތުންގެ މަޖިލިހުގެ ރައީސް ނަޝީދާއި ސަރުކާރާ ދެމެދު، ބިލްތަކުގެ މައުލޫއުގައި ހިޔާލު ތަފާތުވުންތަކެއް އުފެދުނީތޯ ވެސް ސުވާލު އުފެދުނެވެ.\nއެކަމަކު މަޖިލީހުގެ ގާނޫނީ ކޮމިޓީގެ މުގައްރިރު އިމްތިޔާޒް ފަހުމީ (އިންތި) ވިދާޅުވީ މަޖިލިހުން ބިލްތައް ޑްރާފްޓްކުރުމުގައި "އެޓާނީ ޖެނެރަލްގެ ޝަކުވާއެއް ނެތް" ކަމަށެވެ.\n"މި މަސައްކަތް މިގޮތަށް ކުރަން ފެށީ މަސައްކަތް އަވަސްކުރަން ވެގެން. އެޓާނީ ޖެނެރަލްގެ އޮފީހުން ހުރިހާ ބިލްތައް ޑްރާފްޓްކުރާ ނަމަ އެކަމަށް ތަންކޮޅެއް ވަގުތު ހޭދަވާނެ. މިކަން މިހެން ކުރާކަށް ގާނޫނީ ހުރަހެއް ވެސް ނެތް،" އިންތި ވިދާޅުވި އެވެ.\nމީގެ ކުރިން ސަރުކާރުން މަޖިލީހަށް ހުށަހަޅާ ބިލްތައް ޑްރާފްޓްކުރަނީ އެކަމާ ގުޅޭ މިނިސްޓްރީތަކާއި އެޓާނީ ޖެނެރަލްގެ އޮފީހުންނެވެ.\nއިންތި ވިދާޅުވީ މަޖިލީހުގެ ތެރޭގައި ބިލްތައް ޑްރާފްޓް ކުރުމުގައި ވެސް އޭޖީގެ ބައިވެރިވުން ފުރިހަމަޔަށް ލިބޭ ކަމަށެވެ. އަދި ބިލްތައް ޑްރާފްޓްކުރުމުގެ މަޝްވަރާތައް ކުރަނީ ކަމާ ގުޅޭ މިނިސްޓްރީތަކާއި އޭޖީ އޮފީހުގެ ގާނޫނީ ބޭފުޅުން އެއް ތަނެއްގައި ތިއްބަވައިގެން ކަމަށް ވެސް އޭނާ ވިދާޅުވި އެވެ.\nއެކަމަކު މި މައްސަލާގައި، ރިފްއަތުގެ ބަހެއް ލިބޭ ގޮތެއް ނުވި އެވެ.\nއިންތި ވިދާޅުވީ މަޖިލީހުން ބިލްތައް ޑްރާފްޓްކުރުމުގެ މަސައްކަތް ފެށި ނަމަވެސް މަޖިލިހުގައި އިންސާނީ ވަސީލަތުގެ ދަތިކަން އެބަ އޮތް ކަމަށެވެ. އެކަމަކު މަޖިލީހުގެ އިދާރީ ބޭފުޅުންގެ ތެރެއިން ގާނޫނީ ބޭފުޅުންގެ އެހީތެރިކަން އެ މަސައްކަތަށް ލިބެމުން އަންނަ ކަމަށް ވިދާޅުވި އެވެ.\nބިލްތައް ޑްރާފްޓްކުރަން ރައްޔިތުންގެ މަޖިލިހުގައި މިހާރު ވަނީ ސަބް ކޮމިޓީތަކެއް ވެސް އެކުލަވާލައިފަ އެވެ. އެގޮތުންް ސަބް ކޮމިޓީ ނަގާފައި ވަނީ ޑްރާފްޓްކުރާ ބިލަކާ ގުޅުން ހުރި ކޮމިޓީއެއްގެ ތެރެއިންނެވެ.\nމަޖިލީހުގެ އިގުތިސާދީ ކޮމިޓީގައި ހިމެނިވަޑައިގަންނަވާ މާފަންނު މެދު ދާއިރާގެ މެމްބަރު އިބްރާހީމް ރަޝީދު (ބޮންޑޭ) ވިދާޅުވީ އެ ކޮމިޓީން މިހާރު ވަނީ ވަޒީފާ ހޯދަން އުޅޭ މީހުންނަށް އިނާޔަތް ލިބޭ ބިލާއި މިނިމަމް ވޭޖްގެ ބިލް ޑްރާފްޓް ކުރަން ފަށާފައި ކަމަށެވެ.\n"އަޅުގަނޑުމެން މިހާރު އިގުތިސާދީ ކޮމިޓީން ސަބް ކޮމިޓީއެއް ނަގައިގެން މިކުރަނީ އެ މަސައްކަތް،" ބޮންޑޭ ވިދާޅުވި އެވެ.\nނަޝީދު އިއްޔެ ވިދާޅުވި ގޮތުގައި އެމްޑީޕީން 20 ބިލެއްގެ މަސައްކަތް ކުރިއަށް ގެންދަން ބޭނުންވާ ކަމަށެވެ. އަދި ސަރުކާރުން ވަނީ 34 ބިލެއްގެ ލިސްޓެއް މަޖިލިހަށް ފޮނުވާފައި ކަމަށް ވެސް އެމަނިކުފާނު ވިދާޅުވި އެވެ.\nމި ބިލްތަކުގެ ތެރޭގައި ހިމެނޭ އެއްގޮތް ބިލްތަކުގެ ތެރެއިން މަޖިލިހަށް ހުށައަޅާނީ ކޮން ބައެއްގެ ބިލެއް ކަމާ މެދު، އެމްޑީޕީ އާއި ސަރުކާރުން އެއްބަސްވުމަކަށް އަންނަން ޖެހޭނެ އެވެ.\nއިތުރު ލިޔުންތައް ރައްޔިތުންގެ މަޖިލިސް އެޓާނީ ޖެނެރަލް މެމްބަރު އިމްތިޔާޒް ފަހުމީ އިބްރާހިމް ރިފްއަތު، އެޓާނީ ޖެނެރަލް\nގާނޫނު އަސާސީ ބަދަލުކުރަން އީދު ބަންދުގައި ޖަލްސާތަކެއް\nގާނޫނުއަސާސީގައި އަތްނުލައި މިކަން ކުރާނީ ކިހިނެއް؟\nގާނޫނުއަސާސީ އިސްލާހުކުރަން ހުރަހެއް ނެތް: އޭޖީ


الوقف – Faanooz\nMarch 9, 2018 | އައިޝަތު ޝަމްހާ\nއަރަބިބަހުގައި ވަޤުފްގެ މާނައަކީ ހުއްޓުވާލުން ނުވަތަ ބަންދުކުރުމެވެ. ނުވަތަ ﷲއަށް އެއްޗެއް ޙާއްސަކޮށް އެކަލާނގެ މަގުގައި ބެހެއްޓުމެވެ.\nފިޤުހުވެރިންގެ އިސްތިލާހު ގައި “ވަގުފަކީ އޭގެ އަސްލު ސަލާމަތުން އޮތުމާއެކު އެއިންމަންފާއެއް ހާސިލްކުރެވޭ ކަހަލަ މުދަލެއް ކީރިތި ﷲގެ ޙަޞްރަތައް ތަޤައްރުބް ވުމުގެ ގޮތުން ވަކިފަރާތަކަށް ހޭދަކުރެވޭ ގޮތައް ބަންދުކުރުމެވެ.”\nވަޤުފަކީ ، އޭގެ އަސްލު ދެމިއޮތުމާއެކު ، ހުއްދަކަމައް ނުވަތަ މަންފާއެއް ލިބެނިވި މުދަލެއްﷲއާ ކުއްތަންވުމުގެ ގޮތުން ، ހުއްދަކަމަށް ، ނުވަތަ މީހަކައް ނުވަތަ ބަޔަކައް ވަޤުފް ކުރުމެވެ..\nވަގުފްގެ ހުކުމަކީ ގަދަވެގެންވާ ސުންނަތެކެވެ.\nއޭގެ ދަލީލަކީ: “ތިޔަބައިމީހުން ލޯބިވާ އެއްޗަކުން ތިޔަބައިމީހުން ހޭދަކޮއްގެން މެނުވީ ތިޔަބައިމީހުން ހެވެއްނުލިބޭނެއެވެ. އަދި ތިޔަބައިމީހުން ހޭދަކުރާކޮންމެ އެއްޗެއް ، ފަހެ ހަމަކަށަވަރުން ﷲ އެ އެއްޗެއް މޮޅަށް ދެނެވޮޑިގެންވެއެވެ.”\n(އަލް އަމްރު 92)\nއަދި އިންސާނާ މަރުވުމަށްފަހު އޭނާއަށް ޘަވާބު ލިބިދޭ ތަކެތީގެ ވާހަކަ ބަޔާން ކުރާ ބާބުގައި އިމާމު މުސްލިމު ރިވާކުރައްވާފައިވެއެވެ.\nމާނައީ: އިންސާނާ މަރުވެއްޖެއްޔާ ތިން ކަމަކުން މެނުވީ އޭނަގެ އަމަލުތައް އޭނަގެ ކިބައިން ކެޑިގެން ހިގާދެއެވެ. އެއީ ހިނގަހިނގާ ހުންނަ ސަދަޤާތަކާއި، އެއިން މަންފާއެއްކުރާނެ އިލްމަކާއި އަދި އޭނާއައްޓަކައި ހެޔޮ ދުއާކުރާނެ ރަގަނޅު ސާލިހު ދަރިއެކެވެ.\nމި ހަދީޘް ފުޅުގައި ހިނގަހިނގާ ހުންނަ ޞަދަޤާތަކީ ވަޤްފެކެވެ. އަދި ޞާލިހް ދަރިއަކީ މާތްﷲގެހައްގުތަކާއި އަޅުތަކުންގެ ހައްގުތައް އަދާކުރުމުގައި ޤާއިމް ވެހުންނަ މީހާއެވެ.\nވަޤްފު ޝަރުއު ކުރެއްވުމުގެ ހިކްމަތް:\n1. ﷲ އާ ކުއްތަން ވުމުގެ ގޮތުން ، އެކަލާނގެ މަގުގައި މުދާ ހޭދަ ކުރުމުގެ ދޮރު ހުޅުވުން\n2. މުއުމިން އަޅާގެ ކިބައިގައިވާ ، ﷲ އަށް ޢުބޫދިއްޔަތު ހާލިސްކުރުމުގެ ޝައުގު ވެރިކަން އިތުރުވުން\n3. މޫއުމިން އަޅާ މަރުވުމައްފަހުވެސް އޭނާއައް ސަވާބު ލިބިލިބި ހުންނާނޭ ހެޔޮކަމެއް ދެމިހުރުން\n4. މުސްލިމުންގެ ގިނަ ބޭނުންތަކެއް ފުދުން ، މިސާލަކައް ، މިސްކިތާއި ، މަދަރުސާފަދަ ތަންތަން ބިނާކުރުން5. ފަގީރުންނާއި ، މިސްކީނުންނާއި ، ޔަތީމުންނާއި ، ދަތުރުމަތީގައި ހާލުގައި ޖެހިފައިވާ މީހުންގެ ގިނަ ބޭނުންތަކެއް ފުއްދުން\n(ޑރ.އަބްދުލް ސައްތާރް އަބްދުލް ރަހްމާން)\nވަޤްފުއަކީ ޝަރުއަކީ ގޮތުން އެކަމަށް ތަރްޙީބް ދެވިފައިވާ ޖާއިޒު ޢަމަލެކެވެ. މިކަން ޤުރްއަނާއި ރަސޫލާގެ ސުންނަތުން އެގެއެވެ.\nމާތްﷲ ވަހީ ކުރައްވާފައިވާ ބަސްފުޅެއްގެ މާނާގައިވެއެވެ: “އަދި ހެޔޮކަމުގެ ތެރެއިން އެބައިމީހުންކުރާ އެއްވެސްކަމެއް ފަހެ އެކަމެއްގެ ޘަވާބުން އެބައިމީހުން މަޙްރޫމުނުކުރައްވާ ހުއްޓެވެ. ﷲއީ ތަގުވާވެރިން މޮޅަށް ދެނެވޮޑިގެންވާ ރަސްކަލާންގެއެވެ.”\n(އަލް އަމްރު 115)\nކީރިތި ރަސޫލާ ޙަދީޘް ކުރައްވާފައިވާ ބަސްފުޅުއްގެ މާނާގައިވެއެވެ: “އަބޫތަލްޙާއަށް ސާބަސްދެެމެވެ. އެއީ ފައިދާބޮޑު މުދަލެކެވެ. ތިބާގެ ކިބައިން ތިމަންކަލޭގެފާނު އެމުދާ ޤަބޫލުކުރައްވާފީމެވެ. އަދި ތިބާއައް އެ، އަބުރާދީފީމެވެ. ފަހެ އެމުދާ ސާތްތިމާގެ މީހުނަށްޓަކައި ވަގުފެއްގެ ގޮތުގާ ބަހައްޓާށެވެ.!”\n2. ވަޤުފް ކުރެވުނުއެތި\n3. ވަގުފްކުރެވުނު ފަރާތް\n4. ވަޤްފުގެ ބަސް\n1. ބާލިޤް ވެފައިވާ މީހަކަށް ވުން.\n2. ބުއްދިސަލާމަތުން ހުރުން.\n3. މިނިވަނަކު ކަމުގައިވުން.\nމަރުބަލީގައިވާ މީހާ ކުރާވަޤުފް:\nމަރުބަލީގައިވާ މީހާ އޭނާގެ މުދަލުގެ ތިންބައި ކުޅައެއްބަޔައްވުރެ ގިނައިން ވަޤްފުކުރުމަކީ ހުއްދަވެގެން ވާކަމެއްނޫން ކަމައް ރަސޫލާ ޙަދީޘް ކުރައްވާފައިވެއެވެ. ބަލިމީހާގެ މަޞްލަޙަތަކީ އޭނާ މަރުވުމުންވެސް ގިނައިން އެނާއަށް ޘަވާބުލިބޭނެ ކަންތައްތަކެއް ކުރެވިފައި ވުމެވެ. ވަޤުފަކީ މިކަމަށްއޮތް ރަގަނޅުމަގެކެވެ. އަދި މުދަލުގެ ތިންބައި ކުޅައެއްބައި ޞަދަގާތަށް ދިނުމައް ކީރިތި ރަސޫލާ ހަދީޘް ކުރެއްވިކަމައް ސަޢުދު ބުން އަބީވައްޤާޞު ރިވާކުރައްވާ ފައިވެއެވެ. ފަގީރުންގެ ގޮތުގައި ވާރުތަވެރިން ދޫކޮށް ދިއުމައްވުރެ ފުދިގެންވާ ބައެއްގެ ގޮތުގައި ދޫކޮއްދިޔުން މާހެޔޮކަން ބޮޑުކަމުގައި ކީތިތި ރަސޫލާ ޙަދީޘް ކުރައްވާ ފައިވެއެވެ..\nޝާފިއީ ޢިލްމުވެރިން ވިދާޅުވާގޮތުގައި މުސްލިމުން ފަދައިން ﷲއަށް ތަޤައްރުބުވުން ޤަސްތުކުރެވިފައި ނުވިޔަސް ކާފިރުން މިސްކިތައް ނުވަތަ ރަގަނޅުކަމަކަށް ކުރާ ވަޤުފް ސައްހަ ވެގެން ވެއެވެ. މިކަމަށް ނިޔަތެއް ބޭނުންވެގެން ނުވެއެވެ. އެމީހުނަކީ ހޭދަކުރުމުގެ ޤާބިލިއްޔަތު ލިބިފައިވާ ބަޔަކަށް ވާތީ އެމީހުން ކުރާ ހޭދައިގެ ޘަވާބު ދުނިޔޭގައި އެމީހުނަށް ލިބޭނެއެވެ.. ﷲއަށްޓަކައި ކާފިރުން ކުރާކަން ތައްތަކުގެ ސަބަބުން އޭނާއަށް ދެއްވާރޯދި އާޙިރަތް އަންނަދެން ދެމިގެންވެއެވެ. ނަމަވެސް އާހިރަތް ދުވަސް އަންނަ އިރުއެމީހުންގެ އެއްވެސް ހެޔޮކަމެއް ނުވާނެއެވެ.\nވަޤުފް ކުރެވޭއެތީގައި ހުންނަންޖެހޭ ޝަރުތުތައް:\n1. ވަޤުފްކުރެވޭ އެއްޗަކީ ، މުދަލެއްކަމުގައިވުން.: މުދާވަގުފް ނުކޮށް އެއިންލިބޭ މަންފާ ވަޤުފް ކުރުން ޞައްހަވެގެން ނުވެއެވެ.\n2. ވަޤުފްކުރެވޭ އެތި ކަދައެޅިފައިވުން: އެއީ ވަގުފް ކުރެވެ މުދަލަކީކޮބާ ކަންއެގުމެވެ. ކަޑައެޅިގެން ވަޤުފް ކުރެވުނުމުދަލަކީ ކޮބާކަން ނޭގޭ ގޮތަށް ކުރެވިފައިވާ ވަޤުފް ޞައްހަވެގެންނުވެއެވެ.\n3. ވަޤުފްކުރާމީހާގެ މިލްކުގައިވާ އެއިން މިފާއެއް ލިބިގަނެވޭ އަދި އޭގެ މިލްކުވެރިކަން ބަދަލުކުރެވޭފަދަ އެއްޗަކައްވުން.\n4. އޭގެ އަސްލު ސަލާމަތުން އޮތުމާއެކު އެއިން ލިބޭ ފައިދާ ދެމިގެންވާ އެއްޗަކަސްވުން.\n5. އެއިން ލިބޭފައިދާ ހަލާލު އެއްޗަކަށްވުން: އެހެން ކަމުން ލަހުވުގެ ސާމާނުތަކާއި އާލާތްތައް ވަޤްފުކުރުން ޞައްހަވެގެން ނުވެއެވެ.\nވަޤުފްކުރެވޭ ފަރާތްތައް ބެހިގެންވަނީ ދެބަޔަކަށެވެ. އެއީ: ކަދައެޅި ޢައްޔަން ކުރެވިފައިވާ ފަރާތްތަކާއި އަދި ކަދަ އެޅި އައްޔަން ކުރެވިފައިނުވާ ފަރާތްތަކެވެ. ކަނޑައެޅި އައްޔަނުކުރެވިފައިވާ ފަރާތްތަކުގައި ފުރިހަމަވާން ޖެހޭ ޝަރުތުތަކުގެތެރޭގައިވަނީ\nހ. ވަޤުފްކުރިއެއްޗެއް މިލްކުރުމުގެ ކުޅަދާނަކަން ލިބިފައިވުން: އެއީ ވަޤުފްކުރާއިރު ދުނިޔޭގައި ހުރި ފަރާތަކަށް ވުމެވެ. އަދި ޝަރުއީ ފޮތެއް ވަޤުފްކުރެވޭ ފަރާތަކީ މުސްލިމެއް ކަމުގައިވުމެވެ.\nށ. ވަޤުފްކުރެވޭފަރާތަކީ ހަރްބީ ކާފިރެއްކަމުގައި އަދި މުރުތައްދު ވެފައިވާ މީހަކު ކަމުގައި ނުވުން.\nވަޤުފްކުރުން ބެހިގެންވާ ބައިތައް:\n1. ގާތްތިމާގެ މީހުނަޝާއި ، ދަރިންނަށާއި ، ދަރިންގެދަރިންނަށް ކިތަނޮމެ ދުރަކަހ ދިޔަޔަސް ކުރާ ވަޤްފުުއެވެ. މިވަގުފައްކިޔަނީ ، ދަރިކޮޅަށް ނުވަތަ ގާތްތިމާގަމީހުނަށް ކުރާ ވަޤްފެވެ.\n2. މިސްކިއްތަކަށާއި ، މަދަރުސާތަކަށާއި ، ފަގީރުންނަށާއި ، ކިޔަވާކުދިން ނަށާއި ، އިލްމުވެރިންނަށްކުރާ ވަގްފެވެ. މިވަގުފައް ކިޔަނީ ، ހެޔޮކަމުގެވަގުފެވެ.\nކާފިރުންނަށްވަޤުފުކުރުން އަދި ވަކިފަރާތެއް ޢައްޔަނު ކުރެވިފައިނުވާ ވަޤުފް:\nޝާފިއީ މަދްހަބުގެ ޢިލްމުވެރިން ދެކެވަޑާގަންނަވާގޮތުގައި ދިންމީންނަށް ( މަޢުޞއްޔަތަކަށް އެހީތެރިވުން ޤަސްތުކުރެވިފައި ނުވާނަމަ ) ވަޤުފްކުރުން ހުއްދަވެގެންވެއެވެ. މިކަމުގެ ހެެއްކަކީ ދިންމީންނަށް ޞަދަގާތް ކުރުން ޖާއިޒްވެގެނަވުމެވެ. ނަމަވެސް ހަރުބީކާފިރަކަށް ޞަދަގާތް ކުރުން ހުއްދަވެގެން ނުވުމާއެކުއޭނާއަށް ވަޤުފްކުރުންވެސް ޖާއިޒްވެގެނަނުވެއެވެ.\nކާފިރުންނަށް ވަޤުފް ކުރުމުގައި ބަލަންޖެހޭ އެންމެ މުހިންމުކަމަކީ ﷲ އަށް ނުކިޔަމަންތެރިވުމަށް މަގުފަހިވާފަދަ ކަމަކަށް ވަޤުފްނުކުރުމެވެ.\nﷲ އަށް ވެވޭ އުރެދުމެއްކަމުގައި ނުވާ ކޮންމެކަމެއްގައި މުއްސަދިންނަށް ޞަދަޤާތްވެސް ހުއްދަވެގެންވެއެވެ. އެހެންކަމުން އެބައިމީހުންނަށް ވަޤްފު ކުރުމަކީ ވެސް ޖާއިޒްވެގެންވާ ކަމެކެވެ.\nޞަރީހަ ބަހާއި ޞަރީހަނޫން (ކިނާޔަތު) ބަހެވެ. ޞަރީހަ ބަހުން ވަޤުފް ކުރުމުން ވަޤުފް ލާޒިމް ވެގެންދެއެވެ. ކިނާޔަތުގެ ގޮތުން ވަގުފް ކުރުމުން އެކަމުގައި ވާޤިފްގެ ނިޔަތަކީި ކޮބައިތޯ ބަލަންޖެހެއެވެ. ވަޢުފް ކުރުމުގެ ގަސްދުގައި ކުރުމުން ނޫނީ މިފަދަ ވަޤުފް ޞައްހައެއް ނުވާނެއެވެ.\nވަޤުފްގެ ބަހުގައި ހިމެނިގެންވާ ޝަރުތުތައް:\n1. ބޭނުން އެގޭ ފަދަ ބަހަކަށްވުމެވެ. ނުވަތަ ލިޔުމަކަށްވުމެވެ.\n2. ވަޤުފްކުރުމުގައި ވަކިވަގުތަކަށް އެކަން ކަޑައަޅާ ތައުޤީތު ކުރެވިފައިވެގެން ނުވާނެ އެވެ. ނަމަވެސް ބައެއް ކަންކަމައް ކުރެވޭ ވަޤުފްގައި ތައުޤީތުކަނޑައެޅިފައި އޮތް ނަމަވެސް ވަގުފް ގަބޫލުވެ ޝަރުތު ބާތިލްވެދެއެވެ.\n3. ވަކިކަމެއް މަތިކޮށްފާ ވަޤުފް ނުކުރުން.\n4. ވަޤުފްގެ ބަހުގައި އިޙްތިޔާރުގެ ޝަރުތު އެއްވެސް ފަރާތަކަށް ކަޑައެޅިފައިނެތުމާއި ވަޤުފްކުރުމާއެކު އެގެ ހުކުމް ލާޒިމްވުން.\nވަޤުފްގެ ތަފާތު މައްސަލަތައް:\n* ޒިޔާރަތް ހެދުމަށާއި މިސްކިތުގެ ތަކެތި ޒީނަތް ތެރިކުރުމަށްޓަކައި ކަނޑާނަގާ ލާޖަހާ ، ކުރެހުންފަދަ ކަންތައް ކުރުމަށް ވަގުފްކުރުން ހުއްދަވެގެން ނުވެެއެވެ.\n* މުއްސަދިންނައް ވަގުފްކުރުންވެސް ހުއްދައެވެ.\n* ދިންމީކާފިރަކަށް މުއާހަދާއެއްގެ ސަބަބުން ނުވަތަ އެނޫންވެސް ގޮތަކުން އަމާންލިބިގެންވާ ކާފިރުންނަށް ހެޔޮކަމަކައް ވަގުފް ކުރުން ހުއްދައެވެ.\n* އެއްތަނުންއަނެއްތަނައް ގެންދެވޭފަދަތަކެތި ވަގުފްކުރުން ސައްޙަވުން.\n* ވަގުފްކުރިއެއްޗެއް އެއްވެސް މީހަކައް ނުވިއްކޭނެއެވެ. އަދި ހިބައިންވެސް ނުދެވޭނެއެވެ. ވާރުތައެއްވެސް ނުވާނެއެވެ.\n* ވަގުފް ކޮއްފައިވާ އެއްޗަކުން ވަޤުފް ކުރިމީހާ ފައިދާއެއްލިބިގަތުމެއްނުވެއެވެ.


ޒިޔާ(9 ) – Esfiya\nއޭނާ އެންމެ ލޯބިވީ ފަރާތާއި މުޅިއުމުރަށް ވަކިވެވިދާނެ ހެއްޔެވެ ؟ މަލްހާގެ އެއްވެސް ކުށެއްނެތި އޭނާގެ ހިތުގައި ޖެއްސުމަކީ ލޫތުއަށްކުރެވިދާނެ ކަމެއްބާވައެވެ؟ މިއީ އިންސާފެއް ހެއްޔެވެ. ؟\nފަތިސް ނަމާދު ބަންގީގެ އަޑާއިއެކު ލޫތުއަށް ހޭލެވުނެވެ. އަބަދުވެސް ފަތިސްނަމާދަށް ހޭލަން އާދަވެފައިވާ ލޫތު އަށް މިއަދުވެސް ހަމަ އެގަޑިއަށް ހޭލެވުނީއެވެ. ކުޑައިރުކޮޅަކަށްނަމަވެސް ރޭގައިވި އެއްވެސް ކަމެއް ހަނދާނެތްވެސް ނެތް ކަހަލައެވެ. ލޫތު ފެންވަރާލާ ތާޒާވެލައިގެން މިސްރާބުޖެހީ މިސްކިތާއި ދިމާއަށެވެ. ޖަމާއަތުގައި ފަތިސް ނަމާދު ކުރުމަކީ އަބަދުވެސް ލޫތު ވަރަށް ފަރުވާތެރިވެ ކުރާކަމެކެވެ. ހަމަ އެހެންމެ އެއީ ދުވަހުގެ ފެށުމެވެ. ލޫތުގެ މަންމަ ޒަރީނާ ގެ ފުރިހަމަ ތަރުބިއްޔަތެވެ.\nފިނިފިނި ފަތިހެކެވެ. ރޭގައި ވެހުނު ވާރޭގެ ތެތްފިނި ފަޒާގައި ހަރުލާފައި ހުރިކަހަލަ އެވެ. ހުޅަނގުފަރާތުން ޖެހެނީ އެއައްވުރެ ވެސް ފިނި ވައިރޯޅިއެކެވެ. ގަސްތަކުން ފުރޭނިގެންއައިސް ކޮކާ ހަނދުވަރުގެ އަލި ބިންމައްޗަށް އެޅިފައިވާ އިރު ޤުދުރަތުގެ ފުރިހަމަކަން ހިތްތަކަށް ވަޒަންކުރެވޭވަރަށްވުރެ މާ ފުރިހަމައެވެ.\nލޫތު އެއްވެސް ޚިޔާލެއްފިކުރެށް ނެތި ރަށުގެ ބޮޑުމަގުން ހިގާލާފައި އެދަނީ ރަސްފަންނާއި ދިމާލަށެވެ. ހަމަ ހިމޭން ފަތިހުގެ ހަމަހިމޭންކަން ކަނޑުވާލަނީ ދޭތެރެއަކުން ގޮވާލާ ކާޅާއި ކޮވެލީގެ އަޑެވެ.އޭގެ އިތުރުންމަދުންނަމަވެސް ދެކޮޅަކަށް ދުއްވާފައިއެދާ އެއްގަމުއުޅަނދުފަހަރުތަކުގެއަޑެވެ. ލޫތުއަށް އެހިސާބަށް އާދެވުނު އިރު އިރުމަތިފަރާތު އުދަރެހުން ރަންކުލަ ފާއްދާލައިފިއެވެ. ކިރުކުލައިގެ އެދޮންވެލި ގަނޑުގެ މެދާއިހަމަޔަށް އާދެވުމާއިއެކު ލޫތުއަށް މަޑުޖެހިލެވުނެވެ. ކުއްލިއަކަށް މިފެނުނީ ލޫތު އުއްމީދުވެސް ނުކޮށް ހުރި ކަމެކެވެ. ހައިރާންވެފައި ބަލަހައްޓައިގެން ހުރެވުނީއެވެ. އޭނާގެ އެ ފަން ދިގު އިސް ތަށިގަނޑު މިނިވަން ކަމާއިއެކު ދޫކޮށް ލެވިފައިވާއިރު ވާޔާއިއެކު ވިހުރިލާމަންޒަރު ވަރަށްވެސް ފުރިހަމައެވެ. ގަދަ ރަތް ކުލައިގެ ކަކުލާއިހަމަޔަށްދާ ހެދުމާއިއެކު ،ލައިގެން ހުރި ކަޅުކުލައިގެ ފަޔަށް ހިފާފައިހުރި ސްކިނީ ގެ ފައިކުރި މާކަޅުވާއާއި ހަމަޔަށް މައްޗަށް އަރުވާފައި ހުރިއިރު އެރީތި ދޮންދެފައިއެއޮތީ ރީތިކޮށް ފެންނާށެއެވެ. އެދިމާ ތަންކޮޅެއް ދުރުގައި ރާޅު ޖަހާފަށުގައި އިރުއަރާ މަންޒަރު ބަލާލަން އެހުރީ ޒިޔާ ފިޔަވައި ދެވަނަ މިހެއްނޫނެވެ.\nމި ވަގުތު މިތަނުން ޒިޔާ ފެނުމުން ލޫތު ގެ ހައިރާންކަން އިތުރުވިއެވެ. ދުވަހަކުވެސް ޒިޔާ މިފަދަ ގޮތަކަށް ހުއްޓާ ލޫތުއަކަށް ފެނިފައެއްނުވެއެވެ. އަބަދުވެސް ފެންނަނީ އޭނާގެ އިސްތަށިގަނޑު ގަތާލާފައި އޮންނަތަނެވެ. އެހެންކަމުން ފުރަތަމަ ލޫތު ހީކުރީ ކޮންމެވެސް އެހެން ކުއްޖެއްކަމަށެވެ. ލޫތު ބަލާކަށްނުހުރެ ކުރިއަށް ދިޔައެވެ. ޒީޔާ ސިއްސުވާލުމުގެ ބޭނުމުގައެވެ. ނަމަވެސް އޭނާއަށް ޒިޔާއާއި ދާދި ކައިރިއަށް ދެވުނު ތަނާ ފަސްއެނބުރި ބަލާލި އެވެ. އޭނާގެ ފަހަތުން މީހެއްގެ ފިޔަވަޅުގެ އަޑުއިވުނުހެން ހީވެގެންނެވެ. އެއާއެކު ޒިޔާއަށް ވެސް މިވީ ހަމަ ލޫތަށް ވީވަރެވެ. ކުއްލިއަކަށް ލޫތު ފެނުމުން އޭނާވެސް ހައިރާންވިއެވެ.\nއެހެނަސް ޒިޔާގެ އެ ސަކަ މިޒާޖުން ލޫތު ސިއްސުވާލިއެވެ. ކުއްލިއަކަށް ގުދުވެފައި މޫދަށް އަތް ކޮއްޕާލުމަށްފަހު ލޫތުގެ މޫނާއި ދިމާއަށް ހޫރާލިއެވެ. ލޫތުހުރީ މިކަހަލަ ކަމަކަށް ތައްޔާރުވެގެން ނޫންކަމުން ޒިޔާ ގެ މި އަމަލުން ލޫތު ދިޔައީސިއްސައިގެންނެވެ. ޒިޔާ އޭ ކިޔާ ބާރަށް ގޮވާލެވުނެވެ. އެއާއެކު ޒިޔާގެ ލާނެތް ގޮތަކަށް ހީލަމުން ލޫތުގެ ކައިރިއަށް އައެވެ. ” މިއޮތް ފަތިހާ ހޭލައިގެން މިތަނަށް އަންނަންޏާ ވާނީ ތިހެން . ލޫތު މިގަޑީގައި ކީއްކުރަން މިތަނަށް ތިއައީ؟ ޒިޔާ ސުވާލު ކުރިއެވެ.\n“ވަރަށް ރަނގަޅެއްނުން.. އެއްމެފުރަތަމަ ޒިޔާ ތިސުވާލަށް ޖަވާބު ދީބަލަ ..ނަސީބެއްނުން މަށަށް މިތަނަނަށް އާދެވުނު ކަން … އެހެންނޫންނަމަ ތި ރީތި ކުއްޖާ މީހަކު ވަގަށްގެންގޮސްފާނެ.. މިކަހަލަ ތަންތަނަށް ، މި ގަޑީގައި ޒިޔާ އެކަނިމާއެކަނި އަންނާކަށް ބިރެއްވެސް ނުގަނޭތަ ؟ މި ފަދަ ޒަމާނެއްގައި ތިކަހަލަ ރީތި ކުދިން އެކަނިމާއެކަނި މިފަދަ ތަންތަނަށް އައުމަކީ އެހާ ބުއްދިވެރި ކަމެއްނޫން..އަހެރެންވެސް ހީކުރީ ހަންޑިކުއްޖެއްކަމަށް.. ބިރުންމިހުރީވެސް..” …ވާއު! .. ބަލާބަލަ މިއޮއްރީތި ފަން އިސްތަށިގަނޑެއް.. ލާނެތް ހިނިތުންވުމަކާއިއެކު ވާހަކަ ދައްކަމުން ލޫތު ޒިޔާގެ އެ ފަށުވި ކޮޅެއްހާ މަޑު އިސްތަށި ގަނޑާއި ކުޅެލިއެވެ. ޒިޔާ ކުއްލިއަކަށް ކަމެއް ހަނދާންވީހެން އެއިސްތަށިގަނޑު އެއްކޮށްލަމުން އޮޅާލުމާއެކު ހުޅިއެއްޖަހާލިއެވެ. ލޫތު ހެވިފައި ޒިޔާއަށްބަލަހައްޓައިގެން ހުއްޓެވެ. ޒިޔާގެ މައުސޫމު ކަން ފެނިފައި ލޫތުގެ ހިތަށްއެރިއެވެ. ޔަގީނެވެ. އަދި ޒިޔާއަކަށް އަހަރެމެންގެ ދިރިއުޅުމަށް މިއަންނަން އުޅޭ ބޯވިލާގަނޑުގެ އެއްވެސް އަސަރެއްނުކުރެއެވެ. އެހެންނޫންނަމަ މިގޮތަކަށް އޭނައަށް ނުއުޅެވޭނެއެވެ. ކުޑަ އިރުކޮޅެއްގެ ތެރޭގައިއޭނާގެ ޚިޔާލުތަށް އޭނާއަށް ކުރިމަތިވެފައިވާ މައްސަލައާއި ދިމާއަށް ދަތުރުކުރިއެވެ.”މިއީ ބޭބެ ލޫތުގެ ފަރާތުން އެދިލައްވާ އެންމެފަހުގެ އެދުން ކަންނޭނގެ”ލޫތުގެ ކަންފަތަށް އެޖުމްލަ އަލުން އަޑުއިވުނު ކަހަލައެވެ.\nކުއްލިއަކަށް ލޫތު އެދިޔައީ ސިއްސައިގެންވެ. ޒިޔާ ގޮވާލުމުންނެވެ. ކޮން ކަމަކަށް ގެއްލިފަ.. މިހާރު ހޭލާ ހުރެގެންވެސް ހުވަފެން ބަލަނީތަށް..؟ ޒިޔާ ލޫތުއާއި ވަރަށް ގާތުގައި ހުރެ ވާހަކަ ދެއްކިއެވެ. އިރުގެ ރަން ދޯދި އޭނާގެ އެ ދޮންމޫނަށް އެޅިފައިވާއިރު އެރީތިކަމަށް އިތުރުފުރިހަމަ ކަމެއް ގެނުވައެވެ. ލޫތު ޒިޔާގެ މޫނަށް ބަލާލަމުން ފުންނޭވާއެއް ދޫކޮށްލިއެވެ. ހިގާ ގެއަށްދާން ލޫތު ބުނެލިއެވެ.\nޔަގީނެވެ. ލޫތުގެ އެހާރަނގަޅެއްނޫނެވެ. “ކޮންމެވެސް ކަމެއްވެއްޖެއް..އަޅެ ބުނެބަލަ..!” ޒިޔާ ލޫތުގެ އަތުގައި ހިފާލަމުން ބުންޏެވެ. އަނެއްކާ މަލް އާއި ދެމީހުން މައްސަލައެއްޖެހުނީތަ ؟ޒިޔާ މަޑުމަޑުން އަހާލިއެވެ. ނޫން އެކަހަލަ ކަމެއް ނުވޭ.. ލޫތު ގަދަކަމުން ކަހަލަ ގޮތަކަށް ހީލިއެވެ. މިހާރު މާ ލަސްވެއްޖެ.. ދެންހިގާ ގެއަށް ދާން. ”\n“އަދިވެސް ޒިޔާ މިތަނަށް ތިއައީ ކީއްވެގެންކަން ބުނެނުދެމެއްނުން.. ” ލޫތު އޭނާގެ ވާހަކަ ކިޔައިދޭން ބޭނުމެއްނުވިއެވެ. ޒިޔާ ހިނިތުންވެލާފައި ވާހަކަދައްކަން ފެށިއެވެ. “ގެއާއި އެހާކައިރިވީމަ އަބަދުވެސް ޒިޔާ މިތަނަށް އަންނަން.. ފަތިސްނަމާދު ކޮއްލައިގެން ކުޑާއްތައާއި އެކު ވަރަށްގިނައިން މިތަނަށް އަންނަން..އެކަމަކު މިއަދު މިއީ ޒިޔާ އެކަނި މިތަނަށްއައި ފުރަތަމަދުވަސް.. “ޒިޔާ ކުޑަކުއްޖަކުހެން ވާހަކަދެއްކިއެވެ. މިހާރު އޭލެވެލް ނިމިފައި ވިޔަސް އަދިވެސް ޒިޔާ އެކޭ ކުޑަކުއްޖެކޭ އެއްވެސް ތަފާތެއްނެތެވެ. ޒިޔާ އަކީ އޭނާގެ އުމުރުގެ މިވީ ހިސާބަށް ދިރިއުޅުމުގެ އެއްވެސް ކަމާކާއި އެހާ ސީރިއަސް ކޮށް ވިސްނާހަދާ ކުއްޖެއް ނޫންކަން ލޫތު ރަނގަޅަށް ދަނެވެ.\nއަނެއްކާވެސް ޒިޔާ ވާހަކަދައްކަން ފެށިއެވެ.” ލޫތު ޒިޔާއަށް ފާރަލަނީ ދޯ..! ޒިޔާ އެކަނި އައި ފުރަތަމަ ދުވަހުވެސް ތިޔައައީވިއްޔަ ..! ދެން ހިގާދާން .. މިހާރު ކުޑާއްތަ ހުންނާނެ ޒިޔާ ދިޔަތަނެއްނޭގިގެން ކަންބޮޑުވެފަ. ކުޑާއްތަ ފާހާނައިގަ އުޅެނިކޮށް ނުވެސްބުނެ މިނުކުތީ .. ! ” ޒިޔާ ހީލާފައި ބުނެލިއެވެ. ލޫތު އާއި ޒިޔާ ވާހަކައިގައި ތިބެގެން ގެއާއި ދިމާލަށް ހިގައިގަތެވެ. ބަންދު ދުވަހެއްކަމުން މަގުމަތި ފެންނަނީ ވަރަށްވެސް އަމާންކޮށެވެ.\nޒިޔާ އާއިއެކު އެގެއަށް ދިއުމަށްފަހު ލޫތު ދެން ދިޔައީ ގެއަށެވެ. ހޮނިހިރުދުވަހަކީވެސް ލޫތު އަށް ރަސްމީދުވަހެކޭއެއްފަދައެވެ. އަލަށްހުޅުވި ފިހާރައިގެ ކަންތައްތަކުގައި މިދުވަސްކޮޅު އުޅެންޖެހެނީ ވަރަށް ބުރަކޮށެވެ. ލޫތު ފިހާރައަށްދިއުމަށްޓަކާ ތައްޔާރުވެލިއެވެ. އެވަގުތު މަންމަ އައިސް ސައިބޯން އަންނާށޭ ބުނެފައި ބަދިގެފަރާތަށް ދިޔައެވެ. ލޫތު އަނެއްކާވެސް މަންމަ ގެ އިތުރު ވާހަކަތަކާއި ކުރިމަތި ލާން ޖެހިދާނެކަމަށް ކުޑަގޮތަކަށް ސައިގެ ކަންތައްތައް ނިންމާލުމަށްފަހު ގެއިންނުކުމެ ސައިކަލަށްއަރާ ދުއްވާލިއެވެ.\nލޫތު އޮފީހަށްވަދެ އޭނާގެ ކެބިންއަށް ދިއުމަށްޓަކާ ލިފްޓާއި ދިމާއަށް ދިޔައެވެ. މިއީ ލޫތުގެ ނަސީބުގައި ލިޔެވިފައިވާ ގޮތްކަންނޭގެއެވެ. ލިފްޓުގެ ދޮރުމަތިން ލޫތުއާއި އެބައްދަލުވީ ދޮންބައްޕަ އާއިއެވެ. އެވަގުތު ދޮންބައްޕަވެސް މިހޯދަނީ ލޫތު ކަމަށް ބުންޏެވެ. ލޫތުގެ ހިތްތެޅިލިއެވެ. އަނެއްކާ ދޮންބައްޕަ މިއުޅެނީ ޒިޔާގެ ވާހަކަ ދައްކަންބާވައޭ ލޫތުގެ ހިތަށް އެރިއެވެ. ލޫތު ދޮންބައްޕައާއިއެކު އޭނާގެ ފަހަތުން ހިނގާލާފައި ގޮސް އެމަޑުކޮއްލީ މީޓިންގ ރޫމްގެ ދޮރުމައްޗަށެވެ. އަވަގުތު ދޮންބައްޕަގެ ފޯނު ރިންގްވާންފެށުމުން ފޯނުނަގާފަ ވަހަކަދައްކަމުން އެތެރެއަށް ވެދެ ގޮނޑީގައި ހަމަޖެހިއެވެ. ދޮންބައްޕަގެ ވާހަކަ ހުރިގޮތުން އެއީ މަންމަގެ ކޯލް އެއްކަން ލޫތު ދަނެގަތެވެ.އިރުކޮޅަކު ވާހަކަ ދެއްކުމަށް ފަހު މިހާރު ބައްދަލުވެއްޖެ އޭ ބުނެ ފޯނު ބާއްވައިފިއެވެ.\n“ލޫތު . ކިހިނެތްތައް އަލަށް ހުޅުވި ފިހާރައިގެ ކަންތައްތަށް ކުރިޔަށް ދަނީ ؟ ލޫތުގެ މޫނަށް ފަރުވާތެރިކަމާއެކު ބަލާލަމުން އަލީ ޔޫނުސް ވާހަދެއްކިއެވެ. އެއާއިއެކު ލޫތު ހިނިތުންވެލާފައި ބުންޏެވެ.” އިރާދަކުރެއްވިއްޔާ އަދި ދަނީ ރަނގަޅަށް.މިވީ ދެތިންދުވަސް ތެރޭ ގައި ހަމަ ވަރަށް ރަނގަޅު …” މިހާހިސާބަށް ވާހަކަދިޔަތަނާ ދޮންބައްޕަ ބުންޏެވެ. “އަސްލު ބޭބެ މިއަދު ބޭނުމެއް ނުވޭ ވިޔާފާރީގެ ވާހަކަ ދައްކާ ކަށް . ބޭބެއަށް އިނގޭ ލޫތު ބޭބެއަށްވުރެ މާރަނގަޅަށްވެސް ވިޔަފާރީގެ ކަންތަށްތަށް ކުރިޔަށް ގެންދާނެ ކަން . އަބަދުވެސް ބޭބެ ދެކެން ބޭނުންވަނީ ލޫތު ބޭބެގެ ހުރިހާކަމެއް ކޮށްދޭނެ ދުވަހެއް. މިއީ ބޭބެ އަށް ލޫތު އެންމެ ފުރަތަމަ ފެނުނު ދުވަހުވެސް ކުރެވުނު އުއްމީދެއް . ދެން އޮތީ ބޭބެ ލޫތު ގެ ކިބައިން އެދޭ އެންމެފަހުގެ އެދުން . އެވާހަކަ ދައްކަން އަސްލުމިއަދު ބޭބެ ބޭނުންވަނީ.. ރޭގައި މަންމަ އެވާހަކަ ދައްކާފަދޯ އޮތީ ؟ ބޭބެ ގެ ދަރިފުޅު ޒިޔާ ގެ ވާހަކަ .” ދޮންބައްޕަ ހުރި ހާ ވާހަކައެއް އެއްފަހަރާ ދައްކާ ނިންމާލިއެވެ. އެއާއެކު ލޫތު މިކަމާއިމެދު ބުނަނީ ކީކޭތޯ އަހާލިއެވެ..\n” ބޭބެ ! އަޅުގަނޑު ޒިޔާދެކެ ވަރަށްލޯބިވަން.. އަޅުގަނޑު ޒިޔާ ބަލަހައްޓާނަން . ދުވަހަކުވެސް އޭނާއަށް ދެރަގޮތެއް ވިޔަކަ ނުދޭނަން.” އެއަޑު އިވުމުން ދޮންބައްޕަ ހިނިތުން ވެލިއެވެ. ތިޔަ ދެކުދިން ބޮޑުވަމުން އައިދުވަސްވަރު އަހަރެންގެ ހިތަށްއަރާ ތިޔަކުދިންގެ މެދުގައި އެފަދަ ގުޅުމެއް އުފެދޭނެ ނަމައޭ..”\n” އަޅުގަނޑަށް ޔަގީން ޒިޔާވެސް އަޅުގަނޑުދެކެ ވަރަށް ލޯބިވާކަން … އެކަމަކު ބޭބެ…… . ކައިވެނި ކުރާނީ ކިހިނެތް ؟ އަޅުގަނޑަށް ޔަޤީން ޒިޔާވެސް މިކަމާއި ދެކޮޅުހަދާނެކަން. ” ލޫތު މިހެން ބުނުމާއިއެކު ދޮންބައްޕަގެ މޫނު ގެ ކުލަވަރު ބަދަލުވެގެން ދިޔައެވެ.\nދެކޮޅު ހަދާނެޔޭ ..! އަހަރެން ކުރިމަތީގައި ދެކޮޅުހެދުން ކަލޭމެންނަށް އޮތީ ކޮން ހައްޤެއް ؟ ލޫތު ގެންގުޅެ ތިވަރު ކޮށްފައި ތިހުރީދެވަނަ ކަމަކު ނޫން .. އަހަރެންގެ ހުރި ހަމައެކަނި އަންހެން ދަރިފުޅައްޓަކާ.. ރަނގަޅު ފިރިޔަކު ހޯދައިދިނުމަށްޓަކާ..ލޫތު އަށް އެވަރު ނުވިސްނޭތަ ؟ ދޮންބައްޕަ ތަން ކޮޅެއް ބާރަށް ވާހަކަ ދެއްކިއެވެ. ލޫތު އެއްވެސް ޖަވާބެއްނުދީ އިސްދަށަށް ޖަހާލިގޮތަށް އިނީއެވެ. އަހަރެން ލޫތުގެ މަންމަ އާއި އިނީ ތިބުނާހެން ލޯބިވެގެނެއްނޫން … އެކަމަކު ބަލާބަލަ މިއޮއް އުޅެވެނީއެއްނުން.. ދުވަހަކުވެސް ދެމީހުން އަރާރުންވެ ޒުވާބު ކުރާތަނެއް ލޫތު އަށް ފެނުނުތަ ؟ ދުނިޔެގައި އަހަންނަށް އެންމެ މުހިއްމީ ޒިޔާ.. އެއީ ޒިޔާ ގެ މަންމަ ގެ ހަމައެކަނި ހަނދާން.” ދޮންބައްޕަ ދުރުބަލަހައްޓައިގެން ގެއްލިފައި ކަހަލަގޮތަކަށް އިދެ ވާހަކަދެއްކިއެވެ. އެހެން އިރުކޮޅަކު އިނުމަށްފަހު އަނެއްކާވެސް ވާހަކަދެއްކިއެވެ. އަހަންނަށް އެންމެ ފުރަތަމަ ލޫތު ފެނުނު ދުވަހުވެސް ހިތަންއެރި ، އަހަރެންގެ އަންހެން ދަރިފުޅާއި ހަވާލު ވާނޭ ފަރާތެއް ލިބިއްޖެއޭ.. އޭރު ލޫތު ވަރަށްކުޑަ…”\nލޫތުއަށް ބުނާނެ އިތުރު އެއްޗެއް ނުވިސްނުނެވެ. އޭނާ އަށް ނޭނގި މާކުރިންވެސް މިކައިވެނި މިއޮތީ ހަމަޖެހި ނިމި ފައެވެ. ކުރިން އެކަން އެގިފައި އޮތްނަމަ އޭ ލުތުގެ ހިތަށްއެރިއެވެ. …. މަލްހާ ގާތު އޭނާގެ މިމަޖުބޫރީ ހާލަތު ކިޔައިދޭނީވެސް ކިހިނެތް ހެއްޔެވެ.؟ މިއީ ދޮންބައްޕަ އޭނަ ބަލާބޮޑުކުރުމުން އެކަމުގެ އަގު އަދާކުރަން ޖެހޭ ގޮތް ބާވައެވެ.؟ މަލްހާ މަތިން ހަނދާންވުމާއިއެކު އިތުރަށް ލޫތުގެ ބޯ ހާސްވިއެވެ.\nމަދަމާ އަހަރެން ޒިޔާއާއި މިވާހަކަ ދައްކާނަން… އަހަރެން ޔަޤީން ކުރަން ލޫތު މިކަމާއި ދެކޮޅު ހަދަން ޒިޔާ އަށް ހިތްވަރު ނުދޭނެކަމަށް… ދޮންބައްޕަ މިހެން ބުނެފައި ތެދުވަމުން ބުނެލިއެވެ. ލޫތުވެސް އެގަޑީގައި ގޭގައި ހުންނާނެ ކަމަށް އުއްމީދު ކުރަން. …………………………..\nwooooooooow…vvv reethi…waiting for the next 🙂 🙂\nvaa loabi engeynama kalaa mi ?. change the story name too\nNice bt I think name story as gulhey hen mibuny kuriyah vara gotheh neygey thee mi story belong to xiyaa so reader iny mivagutha ekani visnaafa then u know what to do if I want change so change I think xiyaa is better waiting for nxt part\nMeege hurin vaahakayah film hadhanee mifaharu miyothee film balaagen vaahaka liyefa.. varah fake..\nVarah salhi mi part ves…waitting for next part\nMee vaaloabi egeynama kalaaeflim balaan liyaa storyeh fake dhn dho\nލޯބި January 18, 2017\nހިތާމަ މަޖާ ލޯބި November 27, 2016\nހިތާމަ ބިރުވެރި ކުރުވާހަކަ އުފެއްދުންތެރި ލިޔުން އެހެނިހެން ލޯބި May 19, 2019


26 rashan beynun vaane Fen test kuraa aalaai hoadhan alun beelamah\n26 ރަށަށް ފެން ޓެސްޓް ކުރާ އާލާތް ހޯދަން އަލުން ބީލަމަށް\nއެންވަޔަރުމެންޓް މިނިސްޓަރު ޑރ. ހުސެއިން ރަޝީދު ހަސަން: ފެން ޓެސްޓް ކުރާނެ އާލާތް ހޯދަން ކުރި އިއުލާނު ބާތިލްކޮށް އަލުން ވަނީ ހުޅުވާލާފަ -- ފޮޓޯ: އެންވަޔަރުމަންޓް މިނިސްޓްރީ\nސައްބީސް ރަށަށް ބޭނުން ވާނެ ފެން ޓެސްޓް ކުރާ އިކުޕްމެންޓް ހޯދަން ކުރި އިއުލާނު ބާތިލުކޮށް، އަލުން ބީލަމަށް ހުޅުވާލައިފި އެވެ.\nއެންވަޔަރުމަންޓްގެ އިއުލާނެއްގައި ބުނަނީ މި މަސައްކަތަށް ފަންޑު ކުރަނީ އެ މިނިސްޓްރީ އާއި ގްރީން ކްލައިމެޓް ފަންޑު ގުޅިގެން ކަމަށެވެ. މި ސާމާނު ބޭނުން ވަނީ މި ޕްރޮގްރާމުން ހިންގާ "ޕޯޓިން ވަލްނަރަބްލް ކޮމިއުނިޓީސް އިން މޯލްޑިވްސް ޓު މެނޭޖް ކްލައިމެޓް ޗޭންޖް އިންޑިއުސްޑް ވޯޓާ ޝޯޓޭޖަސް" ގެ ޕްރޮޖެކްޓް މެނޭޖްމެންޓް ޔުނިޓަށެވެ.\nމި ކަމަށް އެންމެ ފުރަތަމަ އިއުލާނު ކުރީ މިދިޔަ މަހުގެ ނުވަ ވަނަ ދުވަހު އެވެ. ނަމަވެސް، އެ އިއުލާނު އެންވަޔަރުމަންޓް މިނިސްޓްރީން ވަނީ ބާތިލްކޮށްފަ އެވެ. ބާތިލް ކުރި ސަބަބެއް ކަމަށް ބުނީ އެ މަސައްކަތް ކޮށްދޭން ހުށަހެޅި އަގު ބޮޑު ކަމަށް އެ މިނިސްޓްރީ އަށް ފެނުމެވެ.\nއެހެން ކަމުން މި މަސައްކަތް ކުރަން ޝައުގުވެރިވާ ފަރާތްތަކުން އަލުން ބީލަން ހުށަހެޅުމުގެ ފުރުސަތު ވަނީ ހުޅުވާލާފަ އެވެ. މި މަސައްކަތަށް ބޭނުންވާ ސާމާނުގެ ޓެކްނިކަލް ސްޕެސިފިކޭޝަން އަދި "ޓާމްސް އޮފް ރިފަރެންސް" އެ މިނިސްޓްރީން ވަނީ އާއްމު ކޮށްފަ އެވެ. އަދި މިކަމާއި ގުޅޭ ގޮތުން އިތުރު މައުލޫމާތު ބޭނުންނަމަ އެ މިނިސްޓްރީ އަށް އީ-މެއިލް ކުރަން ވެސް އެދިފައިވެ އެވެ.\nމި މަަސައްކަތް ކުރަން ޝައުގުވެރިވާ ފަރާތްތައް ރަޖިސްޓްރީ ކުރުމުގެ ފުރުސަތު މި މަހުގެ 17 ވަނަ ދުވަހުގެ ނިޔަލަށް އޮންނާނެ އެވެ. އަދި މި މަސައްކަތް ކުރަން ބީލަން ހުށަހަޅަން ޖެހެނީ 21 ވަނަ ދުވަހުގެ ކުރިންނެވެ.\n19 ރަށެއްގެ ފެން ފަށަލަ ދިރާސާ ކުރަނީ


SunOnline: Asian Cup Qualification: Oman athun libunu2vana bayyaaeku, Qualify vumuge amilla baaru Raajje ah gelijje\nއޭއެފްސީ އޭޝިއަން ކަޕް ކޮލިފައިންގައި ރާއްޖެއާއި އޮމާން ބައްދަލުކުރި މެޗުގެ ތެރޭން: އެ މެޗުން ރާއްޖެ ބަލިވީ 3-1 ލަނޑުގެ ނަތީޖާއަކުން --- ސަން ފޮޓޯ/ މުހައްމަދު އަފްރާހް\nއޮމާން އަތުން ލިބުނު ދެވަނަ ބައްޔާއެކު، ކޮލިފައިވުމުގެ އަމިއްލަ ބާރު ރާއްޖެއަށް ގެއްލިއްޖެ\n8 މަސް 1 ހަފްތާ ކުރިން - 10 އޮކްޓޯބަރ 2017 6\nއޭޝިއަން ކަޕް ކޮލިފައިންގައި އޮމާން އަތުން ލިބުނު ދެވަނަ ބައްޔާއެކު ރާއްޖެއަށް ކޮލިފައިވުމުގެ އަމިއްލަ ބާރު ގެއްލިއްޖެއެވެ.\nގައުމީ ފުޓްބޯޅަ ދަނޑުގައި މިރޭ ކުޅުނު މެޗުގައި އޮމާން އަތުން ރާއްޖެ ބަލިވެފައިވަނީ 3-1 ލަނޑުގެ ނަތީޖާއަކުންނެވެ. އޭގެ ކުރިން މިދިޔަ މަހުގެ ކުރީކޮޅު އޮމާނާ ދެކޮޅަށް ރަށުން ބޭރުގައި ކުޅުނު މެޗުން ރާއްޖެ ބަލިވެފައިވަނީ 5-0 ލަނޑުގެ ނަތީޖާއަކުންނެވެ.\nކޮލިފައިންގެ 'ގްރޫޕް ޑީ'ގައި ރާއްޖެ އޮތީ ކުޅުނު ހަތަރު މެޗުން ލިބުނު ތިން ޕޮއިންޓާއެކު ތާވަލުގެ ތިންވަނައިގައެވެ. ދެވަނައިގައި އޮތް އޮމާނަށް ހަތަރު މެޗުން ނުވަ ޕޮއިންޓް ލިބިފައިވާއިރު، ގްރޫޕްގެ އެއްވަނާގައި އޮތް ފަލަސްތީނަށް ހަތަރު މެޗުން ލިބިފައިވަނީ 12 ޕޮއިންޓެވެ. އަދި ގްރޫޕްގެ ފުލުގައި އޮތް ބޫޓާނަށް އެއްވެސް ޕޮއިންޓެއް ލިބިފައެއް ނުވެއެވެ.\nމިރޭގެ މެޗަށް ރާއްޖޭގެ ޓީމުން ކެޕްޓަން އަލީ އަޝްފާގު (ދަގަނޑޭ) ފެނިފައެއް ނުވެއެވެ. މެޗުގައި ދަގަނޑޭ ބޭނުންކޮށްފައި ނުވަނީ އޭނާގެ ފަލަމަސްގަނޑަށް ލިބުނު އަނިޔާއަކާ ގުޅިގެންނެވެ.\nމެޗުގައި ލަނޑުޖަހާނެ ފުރަތަމަ ފުރުސަތު ލިބިގެންދިޔައީ ރާއްޖެއަށެވެ. މެޗުގެ ހަ ވަނަ މިނެޓުގައި އޮމާންގެ ޕެނަލްޓީ އޭރިޔާ ތެރެއިން މުހައްމަދު އުމައިރު ފޮނުވާލި ހަމަލާ އަމާޒުވީ އޮމާންގެ ތަޖުރިބާކާރު ކީޕަރު އަލީ އަލް ހަބްސީގެ އަތަށެވެ.\nއޮމާނުން ވަނީ ކައިރިކައިރީގައި ދެ ލަނޑު ޖަހައި، ލީޑު ފުޅާކޮށްފައެވެ. މެޗުގެ 14 ވަނަ މިނެޓުގައި ރާއްޖޭގެ ޕެނަލްޓީ އޭރިޔާ ތެރެއިން ފޮނުވާލި ހަމަލާއަކުން އޮމާންގެ ފުރަތަމަ ލަނޑު ޚާލިދު ޚަލީފާ އަލް ހަޖްރީ ކާމިޔާބުކޮށްދިންއިރު، އޭގެ މާގިނައިރުތަކެއް ނުވަނީސް ޕެނަލްޓީ އޭރިޔާ ތެރެއިން ރާއްޖޭގެ ޑިފެންޑަރުން ބޯޅަ ދިފާއުނުކުރެވުމުން އޭގެ ފައިދާ ނަގައި އޮމާނުން ވަނީ އެ ޓީމުގެ ދެވަނަ ލަނޑު ކާމިޔާބުކޮށްފައެވެ.\nރާއްޖޭން ލަނޑުޖަހާ އޮމާނުން ދަމަހައްޓަމުންދިޔަ ލީޑު ހަނިކުރީ މެޗުގެ 23 ވަނަ މިނެޓުގައެވެ. އޮމާނުގެ ޑިފެންޑަރުންނަށް ހެދުނު ގޯހެއްގެ ފައިދާ ނަގައި، ރާއްޖެއަށް އެ ލަނޑު ކާމިޔާބުކޮށްދިނީ އަލީ ފާސިރު (ސެންޓޭ)އެވެ. އޭނާ އެ ލަނޑު ކާމިޔާބުކުރީ އޮމާންގެ ޕެނަލްޓީ އޭރިޔާ ތެރެއަށް ވަނުމަށްފަހު ހަމަޖެހިލާފައި ފޮނުވާލި ހަމަލާއަކުންނެވެ. މެޗުގެ ފުރަތަމަ ހާފު ނިމިގެންދިޔައީ 2-1 ލަނޑުން އޮމާން ކުރީގައި އޮވެގެންނެވެ.\nމެޗުގެ ދެވަނަ ހާފު ފެށިތާ ތިން މިނެޓް ފަހުން ރާއްޖެއަށް ލަނޑު ޖަހާނެ ވަރަށް ރަނގަޅު ފުރުސަތެއް ލިބިގެންދިޔައެވެ. އޮމާންގެ ޕެނަލްޓީ އޭރިޔާ ތެރެއަށް ވަނުމަށްފަހު ސެންޓޭ ފޮނުވާލި ހަމަލާގެ ހުރަހަކަށްވީ އޮމާންގެ ތަޖުރިބާކާރު ގޯލްކީޕަރު އަލް ހަބްސީއެވެ.\nއޭއެފްސީ އޭޝިއަން ކަޕް ކޮލިފައިންގައި ރާއްޖެއާ ދެކޮޅަށް ކުޅުނު މެޗުގައި އޮމާންގެ ގޯލްކީޕަރު އަދި ކެޕްޓަންކަމުގެ ދައުރު އަދާކުރި އަލީ އަލް ހަބްސީ: އޭނާއަކީ އިނގިރޭސި ޕްރިމިއާ ލީގުގައި ކުރިން ބޮލްޓަން އަދި ވިގަންގެ ގޯލު ބެލެހެއްޓި ކީޕަރެއް --- ސަން ފޮޓޯ/ މުހައްމަދު އަފްރާހް\nއޮމާނުގެ ތިންވަނަ ލަނޑު ޖަހައި، މެޗުގެ 57 ވަނަ މިނެޓުގައި އެ ޓީމަށް އަލުން ލީޑު ފުޅާކޮށްދިނީ އަހްމަދު މުބާރަކްއެވެ. އޭނާ އެ ލަނޑު ކާމިޔާބުކުރީ ކޯނަރެއްގެ ތެރެއިން އޮމާންގެ ކުޅުންތެރިއެއް ފޮނުވާލި ހަމަލާއެއް ރާއްޖޭގެ ގޯލުގެ ހުރަސް ދަނޑީގައި ޖެހިފައި ލިބުނު ރީބައުންސް ބޯޅައަކުންނެވެ. ރާއްޖޭގެ ޕެނަލްޓީ އޭރިޔާ ތެރެއިން މުބާރަކަށް ބޯޅަ ލިބުނުއިރު އޭނާ ހުރީ ވަރަށް ހުސްކޮށެވެ.\nކޮލިފައިންގައި ރާއްޖެ ކުޅޭ ފަސްވަނަ މެޗުގައި އަންނަ މަހުގެ 14 ވަނަ ދުވަހު ނުކުންނަން ޖެހޭނީ ގްރޫޕްގެ އެންމެ ކުރީގައި އޮތް ފަލަސްތީނާ ދެކޮޅަށެވެ. އެ މެޗު ކުޅުމަށް ހަމަޖެހިފައިވަނީ ފަލަސްތީނުގެ ފައިސަލް އަލް ހުސޭނީ އިންޓަނޭޝަނަލް ސްޓޭޑިއަމްގައެވެ.\nފުޓްބޯޅަ ގައުމީ ފުޓްބޯޅަ ޓީމު އޮމާން އޭޝިއަން ކަޕް ކޮލިފިކޭޝަން ކުޅިވަރު 2017\nއުރުގުއޭއާ ރަޝިއާ ގަދަ 16އަށް، މިސްރާއި ސައުދީ ކަޓައިފި! 35 މިނެޓް 54 ސިކުންތު ކުރިން\nފުރަތަމަ ކެޓީ މޮރޮކޯ، ޕޯޗުގަލް ސަލާމަތް ކޮށްދިނީ ރޮނާލްޑޯ!5ގަޑި 37 މިނެޓް ކުރިން\nދިވެހި ޕްރިމިއާ ލީގު ފެށުން މިމަހުގެ 28 ވަނަ ދުވަހު، ފުރަތަމަ މެޗުގައި ނިއުއާއި ތިމަރަފުށި!6ގަޑި 12 މިނެޓް ކުރިން\nނޭމާއަށް އަނެއްކާވެސް އަނިޔާވެއްޖެ! 13 ގަޑި 49 ސިކުންތު ކުރިން\nސްޕެއިން ކޮޅަށް ހެޓްރިކް ހެދިފަހުން ރޮނާލްޑޯއާ ވާހަކައެއް ނުދައްކަން: އިސްކޯ 13 ގަޑި 13 މިނެޓް ކުރިން


Mi5Aharu Nimigen Dhaanee Tharaggeege Kul Jehifai Oi Rashakah Madaveli Hadhaafa: Madaveli Council Raees މިފަސް އަހަރު ނިމިގެންދާނީ ތަރައްގީގެ ކުލަ ޖެހިފަ އޮތް ރަށަކަށް މަޑަވެލި ހަދާފަ: މަޑަވެލި ކައުންސިލް ރައީސް – Huvadhoo News Mi5Aharu Nimigen Dhaanee Tharaggeege Kul Jehifai Oi Rashakah Madaveli Hadhaafa: Madaveli Council Raees Huvadhoo News\nމިފަސް އަހަރު ނިމިގެންދާނީ ތަރައްގީގެ ކުލަ ޖެހިފަ އޮތް ރަށަކަށް މަޑަވެލި ހަދާފަ: މަޑަވެލި ކައުންސިލް ރައީސް\nމިފަސް އަހަރު ނިމިގެންދާނީ ތަރައްގީގެ ކުލަ ޖެހިފަ އޮތް ރަށަކަށް މަޑަވެލި ހަދާފަ ކަމަށް މަޑަވެލި ކައުންސިލްގެ ރައީސް ފިޔާޟް ހަސަން ވިދާޅުވެއްޖެއެވެ.\nފިޔާޟް މިހެން ވިދާޅުވީ މަޑަވެލީގައި މިވަގުތު ކުރިއަށްދާ މަޑަވެލި އައިކަން ބަނދަރު ބޯޑު ކައުންސިލާއި ރަސްމީކޮށް ހަވާލު ކުރުމުގެ ރަސްމިއްޔާތުގައި ވާހަކަ ދައްކަވަމުންނެވެ.\nމަޑަވެލި ރަމްޒު ކޮށްދޭ މޮނިއުމެންޓަކީ ހެޔޮއެދޭ ފަރާތްތަކެއްގެ އެހީގައި ބެހެއްޓޭ އެއްޗެކެވެ.6ލައްކަ ރުފިޔާ ޚަރަދު ކޮށްގެން ބަހައްޓާ “މަޑަވެލި އައިކަން” އަކީ މަޑަވެލި ދާއިރާގެ ކުރީގެ މެމްބަރު މުއާޒް މުހައްމަދު ރަޝީދު އާއި މަޑަވެލީ އަބްދުﷲ ފަހުމީގެ އިތުރުން އެ ރަށު މުޙައްމަދު ނާދިމް އަދި އަމްޖަދް ޙަސަންގެ އެހީތެރިކަމާއެކު ބަހައްޓާފައިވާ ބޯޑެކެވެ.\nދިގުމިނުގައި 30 ފޫޓް އަދި އުސް މިނުގައި 10 ފޫޓް ހުންނަ މިއައިކަން ބަހައްޓާފައިވަނީ ރަށުގެ މޫނު މަތީ ބަނދަރު ސަރަހައްދުގައެވެ. މިއައިކަން އަކީ ދުބާއީގައި ތައްޔާރުކޮށްގެން ގެނެސް މަޑަވެލީ ގައި ބަހައްޓާފައިވާ މި އައިކަންގެ ސަބަބުން އެރަށަށް އިތުރު ފުރިހަމަ ކަމެއް ލިބިގެން ދާނެކަމުގައި މަޑަވެލީގެ ކައުންސިލުގެ އިތުރުން ރައްޔިތުން ޤަބޫލުކުރެއެވެ.\nމިރަސްމިއްޔާތުގައި ގދ އަތޮޅު ކައުންސިލްގެ ރައީސްގެ އިތުރުން ކައުންސިލް ތަކުގެ އިސް ފަރާތްތައް ބައިވެރިވެފައިވެއެވެ. އޭގެ އިތުރުން މަޑަވެލި ދާއިރާގެ ކުރީގެ މެމްބަރު މުއާޒު މުހައްމަދު ރަޝީދު ވަނީ ބައިވެެރިވެވަޑައިގެންފައެވެ.


HDC ge maalee thanavas kan othee dhahvefa: Muiz | Mihaaru\nމިނިސްޓަރު މުއިއްޒު ނޫސްވެރިންނަށް މައުލޫމާތު ދެއްވަނީ. - ފޮޓޯ: ނިޝާން އަލީ/ މިހާރު\n09 އޮކްޓޯބަރ 2018 - 18:36 61 comments\nހައުސިން މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި މުއިއްޒު ވިދާޅުވީ ދެވަނަ ފިޔަވަހިން ގޯތިތައް ވިއްކުމުގެ އެއް މަގްސަދަކީ އެޗްޑީސީ އަށް ކޭޝްފްލޯގެ ދަތިތަކެއް ކުރިމަތިވެފައިވާތީ ކަމަށެވެ.\nގޯތި ވިއްކަން ނިންމުމުގެ ކުރިން، އެޗްޑީސީގެ އިސް ވެރިންނާއި ސަރުކާރުގެ އިގްތިސާދީ ސިޔާސަތުތައް ކަނޑައަޅާ އިކޮނޮމިކް އެންޑް ޔޫތު ކައުންސިލުން ބައްދަލު ކުރި ކަމަށް މުއިއްޒު ވިދާޅުވި އެވެ.\nކައުންސިލުން ނިންމީ އަކަފޫޓެއް 300ރ. އާއި 400ރ. އާ ދެމެދުގެ އަގަކަށް ވިއްކުމަށެވެ. މިނިސްޓްރީން ނިންމާފައިވަނީ 1000 އަކަފޫޓުގެ 400 ގޯތި، އަކަފޫޓެއް 400ރ. ގެ ރޭޓުން ވިއްކާ ގޮތަށެވެ. މީގެ ކުރިން ހުޅުމާލޭ ދެވަނަ ފިޔަވަހިން ވިއްކި ގޯތިތަކުގެ އަގު އުޅުނީ އަކަފޫޓެއް 3000ރ. އަށް ވުރެ މަތީގަ އެވެ.\nGoathi vikkun kuriyah gendhan ACC in vanee hudhdha dheefai: Muizzu\nމުއިއްޒު ވިދާޅުވި ގޮތުގައި 400 ގޯތި ދޫކުރަނީ މާލޭގައި ދިރިއުޅޭ ރައްޔިތުންނަށް ގެދޮރުގެ ދަތިކަން ފިލުވާލުމަށް ކުރަމުން އަންނަ ސިލްސިލާ މަސައްކަތުގެ ތެރެއިންނެވެ.\nއެޗްޑީސީގެ މާލީ ތަނަވަސްކަން އޮތީ ދަށްވެފައިވާ ކަމަށް މުއިއްޒު ވިދާޅުވި އިރު، އެކަމާ ގުޅޭ އެއްވެސް ތަފްސީލެއް އޭނާ ނުދެއްވަ އެވެ. އަދި އެކަމާ ގުޅިގެން އެޗްޑީސީގެ ބަހެއް ވެސް ނުލިބުނެވެ. އެކަމަކު، އެޗްޑީސީއަކީ މީގެ ކުރިން، ފައިދާއާއެކު ހިންގަމުން އައި ކުންފުންޏެކެވެ.\nހުޅުމާލެ އިން ގޯތި ވިއްކަން ނިންމި މައްސަލައިގައި އެންޓި ކޮރަޕްޝަން ކޮމިޝަން (އޭސީސީ) އިން ވެސް ބުނީ ދެވަނަ ފިޔަވަހިން ގޯތިތައް ވިއްކުމުގެ މަގްސަދަކީ އެޗްޑީސީ އަށް ކޭޝްފްލޯގެ ދަތިތަކެއް ކުރިމަތިވެފައިވާތީ ހައްލު ހޯދަން ފާހަގަ ކުރެވިފައިވާ ކަމަށެވެ.\nމުއިއްޒު ވިދާޅުވީ، އެޗްޑީސީގެ އެސެޓެއްގެ ގޮތުގައި އޮތް ހުޅުމާލެއިން ގޯތި ދިނުމުގެ މަސައްކަތް ސަރުކާރުން ކުރަނީ އެކަން ކުރަން އޮންނަ އުސޫލުން ކަމަށެވެ.\nމިނިސްޓްރީގެ ދައުރަކީ އިޖުތިމާއީ ބޯހިޔާވަހި ކަމުގެ ދަށުން ގޯތި ލިބޭ މީހުން ކަނޑައެޅުން ކަމަށާއި ގޯތި ވިއްކުމުގެ މަސައްކަތް ކުރާނީ އެޗްޑީސީން ކަމަށް ވެސް މިނިސްޓަރު ވިދާޅުވި އެވެ.\nއިތުރު ލިޔުންތައް ހުޅުމާލެ ބޯހިޔާވަހިކަން އެންޓި ކޮރަޕްޝަން ކޮމިޝަން ހައުސިން މިނިސްޓްރީ އެޗްޑީސީ ކުރީގެ މިނިސްޓަރު ޑރ. މުހައްމަދު މުއިއްޒު ހުޅުމާލޭ ދެ ވަނަ ފިޔަވަހި އިކޮނޮމިކް އެންޓް ޔޫތު ކައުންސިލް


ބޮޑުފިނޮޅުން ބިދޭސީން ބޭލުމަށް ވަގުތީ އަމުރަކަށް އެދެފި - DhiDaily\nބޮޑުފިނޮޅުން ބިދޭސީން ބޭލުމަށް ވަގުތީ އަމުރަކަށް އެދެފި\nބ. އަތޮޅުގައި ރިސޯޓް ތަރައްގީ ކުރަމުންދާ ރަށް، ބޮޑުފިނޮޅުގައި ތިބި ބިދޭސީން އެ ރަށުން ބާލަން ވަގުތީ އަމުރެއް ނެރެދިނުމަށް އެދި ސީލް މޯލްޑިވްސް ޕްރައިވެޓް ލިމިޓެޑްގެ ފަރާތުން ތުޅާދޫ މެޖިސްޓްރޭޓަށް ހުށަހަޅައިފި އެވެ.\nބޮޑުފިނޮޅުގައި ތިބި ގިނަ އަދަދެއްގެ ބިދޭސީންނަކީ ރިޒް ކުންފުނީގެ ބައެއް ނޫންކަމަށް ބުނެ އޭނާ ވިދާޅުވީ އެ މުވައްޒަފުންނަށް ކޯޓާ ހޯދަން އިމިގްރޭޝަންގައި އެދިފައި ވަނީ ސީލް މޯލްޑިވްސްގެ މެނޭޖިން ޑިރެކްޓަރުގެ ލިއުމަކާ އެކުގައި ކަމަށެވެ.\nމުސާރަ ނުދޭ ކަމަށް ބުނެ އެރަށުގައި މަސައްކަތް ކުރާ ބިދޭސީން ތަކެއް ވަނީ ދިވެހީން ތަކެއް ރަހީނުކޮށް، ރަށުގެ ތަކެއްޗަށް ގެއްލުންދީ ފުލުހުންނާ ވެސް ކުރިމަތިލައިފަ އެވެ. މި މައްސަލައިގައި 19 ބިދޭސީއަކު ހައްޔަރުކޮށް ބަންދުގެ މުއްދަތު ވަނީ ޖަހައިފަ އެވެ.


Alun hayyaru kurumun ves2meehun court in dhookohlaifi\nކުރިމިނަލް ކޯޓުގެ ކޯޓު ރޫމެއް: - އަވަސް ފޮޓޯ: އަހުމަދު ޝުރާއު\nހޯމަ ދުވަހު ކޯޓް އަމުރަކާއެކު ގޮސް ގެއެއް ބަލައި ފާސްކޮށް ހައްޔަރު ކުރި ދެ މީހަކު ކޯޓުން ދޫކޮށްލުމުން، ރޭ އަނެއްކާވެސް އެ ދެ މީހުން ހައްޔަރުކޮށްފައިވަނިކޮށް ދޫކޮށްލައިފި އެވެ.\nހުޅުމާލެ މެޖިސްޓްރޭޓް ކޯޓުން އެ ދެ މީހުން މިފަހަރު ދޫކޮށްލީ ބަންދުގެ މުއްދަތު ޖެހުމަށް އެ ކޯޓަށް މިއަދު ހާޒިރުކުރުމުންނެވެ. މިފަހަރު އެ ދެ މީހުންގެ މުއްދަތު ޖަހައިނުދިން ސަބަބު ސާފެއް ނުވެ އެވެ.\nއެ ދެ މީހުން ފުރަތަމަ ދޫކޮށްލީ ޖިނާއީ އިޖްުރާއަތުގެ ގާނޫނުގެ 12 ވަނަ މާއްދާއަށް ރިޔާއަތްކޮށެވެ. އެ މާއްދާގައި ބުނަނީ ކޯޓް އަމުރުގެ ހުރިހާ ގަނޑެއްގައި ގާޒީގެ ނަމާއި ސޮއި އަދި ތައްގަނޑު އިންނަންވާނެ ކަމަށެވެ. ނަމަވެސް ފުލުހުން އެދިގެން ދިން ކޯޓް އަމުރުގައި ސޮއި އިނީ ހަމައެކަނި ފަހު ގަނޑުގަ އެވެ.


Raajje TV ge9vana aharee dhuvas faahaga kurun mirey\nރާއްޖެ ޓީވީގެ އަހަރީ ދުވަސް ފާހަގަކުރުމަށް މިރޭ ޚާއްސަ ހަފްލާއެއް އޮންނާނެ\nމިހަފްލާގައި ފާއިތުވި އަހަރު ރާއްޖެ ޓީވީން އެކި ގޮތްގޮތުން ފާހަގަކޮށްލެވުނު ފަރާތްތަކަށް އެވޯރޑް ދިނުމަށް ވަނީ ހަމަޖެހިފައި\nކ. މާލެ | 15 ޑިސެންބަރ 2019 | އާދީއްތަ 17:20 | 7,699\nރާއްޖެ ޓީވީގެ ސްޓާފުން - ޔޫސުފް ސޮފްވާން ރަޝީދު\nރާއްޖެޓީވީ ގެ9ވަނަ އަހަރީ ދުވަސް ފާހަގަކުރުމުގެ ގޮތުން މިރޭ ރާއްޖެ ޓީވީ ނައިޓްގެ ނަމުގައި ޚާއްސަ ހަފުލާ އެއް އޮންނާނެ އެވެ.\nމިރޭ 8:45 ގައި ދަރުބާރުގޭގައި އޮންނަ މި ޚާއްސަ ހަފުލާ ރާއްޖެ ޓީވީން ވަގުތުން ދުރަށް ދައްކާނެ އެވެ. މި ހަފުލާގެ ޝަރަފުވެރި މެހެމާނަކީ ފަސްޓް ލޭޑީ މެޑަމް ފަޒުނާ އަހުމަދެވެ. މިހަފުލާގައި ފާއިތުވި އަހަރު ރާއްޖެ ޓީވީން އެކި ގޮތްގޮތުން ފާހަގަކޮށްލެވުނު ފަރާތްތަކަށް އެވޯރޑް ދިނުމަށް ވަނީ ހަމަޖެހިފަ އެވެ.\nއެގޮތުން ދިނުމަށް ހަމަޖެހިފައިވާ އެވޯޑުތަކަކީ އެންމެ ހާޒިރީއަށް ރަނގަޅު މުވައްޒަފާއި، ފާއިތުވި ފަސް އަހަރު ތެރޭގައި ދުވަހަކުވެސް ގަޑިނުޖެހި، ސަލާން ބުނެފައި ނުވާ މުވައްޒަފާއި، ފާއިތުވި އަހަރު އެންމެ މޮޅު އުފެއްދުން އުފެއްދި މުވައްޒަފެވެ. މީގެއިތުރުން އެންމެ މޮޅު ކެމެރާމަނާއި، އެންމެ މޮޅު އެޑިޓަރ، އެންމެ މޮޅު ޕްރެޒެންޓަރ އަދި އެންމެ މޮޅު ނިއުސް އެންކަރާއި، އެންމެ މޮޅު އޮން އެއަރ އޮޕަރޭޓަރަށްވެސް އެވޯޑް ދިނުމަށްވަނީ ހަމަޖެހިފަ އެވެ. މީގެއިތުރުން ކިޔުންތެރިންގެ މެދުގައި އެންމެ މަޤުބޫލު ލިޔުންތެރިޔާ އާއި ކިޔުންތެރިންގެ މެދުގައި އެންމެ މަޤުބޫލު ލިޔުން އަދި އެންމެ ގިނަ އަރޓިކަލް ލިޔުނު ލިޔުންތެރިޔާއަށްވެސް އެވޯޑު ދިނުމަށް ވަނީ ހަމަޖެހިފަ އެވެ. އެންމެ މޮޅު ލިޔުމާއި އެންމެ މަޤުބޫލު ފޮޓޯ ސްޓޯރީ އާއި އިނޮވޭޝަން އަދި އެންމެ އުންމީދީ މުވައްޒަފާއި ސްޓާފް އޮފް ދަ އިޔަރ އަށްވެސް އެވޯޑް ދިނުމަށް ވަނީ ހަމަޖެހިފަ އެވެ.\nރާއްޖެ ޓީވީއަށް9އަހަރު ވެގެންދާއިރު ރާއްޖެޓީވީއަށް ވަނީ އެކި ގޮތްގޮތުން ގޮންޖެހުންތަކާ މީގެ ކުރިން ކުރިމަތިވެފަ އެވެ. އެގޮތުން ކުރީގެ ރައީސް އަބްދުﷲ ޔާމީނުގެ ވެރިކަމުގައި ފާސްވެގެންދިޔަ އަބުރުގެ ޤާނޫނާއެކު އެކި ފަހަރު މަތިން ރާއްޖެ ޓީވީ ވަނީ ބޮޑެތި ޢަދަދުތަކުން ޖޫރިމަނާކޮށްފަ އެވެ.\nއެކި ފަހަރު މަތިން ރާއްޖެޓީވީ ކުރި ޖޫރިމަނާގެ ޢަދަދު 3.7 މިލިއަން ރުފިޔާއަށް އަރައެވެ. މިފައިސާ ދައްކާފައިވަނީ މުއައްޒަފުންނާއި، ރާއްޖެޓީވީގެ ބެލުންތެރިންނާއި، ޢާންމު ރައްޔިތުންގެ މަސައްކަތުންނެވެ. އަދި ރާއްޖެ ޓީވީގެ ބައެއް ނޫސްވެރިން ވަނީ ޖަލަށްލާ ދައުވާވެސް ކޮށްފަ އެވެ.


ކޮންމެ ކަމަކާއިވެސް ހިތްވަރާއިއެކު ކުރިމަތިލައިފިނަމަ ކާމިޔާބުވާނެއެވެ — Ihavandhoo.com\nކޮންމެ ކަމަކާއިވެސް ހިތްވަރާއިއެކު ކުރިމަތިލައިފިނަމަ ކާމިޔާބުވާނެއެވެ\n3 އޮގަސްޓު 20142އަހްމަދު ޢަލީ\nދުނިޔޭގެ އެތަންމިތަނަން ނަޒަރު ހިންގާލުމުން ފެންނަނީ ވަރަށް އަޖައިބު ކުރުވަނިވި ކަންތައްތަކެވެ. ދުނިޔޭގެ ފަތްފުއްތައް "ހާވާލުމުން" ފެންނަނީ އަންތރީސްވެ ޝޯހުވާ ފަދަ ވާހަކަތެކެވެ. ފަޤީރު އާއިލާތަކަށް އުފަން އެތައް އެތައް ދަރިންނެން ޤައުމުތަކުގެ ވެރިންނަށްވީ ވާހަކައެވެ. މުއްސަނދި މަހުޖަނުންނަށް ވެފައި ހުރިވާހަކައެވެ. މޮޅެތި ވާހަކަ ލިޔުންތެރިންނަށް ވެފައި ހުރިވާހަކެއެވެ. އަދި މިނޫނަސް ތަފާތު ދާއިރާތަކުން ކުރިއަރައި، ލާމަސީލު ނަމޫނާތަކަށް ވެފައި ހުރިވާހަކަތަކެވެ. ސުވާލަކީ ފައިސާގެ ތަނަވަސްކަމެއް ނެތް، ދިރިއުޅުމުގެ ޙާލަތު އެހާދަށްފަންތީގެ މީހުން މިހާ ބޮޑަށް ކުރިއަރާ ގޮސްފައިވަނީ ކިހިނަކުން ތޯއެވެ؟ ޖަވާބަކީ ހިތްވަރާއެކު ކޮންމެ ކަމަކާއިވެސް ކުރިމަތިލުމެވެ. އަޅުގަނޑު މިބަޔާން ކުރިފަދަ މާލީ ތަނަވަސްކަން ނެތް ފަރާތްތަކުން ބަޔާންކުރެވުނު މަޤާމުތައް ދިފާޢުކޮށްފައިވާނީ އެމިހުންގެ ގަދަ ހިތްވަރާއި، އަޒުމާއި، ކެރުމުގެ ސަބަބުންނެވެ.\nއިސްލާމީ ތާރީޚަށް ވިސްނާލި ނަމަވެސް އަޅުގަނޑު މިދެންނެވި ބަހުގެ ހަޤީގަތް ވަރަށް ޞަރީހަކޮށް ފެންނަށް އެބަ އޮތެވެ. ބަދުރު ހަނގުރާމައަށް ފިކުރުކޮށްލަމާތޯއެވެ. މުސްލިމުންގެ އެންމެ 300 އެއްހާ މީހުންނާއި ކުރިމަތިލީ ކިހާ ބޮޑު ލަޝްކަރަކާއެކުތޯއެވެ؟ ނަމަވެސް މުޝްރިކުންގެ ލަޝްކަރު ބޮޑުވެ ބިޔަވުމަކުން އެމީހުންނަކަށް އެއްވެސް ކުރިއެރުމެއް ނުލިބެއެވެ. އެމީހުންގެ ތެރޭގައި މިބުނާ ހިތްވަރު ނެތުމުންނެވެ. ނަމަވެސް މުސްލިމުން ދުޝްމަނުންގެ މައްޗަށް ގަދަވެގަތީ ގަދަ ހިތްވަރާއިއެކު ހަނގުރާމަކޮށްގެންނެވެ. އަދި މިނޫން ހަނގުރާމަތަކުގައިވެސް މުސްލިމުން ހޯދައިފައިވާ ކާމިޔާބުތަކުގެ އެންމެ ބޮޑު އެއް ސިއްރަކީ ހިތްވަރާއިއެކު ކުރިމަތިލުމެވެ.\nއަޅުގަނޑުމެންގެ ތާރީޚަށް ފީނާލަމާތޯއެވެ. މުޙަންމަދު ތަކުރުފާނު، ޤައުމީ ބަޠަލަކަށް ވެވަޑައިގަތްގޮތް އެނގިނުލައްވާ ދިވެހި ދަރިއަކު މަދުވާނެކަން ކަށަވަރެވެ. އެމަނިކުފާނައި، އެމަނިކުފާނުންގެ ހިތްވަރުގަދަ ބައިވެރިން ކުރަށްވާފައިވާ މަތިވެރި މަސައްކަތަކީ އެއަށް އިތުރު ތަފްސީލެއް ބޭނުންވާނެ ކަމެއް ނޫނެވެ. ރެޔާއި ދުވާލު ކުރި ބުރަ މަސައްކަތުގެ ނަތީޖާ ފޮނިކޮށް ލިބުނީ، ހިތްވަރާއިއެކު ކުރިމަތިލައިގެންކުރި މަސައްކަތުން ކަމާއިމެދު ކަޑަވެސް ވަހުމެއްނެތެވެ. ދޮން ބަންޑާރައިންނާއި، ހަސަން ނޫރަންދީން ފަދަ ރަސްރަސްކަލުންގެ ކާމިޔާބީގެ ފަހަތުގައިވަނީ ހިތްވަރާއިއެކު ކުރިމަތިލުމެވެ.\nއެންމެ ފުރަތަމަ ރޭޑިޔޯއެއް ހަދަން އީޖާދަކުރަން ހިޔާރުކުރި ގަގްލިމޯ މާރކޯނިއަށް ދިމާވި ގޮޖެހުންތަކަށް ވިސްނަވާށެވެ. ރޭޑިޔޯއެއްގެ ޒަރިއްޔާއިން ދުރަށް އަޑު ފޮނުވިދާނެކަމަށް ޙިޔާލުދިނުމުން އޭނާއަކީ ބުއްދި ހަމަނުޖެހޭ މީހެއްކަމަށް ބަލައި ޖަލަށްލެވުނެވެ. ނަމަވެސް އޭނާގެ އަޒުމަކަށް ބަދަލެއް ނާދެއެވެ. ޖަލުގައި އޮވެގެންވެސް އޭނާ މަސަކަތްކޮށް ރޭޑިޔޯއެއްގެ ޒަރިއްޔާއިން ދުރަށް އަޑު ފޮނުވިދާނެކަމަށް މީހުނަށް ޔަގީން ކޮށްދިނެވެ.\nތޯމަސް އެޑިޝަން ބޮކި ވުޖޫދު ކުރުމަށްޓަކައި އެތަކެއްހާސް ފަހަރު އޭނާ ނާކާމިޔާބިއްޔާ ކުރިމަތިލިޔެވެ. އެންމެފަހުން ދިހަހާސް ވަނަ ފަހަރު އޭނާ ކާމިޔާބީގެ އެންމެފަހު ކުރިބޯއްޓަށް ވާސިލްވިއެވެ.\nހެންރީ ފޯޑުގެ ފުރަތަމަ އޮޓޯމޯބައިލް ކުންފުޏައްވީ ކިހިނެއްތޯއެވެ؟ ފުރަތަމަ ވީ ގެއްލުމެވެ. ނަމަވެސް އޭނާ އެކަމުން ބަރިއްޔަވެގަތީއެއް ނޫނެވެ. ގަދަ ހިތްވަރާއެކު މަސައްކަތް ކޮށް ކާމިޔާބުކުރީއެވެ. އޭނަވަނީ ދުނިޔޭގެ ފުރަތަމަ އޮޓޯ މޯބައިލް ކުންފުނިތަކުގެ ތެރެއިން ފުރަތަމަ އެސެމްބުލީ ލައިނެން ގާއިމުކޮށް ދުނިޔޭގެ އެންމެ ފުރަތަމަ އެފަދަ ކުންފުންޏެއްގެ ގޮތުގައި ފޯޑް މޮޓޯ ކުންފުނީގެ ނަން ތާރީޚުގެ ތެރެއަށް ފަވާލައިފަ އެވެ. ބޮޑު އުޖޫރާގައި އަގުހެޔޮކޮށް ވުނަދާނަކުރުމުގައި އެކަމަށް ޤާއިމުކުރައްވާފައިވާ ވުނަދާނަ ސްކޫލު، "ފޯޑިސަމް"ގެ ސަބަބުން ހެންރީ ފޯޑްވަނީ ދުނިޔޭގެ އެންމެ މުއްސަނދި ތިން މަހުޖަނުންގެ ލިސްޓުން ޖާގަ ހޯދާފަ އެވެ.\nޖޯން ގްރިޝްމް އެންމެ ފުރަތަމަ ލިޔުނު ދިގުވާހަކަ ވަނީ ޗާޕުނުކޮށް ފޮނުވާލާފަ އެވެ. އެހެނަސް، ޖޯން މާޔޫސްވެ ހިތްވަރު އެލުވަ އެއް ނުލަ އެވެ. އޭނާގެ ފުރަތަމަ މަސައްކަތުން ލިބުނު ނާކާމިޔާބީއަށްފަހު ވާހަކަ ލިޔުމުގެ މަސައްކަތް ކުރަމުން ދިޔަ އެވެ. ފުލުފުލުގައި ވާހަކަ ލިޔަމުން ދިޔަ އެވެ. އާޚިރު ނަތީޖާއަކަށްވީ ދުނިޔޭގެ މަޝްހޫރު ވާހަކަލިޔުންތެރިންގެ ލިސްޓުން ޖޯން ގެ ނަން ވިދަން ފެށުމެވެ. އޭނާގެ ވާހަކަތައް ޑްރާމާތަކުގެ ސިފަ ޖެހިގެން ތަފާތު މީޑިއާ ތަކުގައި ދައުރުވަން ފެށުމެވެ. 21 ވަނަ ޤަރުނުގައި އުފެއްދި އެންމެ އުފެއްދުންތެރި އެންމެ މޮޅު ވާހަކަލިޔުންތެރިންގެ ޝަރަފު މީޑިއާތަކުން އޭނާއަށް ވަނީ ދެއްވާފަ އެވެ.\nބަޔާންކުރެވުނު މިސާލުތަކަށް ވިސްނާ ފިކުރު ކޮށްލާއިރު އަޅުގަނޑުމެންނަށް އެންމެ ބޮޑަށް ފާޅުވެގެންދިޔައީ ހިތްވަރާއި، ކާމިޔާބަކީ ގުޅިފައިވާ އެއްޗެއްކަމެވެ. ހިތްވަރާއެކު ކުރިމަތިލައިފިނަމަ ކާމިޔާބުވާނެކަމެވެ. ދުނިޔެވީ ކޮންމެ ކަމަކަށްވެސް އޮތީ ހަމަ މިހުކުމެވެ. ކާމިޔާބު ބޭނުމިއްޔާ، ހިތްވަރާއެކު ކުރިމަތިލުމެވެ. އެންމެ ކުދި ނުވަތަ އަދައިގެ ކަންތައްތަކުން ފެށިގެން އެންމެ ބުރަ އުނދަގޫ ކަންތައްތައްވެސް ހިތްވަރައިއެކު ކުރިމަތިލައިފިނަމަ ކާމިޔާބުވާނެކަމީ ޝައްކެއް ހުރިކަމެންނޫނެވެ. މި ސަބަބަށްޓަކައި މަޝްހޫރު އަދީބަކު ވިދާޅުވަނީ "ނަތިން އިޒް އިމްޕޮސިބަލް" އެވެ. ނަމަވެސް ކާމިޔާބު ކުރެވޭނީ ގަދަ ހިތްވަރައިއެކު އެ ކުރާކަމަކާއި ކުރިމަތިލައިގެންނެވެ. މިއާއި ހިލާފަށް އެއްވެސް ހިތްވަރެއް ޖޯޝެއްނެތި ކަންނެތްކަމާއެކު ކަންކަމައި ކުރިމަތިލާނަމަ އެންމެ ގާތް އެކުވެރިއަކަށްވާނީ އަޅުގަނޑުމެން އެންމެންވެސް އެކަމެއް ޤަބޫލުކުރަން ބޭނުންނުވާ ނާކާމިޔާބީއެވެ.\nއަޅުގަނޑުމެންނީ އިންސާނުންނަށް ވީހިނދު، ފުރިހަމަ ބައެއްގަ ގޮތުގައި އަޅުގަނޑުމެން ވާކަން ލާޒިމެންނޫނެވެ. އަދި ގޮންޖެހުމަކައި ނުލައި ދިމާކުރާ ކޮންމެކަމެއް ހާސިލުވުންވެސް ލާޒިމެއް ނޫނެވެ. ހިތްވަރާއެކު ކުރިމަތިލާ ކޮންމެ ކަމަކުން އަޅުގަނޑުމެންނަށް ދޭހަވަނީ ތިމާ އެކަމެއް ކާމިޔާބުކުރަން ބޭނުންވާކަމެވެ. އަދި ޤަބޫލުކުރަންވީ ހަޤީގަތަކީ އެކަމެއް ހާސިލްކުރުމަކީ ދުރުގައިވާ ކަމެއް ނޫންކަމަވެ. ވީމާ، އަޅުގަނޑުގެ އިލްތިމާސަކީ ކޮންމެ ކަމަކާއިވެސް ހިތްވަރާއެކު ކުރިމަތިލާށެވެ. އޭރުން ކާމިޔާބުވާނެއެވެ. އިންސާނީ ތާރިޙުންނާއި، އިސްލާމީ ތާރީޙުންނާއި، ދިވެހި ތާރީހުން އަދި ކިއެންތަ މިނޫންވެސް ކޮންމެ ތާރީޙަކުން ވިސްނާލިނަމަވެސް މިހަގީގަތް ފާޅުވެއެވެ. އަދި މިއަދުވެސް މިކަންދަނީ ސާބިތުވަމުންނެވެ. ކުރިމަގުގައިވެސް މިއީ ބަދަލެއް އަންނާނެ ކަމެއް ނޫނެވެ. ނިންމާލުމުން ބުނެލަން އޮތީ!\n– 25 ސެޕްޓެމްބަރު 201401\n– 21 ނޮވެމްބަރު 201400


Adhurey aa Shuja Dhoonidhoo ah gengosfi\nއަދުރޭ އާއި ޝުޖާއު ދޫނިދޫއަށް ގެންގޮސްފި\nއަބްދުއް ރަހީމް އަދި ޝުޖާއު\nއިދިކޮޅު ޕީޕީއެމާއި ކޮންގްރެސް ޕާޓީން މިއަދު މާލޭގެ އެކި ދިމަ ދިމާގައި ކުރިއަށް ގެންދިޔަ މުޒާހަރާގެ ތެރެއިން ހައްޔަރުކުރި ޕްރޮގްރެސިވް ކޮންގްރެސް ކޯލިޝަންގެ ވަގުތީ ލީޑަރު އަބްދުއްރަހީމް އަބްދުﷲ އާއި ޕީޕީއެމްގެ ނައިބު ރައީސް އިބްރާހިމް ޝުޖާ ދޫނިދޫއަށް ގެންގޮސްފި އެވެ.\nއެ ދެ ބޭފުޅުން ހައްޔަރު ކުރީ އިންޑިއާއިން ހަދިޔާ ކުރި ކޮވިޑް ވެކްޝިނާ ބެހޭ ގޮތުން އަޑު އުފުލައި ދަރުބާރުގޭ ކުރިމަތީގައި އިހުތިޖާޖުގެ ކުރަމުން ދަނިކޮށް މިއަދު މެންދުރު އެވެ. އެ ދެ ބޭފުޅުން ދޫނިދޫއަށް ގެންގޮސްފައިވަނީ މިރެއެވެ. ހޯމަ ދުވަހުވެސް އެ ދެ ބޭފުޅުން ހައްޔަރުކުރި އެވެ. ނަމަވެސް އެ ރޭ ވަނީ ދޫކޮށްލާފައެވެ.\nއަބްދުއްރަހީމް އާއި ޝުޖާއު ދޫނިދޫއަށް ގެން ދިއުމާއި ގުޅޭގޮތުން ފުލުހުން ވަކި އެއްޗެއް ނުބުނެއެވެ. އިދިކޮޅު ކޯލިޝަނުން ބުނީ އެ ދެ ބޭފުޅުން މިރޭ ދޫނިދޫއަށް ގެންގޮސް ބަންދުކޮށްފައިވާ ކަމަށެވެ. އަބްދުއްރަހީމް އާއި ޝުޖާއު އިތުރަށް ބަންދުގައި ބައިތިއްބާނަމަ މާދަމާ ކޯޓަށް ހާޒިރުކޮށް ބަންދުގެ މުއްދަތު ހޯދަން ޖެހޭނެ އެވެ.\nއިދިކޮޅުން މިދިއަ ބުރާސްފަތި ދުވަހަށް ފަހު ސިޔާސީ މަގުމަތީ ހަރަކާތް އިތުރުކޮށް ކޮންމެ ދުވަހަކު ވެސް ގެންދަނީ މާލެ އާއި ބައެއް ރަށްރަށުގައި މުޒާހަރާތައް ކުރަމުންނެވެ. އަދި އަންނަ ހުކުރު ދުވަހު މުޅި ރާއްޖޭގައި ފުޅާ މުޒާހަރާއެއް ކުރާނެ ކަމަށް އިދިކޮޅުން ދެ ޕާޓީން ވަނީ ބުނެފަ އެވެ.\nއިދިކޮޅުގެ މަގުމަތީ ހަރަކާްތް އިތުރު ކޮށްފައިވާއިރު މިހާރު ވަނީ އަނެއްކާ ވެސް މާލޭ ސަރަހައްދުގައި ކާފިއުގެ ވަގުތުތަކެއް ކަނޑައަޅާފަ އެވެ.\nމޯލްޑިވްސް ޕޮލިސް ސާވިސް އަބްދުއްރަހީމް އަބްދުﷲ ދޫނިދޫ + އިދިކޮޅު ފަރާތްތައް އިބްރާހިމް ޝުޖާއު\nއަދުރޭއާއެކު އިދިކޮޅު އެއްވުމުން 24 މީހަކު ހައްޔަރު\n"މި ސަރުކާރަށް ގިނަ ދުވަހެއް ނެތް"


Alifaanuge Haadhisaa Akaai Gulhigen Vivo Phone Hong Kong Air Cargo In Ban Kohfi - Vaguthu\n3 މަސް ކުރިން ( އޭޕްރީލް 15, 2021 )\nވިވޯ ފޯން ގޮވުމުގެ ސަބަބުން ހިނގި ނުރައްކާތެރި އަލިފާނުގެ ހާދިސާ އަކާއި ގުޅިގެން ހޮންގް ކޮންގް އެއާ ކާގޯއިން ދެ ކުންފުންޏެއްގެ މުދާ ޝިޕް ކުރުން މަޑުޖައްސާލައިފިއެވެ. އަދި ވިވޯ މޯބައިލް ފޯނު ތަކުގެ ޝިޕްމެންޓް ވަނީ ބޭން ކޮށްފައެވެ.\nއެ އެއާލައިނުން ނެރުނު ނޯޓިސް އެއްގައި ބުނެފައިވަނީ ވަކި ގޮތެއް ހާމަ ކުރަންދެން ކާގޯ ލިންކް ލޮޖިސްޓިކްސް ހެޗްކޭ އާއި ސްކައި ސްޕެސިފިކް ލިޖިސްޓިކްސް އެޗްކޭއިން މުދާ ބަލައި ނުގަނެވޭނެ ކަމަށެވެ.\nހޮންގް ކޮންގް އެއާޕޯޓުގައި ހުރި ޝިޕްމެންޓެއްގައި އަލިފާން ރޯވެފައިވާ މަންޒަރު ވަނީ ސޯޝިއަލް މީޑިއަާގައި ދައުރުވެފައެވެ. އޭގެ ތެރޭގައި ބެންކޮކަށް ޝިޕް ކުރުމަށް ހަމަޖެހިފައިވާ ޗައިނާއިން އުފައްދާފައިވާ ވިވޯ ސްމާޓްފޯންގެ ބެޗަކާއި، އެހެނިހެން ފޯނާއި ގުޅޭ ސާމާނުގެ ޝިޕްމެންޓެއް ހިމެނެެއެވެ. ވިވޯ ފޯނުތަކުގެ ތެރެއިން ވައި20 މޮޑެލް ފާހަގަ ކޮށްލެވެއެވެ.\nފޯނުތައް ތިން ޕެލެޓެއްގައި ހުރި އިރު، އެ ތިން ޕެލެޓުގައިވެސް އަލިފާން ހިފާފައިވާ ކަމަށް ރިޕޯޓުތައް ބުނެއެވެ. އެމަޖެންސީ ސާވިސް ޓީމުން ހަރަކާތްތެރިވެ އަލިފާންގަނޑު ކޮންޓަރޯލް ކުރުމަށް 40 މިނެޓު ހޭދަވިއެވެ. ރިޕޯޓުތައް ބުނާގޮތުން މި ހާދިސާގެ ސަބަބުން އެއާޕޯޓް އޮޕަރޭޝަނަށް ބުރޫ އަރާފައެއް ނުވެއެވެ. ނަމަވެސް، 12-24 މީޓަރުގެ ތާރު އަޅާފައިވާ ހިސާބަކަށް ވަނީ ގެއްލުން ވެފައެވެ.\n2009 ވަނަ އަހަރު އުފައްދާފައިވާ ވިވޯ ފޯނަކީ އޭޝިއާ ސަރަހައްދުގައި ގިނަ ބަޔަކު ބޭނުން ކުރަމުންދާ ބްރޭންޑެއްގެ ފޯނެކެވެ. މިދިޔަ އަހަރު ބެންގަލޫރުގައި މީހެއްގެ ޖިންސް ޖީބުގައި ވިވޯ ފޯނެއް އޮއްވައި ގޮޮވި މައްސަލަ އެއްވެސް ވަނީ ފެންމަތިވެފައެވެ.


“siyaasee” dhaairaaakee namaai ehfadha huthuru dhaairaaehbaa?\n“ސިޔާސީ” ދާއިރާއަކީ ނަމާއި އެއްފަދަ ހުތުރު ދާއިރާއެއްބާ؟\nސިޔާސީ ދާއިރާއަކީ އަޅުގަނޑުމެން އެންމެންވެސް މިހާރަކަށްއައިސް ވަރަށް ރަނގަޅަށް ދަންނަ ދާއިރާއެކެވެ. މިދާއިރާގައި އުޅޭ މީހުންނާއި އެމީހުންގެ އުޅުމާއި މިޒާޖު ހުންނަގޮތާއި އެމީހުންގެ މައިގަނޑު މަޤްޞަދަކީ މިހާރު ދިވެހިންނަށް އޮޅިފައި އޮތް ކަމެއްނޫނެވެ. މިދާއިރާގައި އުޅޭ ގިނަ މީހުންނަކީ ފިލްމް ސްޓާރުންނަށް ވުރެވެސް އެކްޓިން އަށް ކުޅަދާނަ ބައެކެވެ. މިމީހުން ޖައްސާ ޑްރާމާތަކުން ރައްޔިތުންނަށް ދޮންކަޅުވެސް ނޭނގޭނެކަމަށް މިބައިމީހުން ހީކުރަނީވެސް ކަންނޭނގެއެވެ.\nނިމިދިޔަ އަހަރު ބޮލީވުޑުން ނެރުނު ފިލްމް “ރާޖްނީތީ” އަކީ ސިޔާސީ ދާއިރާގެތެރޭ ހިންގޭ އެތައްގިނަ ޖަރީމާތަކެއް ފެނިގެންދާ ފިލްމެކެވެ. އިންސާނިއްޔަތާއި ހިލާފް އެތައްކަމެއް ފެނިގެންދާ ފިލްމެކެވެ. މިފިލްމުން ފެނިގެންދާ ފަދަކަންތައްތަކެއް އަޅުގަނޑުމެންގެ ދިވެހިރާއްޖޭގެ ސިޔާސީ މައިދާނުން ނުފެނުނު ކަމުގައިވިޔަސް، ވަރަށްވެސް ތަފާތު ޖަރީމާތައް މިކުޑަކުޑަ ދިވެހިޤައުމުގައިވެސް ހިނގަމުންދެއެވެ. ރައްޔިތުންގެ ލޮލުގައި އަދުންއެޅުވުމުގެ ގޮތުން ދޮގުހަދާ އޮޅުވާލުންތަށް އޮޅުވާލަމުން ދެއެވެ. މަދުންނަމަވެސް މިދާއިރާގައި ތެދުވެރިން އުޅުނަސް ގިނައީ ދޮގުވެރިންނާއި ބޭވަފާތެރިންނެވެ. އެބައިމީހުން ބޭވަފާތެރި ވަނީ އެބައިމީހުންނަށް އިތުބާރު ކޮށްގެން ތިބި ރައްޔިތުންނަށެވެ. މިސަބަބަށްޓަކައި މިދާއިރާގައި ހެޔޮހިތުން މަސައްކަތްކުރާ ތެދުވެރިއަކަށްވެސް މިހާރު އިތުބާރުނޯވެއެވެ.\nފަހަކަށް އައިސް ރާއްޖޭގެ ސިޔާސީ ދާއިރާއަކީ ފައިދާބޮޑު ވިޔަފާރި އަކަށް ވެސް ވެއްޖެއެވެ. އެބައިމީހުން ވިޔަފާރި ކުރަނީ އެބައިމީހުންގެ ނަފްސާއި ޢީމާންތެރި ކަމުންނެވެ. ބޮޑުއަގުގައި ޢީމާންތެރިކަމާއި ނަފްސު ވިއްކާފައި، ދުނިޔެމަތީ ލިބޭ ކުޑަ އުފަލަކާއި އަރާމެއްގެ ބޭނުން މިބައިމީހުން ހިފަމުން ދާއިރު ހިތަށް ހަމަ ކުޑަވެސް އެއްޗެއް ނާރަނީބާ އެވެ؟ މިފަދަ ދަށުދަރަޖައިގެ އަމަލުތަށް ހިންގާއިރު މިބައިމީހުންނަށް މިކުޅެވެނީ ކިތަށް ރައްޔިތުންގެ ހައްޤާއިކަން ވިސްނައި ނުލެވެނީ ބާއެވެ؟ ނޫނެކެވެ. ހަމަ އަމިއްލަ އެދުން އިސް ކުރެވެނީއެވެ.\nރާއްޖޭގެ “ޕޮލިޓިކަލް ޕްލޭޔަރުންގެ” ޓްރާންސްފަރ މަރކެޓާއި އެމަރކެޓްގެ އަގުތަކާއި އިނާޔަތްތަކަކީ މިހާރު އެންމެން ދަންނަ ބޮޑެތި ސިއްރުގެ ތެރޭހިމެނޭ ކަންކަމެވެ. މިމަރކެޓްގައި މިހާތަނަށް ހަރަކާތްތެރި ވަމުން ދަނީ މަދުފަރާތް ތަކަކަށް ވިޔަސް، ކުރިއަށް އޮތްތާ މިމަރކެޓް ފުޅާވެ އިތުރު ފަރާތްތަކެއް މިކަމުގެތެރެއިން ފެނުމީ ދުރުގާވާކަމެއް ނޫނެވެ. ސަރުކާރަށް ނިސްބަތްވާ ފަރާތްތަކުގެ އިތުރުން އިދިކޮޅު ފަރާތްތަށްވެސް މިކަމުގެތެރެއިން ފެނިގެން ދާނެއެވެ.\nރާއްޖެއަކީ ޑިމޮކްރެސީގައި މުޅިދުނިޔެއަށް ނަމޫނާއަކަށް ވާނޭކަމަށް އުންމީދު ކޮށްގެން، އަޅުގަނޑުފަދަ ކިތައް ރައްޔިތުން މިރާއްޖޭގައި ތިބޭނެ ނޫންތޯއެވެ؟ ނަމަވެސް ހިތާމައާއި އެކު ބުނެލަން ޖެހޭނީ ރާއްޖެވެސް މިހިމެނުނީ ޑިމޮކްރެސީ ގެ ސަބަބުން ފަސާދަ ވަމުންދާ ޤައުމު ތަކުގެ ތެރޭގައި ކަމަށެވެ. ހަމަ ސިޔާސީ ދާއިރާގައި އުޅޭބައެއް ބޭފުޅުންގެ އަމިއްލަ އެދުމުގެ ސަބަބުންނެވެ. ވަކި ޕާޓީއެއް ވަކި ޖަމާއަތެއް އިސްތިސްނާ ނުވާފަދައިންނެވެ. މިފަދަ ހަޑިމުޑުދާރު ކަމުން މިރާއްޖޭގެ ސިޔާސީ މައިދާން ސާފުކޮށްދެއްވާތޯ ދުޢާކުރެވޭ ހާލު، ހިތަށް އަރާ އެކައްޗަކީ “ސިޔާސީ” ދާއިރާ އެއީ އޭގެ ނަމާއި އެއްގޮތަށް ހަޑި މުޑުދާރު ވާންޖެހޭ ދާއިރާއަކީ ބާއެވެ؟